4.  การประกอบธุรกิจในแต่ละสายผลิตภัณฑ์

การดำเนินธุรกิจของบริษัทฯ แบ่งออกเป็น 4 ประเภทหลัก ได้แก่ (1) ธุรกิจระบบขนส่งมวลชน
(2) ธุรกิจสื่อโฆษณา (3) ธุรกิจอสังหาริมทรัพย์ และ (4) ธุรกิจบริการ

+-------------------------------+--------------------------------------+
| ธุรกิจ                          | ผู้ดำเนินการ                            |
+-------------------------------+--------------------------------------+
| 1.  ธุรกิจระบบขนส่งมวลชน         |                                      |
+-------------------------------+--------------------------------------+
| (1)                           | เมื่อวันที่ 17 เมษายน 2556                |
| ใ                             | บีทีเอสซีได้ขายและโอนสิทธิในรายได้ค่าโดยส    |
| ห้บริการรถไฟฟ้าภายใต้สัญญาสัมปทาน - | ารสุทธิในอนาคตที่จะเกิดขึ้นจากการดำเนินงานระ |
| ระ                            | บบรถไฟฟ้าขนส่งมวลชนกรุงเทพสายหลักแก่กองทุน |
| บบรถไฟฟ้าขนส่งมวลชนกรุงเทพสายหลัก | BTSGIF อย่างไรก็ตาม                    |
| ระยะทาง 23.5 กิโลเมตร          | ห                                    |
|                               | ลังจากการเข้าทำสัญญาซื้อและโอนสิทธิรายได้สุทธิ |
|                               | บีทีเอสซียังเป็นผู้บริหารจัดการในการดำเ       |
|                               | นินงานระบบรถไฟฟ้าขนส่งมวลชนกรุงเทพสายหลัก |
|                               | เพื่อประโยชน์ของ BTSGIF                 |
|                               | ภายใต้การกำกับดูแลและควบคุมของ BTSGIF    |
|                               | ตามข้อกำหน                            |
|                               | ดและเงื่อนไขของสัญญาซื้อและโอนสิทธิรายได้สุทธิ |
+-------------------------------+--------------------------------------+
| (2)                           | บีทีเอสซี                               |
| รับจ้า                          |                                      |
| งให้บริการเดินรถและซ่อมบำรุงรถไฟฟ้า |                                      |
| ภายใต้สัญญาให                   |                                      |
| ้บริการเดินรถและซ่อมบำรุงระยะยาว - |                                      |
| ระบบร                         |                                      |
| ถไฟฟ้าขนส่งมวลชนกรุงเทพส่วนต่อขยาย |                                      |
| : ส่วนต่อขยายสายสีลม             |                                      |
| ช่วงสะพานตากสิน-วงเวียนใหญ่       |                                      |
| และช่วง                        |                                      |
| วงเวียนใหญ่-บางหว้า              |                                      |
| และส่วนต่อขยายสายสุขุมวิท          |                                      |
| ช่วงอ่อนนุช-แบริ่ง                 |                                      |
| และจะรวมเส้นทางเดิมของสัมปทา     |                                      |
| นภายหลังครบกำหนดอายุสัมปทานในวันที่ |                                      |
| 4 ธันวาคม 2572                 |                                      |
+-------------------------------+--------------------------------------+
| (3)                           | บีทีเอสซี                               |
| รับจ้างบริห                      |                                      |
| ารระบบรถโดยสารประจำทางด่วนพิเศษ |                                      |
| (Bus Rapid Transit: BRT)      |                                      |
+-------------------------------+--------------------------------------+
| 2.  ธุรกิจสื่อโฆษณา               | กลุ่มวีจีไอ                              |
|                               |                                      |
| (1) สื่อโฆษณาในระบบรถไฟฟ้าบีทีเอส  |                                      |
|                               |                                      |
| (2) สื่อโฆษณาในโมเดิร์นเทรด และ   |                                      |
|                               |                                      |
| (3)                           |                                      |
| สื่อโฆษณาในอาคารสำนักงานและอื่น ๆ  |                                      |
| ซึ่งรวมถึงการให้บริการสื่อโฆษณาในระ  |                                      |
| บบรถโดยสารในจุฬาลงกรณ์มหาวิทยาลัย |                                      |
| การเป็นตัวแทนขายสื่อโฆษณาประเภทจอ |                                      |
| LED และการรับผลิตงานโฆษณา       |                                      |
+-------------------------------+--------------------------------------+
| 3.  ธุรกิจอสังหาริมทรัพย์           | บริษัทฯ และบริษัทย่อยในสายธุรกิจอสังหาริมทรัพย์ |
|                               |                                      |
|   คอนโดมิเนียม อาคารพักอาศัย      |                                      |
|   ที่ดินและบ้านจัดสรร โรงแรม       |                                      |
|   อาคารสำนักงาน                |                                      |
|   สนามกอล์ฟและสปอร์ตคลับ         |                                      |
|   และร้านอาหาร                 |                                      |
+-------------------------------+--------------------------------------+
| 4.  ธุรกิจการให้บริการ            | บริษัทย่อยและบริษัทร่วมในสายธุรกิจบริการ      |
|                               |                                      |
|   ธุรกิจเงินอิเล็กทรอนิกส์ (e-money) |                                      |
|   พร้อมระบบตั๋วร่วม (common       |                                      |
|   ticketing system),          |                                      |
|   ธุรกิจการใ                    |                                      |
| ห้บริการลูกค้าสัมพันธ์และโปรแกรมส่งเส |                                      |
| ริมการขายด้วยเครื่องพิมพ์คูปองอัตโนมัติ |                                      |
|   (coupon kiosks),            |                                      |
|   ธุรกิจบริหารโรงแรม             |                                      |
|   และ                         |                                      |
| ธุรกิจรับเหมาและรับบริหารงานก่อสร้าง |                                      |
+-------------------------------+--------------------------------------+

1.  ธุรกิจระบบขนส่งมวลชน

    1.  ธุรกิจให้บริการรถไฟฟ้า

จุดเด่นของรถไฟฟ้าบีทีเอส คือ

-   มีความรวดเร็ว และตรงต่อเวลา

-   มีความสะอาด

-   มีความปลอดภัยสูง เมื่อเทียบกับระบบขนส่งมวลชนอื่นๆ

-   ค่าโดยสารเป็นที่ยอมรับได้ของผู้ใช้บริการ

-   เส้นทางอยู่ย่านศูนย์กลางธุรกิจการค้า
    ซึ่งเป็นจุดหมายในการเดินทางของประชาชนเป็นจำนวนมาก

    1.  เส้นทางการให้บริการ

  เส้นทางให้บริการปัจจุบัน

ระบบรถไฟฟ้าขนส่งมวลชนกรุงเทพสายหลักและส่วนต่อขยายประกอบด้วยเส้นทางที่ให้บริการสองสาย
โดยมีสถานียกระดับเหนือพื้นดินรวมทั้งสิ้น 32 สถานี (ซึ่งรวม 2
สถานีที่เชื่อมกับส่วนต่อขยายสายสีลม ตอนที่ 1 และ 5 สถานีที่เชื่อมกับส่วนต่อขยายสายสุขุมวิท
และส่วนต่อขยายสายสีลม ตอนที่ 2 จำนวน 2 สถานี) โดยในจำนวนดังกล่าวมี 1
สถานีที่เป็นสถานีเชื่อมต่อระหว่างเส้นทางรถไฟฟ้าทั้งสองสาย ดังนี้

-   สายสุขุมวิทและส่วนต่อขยายสายสุขุมวิท สายสุขุมวิทมีระยะทางทั้งสิ้น 17 กิโลเมตร
    เริ่มต้นจากสถานีอ่อนนุชไปยังสถานีหมอชิต วิ่งผ่านถนนสุขุมวิท เพลินจิต พระราม 1 พญาไท
    และพหลโยธิน มีสถานีรวมทั้งสิ้น 17 สถานี ส่วนต่อขยายสายสุขุมวิทมีระยะทางทั้งสิ้น 5.25
    กิโลเมตร เริ่มต้นจากสถานีอ่อนนุช มุ่งหน้าไปทางทิศตะวันออกไปยังซอยแบริ่ง
    มีสถานีรวมทั้งสิ้น 5 สถานี ได้แก่ สถานีบางจาก สถานีปุณณวิถี สถานีอุดมสุข สถานีบางนา
    และสถานีแบริ่ง โดยส่วนต่อขยายสายสุขุมวิทได้เปิดให้บริการประชาชนเมื่อวันที่ 12 สิงหาคม
    2554

-   สายสีลมและส่วนต่อขยายสายสีลม ตอนที่ 1 สายสีลมมีระยะทางทั้งสิ้น 6.5 กิโลเมตร
    เริ่มต้นจาก สะพานตากสินฝั่งถนนเจริญกรุง วิ่งผ่านถนน สาทร คลองช่องนนทรี สีลม ราชดำริ
    และพระราม 1
    ก่อนสิ้นสุดที่ฝั่งตะวันออกของถนนบรรทัดทองใกล้กับสนามกีฬาแห่งชาติที่อยู่บนถนนพระราม 1
    มีสถานีรวมทั้งสิ้น 7 สถานี ส่วนต่อขยายสายสีลม ตอนที่ 1 มีระยะทางทั้งสิ้น 2.2 กิโลเมตร
    จากสะพานตากสินมุ่งหน้าไปทางทิศตะวันตกไปยังสองสถานี ได้แก่
    สถานีกรุงธนบุรีและสถานีวงเวียนใหญ่ โดยส่วนต่อขยายสายสีลม ตอนที่ 1
    ได้เปิดให้บริการประชาชนเมื่อวันที่ 15 พฤษภาคม 2552

สายสุขุมวิทและสายสีลม วิ่งขนานกันเป็นระยะทาง 800 เมตร บนถนนพระราม 1
ซึ่งในเส้นทางบนช่วงนี้มีสถานีเชื่อมต่อระหว่างสองสายที่สถานีสยามซึ่งอยู่ใกล้กับสยามสแควร์
ดังแผนที่ที่แสดงไว้ด้านล่าง
ซึ่งแสดงเส้นทางการเดินรถของระบบรถไฟฟ้าขนส่งมวลชนกรุงเทพสายหลัก และส่วนต่อขยายต่างๆ

[]

ส่วนต่อขยายสายสีลม ตอนที่ 1 (สะพานตากสิน -วงเวียนใหญ่) ส่วนต่อขยายสายสุขุมวิท
(อ่อนนุช-แบริ่ง) และส่วนต่อขยายสายสีลม ตอนที่ 2 (วงเวียนใหญ่-บางหว้า) กทม.
เป็นผู้ลงทุนก่อสร้างงานโครงสร้างระบบ (Civil Works) และระบบไฟฟ้าและเครื่องกล
(Electrical and Mechanical Works) และจัดหาเอกชนมาเป็นผู้รับจ้างเดินรถ
และซ่อมบำรุงระบบผ่านกรุงเทพธนาคม เมื่อเดือนพฤษภาคม 2552 พฤศจิกายน 2553 และตุลาคม
2554 กรุงเทพธนาคมได้ว่าจ้างให้บีทีเอสซีดำเนินงานส่วนต่อขยายสายสีลม ตอนที่ 1
(สะพานตากสิน-วงเวียนใหญ่) ส่วนต่อขยายสายสุขุมวิท (อ่อนนุช-แบริ่ง) และส่วนต่อขยายสายสีลม
ตอนที่ 2 (วงเวียนใหญ่-บางหว้า) ตามลำดับ
ภายใต้สัญญาการให้บริการเดินรถและซ่อมบำรุงระยะสั้นสามฉบับ ต่อมาเมื่อวันที่ 3 พฤษภาคม 2555
สัญญาระยะสั้นทั้งสามฉบับดังกล่าวได้ถูกแทนที่ด้วยสัญญาให้บริการเดินรถและซ่อมบำรุงระยะยาวซึ่งมีระยะเวลา
30 ปี สิ้นสุดในเดือนพฤษภาคม 2585
ซึ่งครอบคลุมทั้งสายสีลมหลักและสายสุขุมวิทหลักภายหลังครบกำหนดอายุสัญญาสัมปทานในเดือนธันวาคม
2572 โดยค่าโดยสารที่ได้จากส่วนต่อขยาย
และค่าโดยสารที่ได้จากสายสีลมและสายสุขุมวิทเดิมหลังจากเดือนธันวาคม 2572 นั้น
เป็นรายได้ของกทม.
โดยบีทีเอสซีจะได้รับเพียงเงินค่าจ้างในรูปตัวเงินตามสัญญาเดินรถและซ่อมบำรุงระยะยาวดังกล่าว

แผนการขยายเส้นทางของส่วนต่อขยายรถไฟฟ้าสายสีเขียว

เส้นทางส่วนต่อขยายรถไฟฟ้าสายสีเขียวในอนาคต เป็นดังนี้

-   ส่วนต่อขยายสายสีลม ตอนที่ 2 มีระยะทาง 5.3 กิโลเมตร มุ่งไปทางทิศใต้ของสายสีลม
    จากสถานี
    วงเวียนใหญ่ถึงสถานีบางหว้า ซึ่งประกอบด้วยสถานีจำนวน 4 สถานี ได้แก่ สถานีโพธิ์นิมิตร
    สถานีตลาดพลู สถานีวุฒากาศ และสถานีบางหว้า ทั้งนี้ สองสถานีแรก ได้แก่ สถานีโพธิ์นิมิตร
    และสถานีตลาดพลู ได้เปิดให้บริการประชาชนเมื่อวันที่ 12 มกราคม 2556 และ14 กุมภาพันธ์
    2556 ตามลำดับ และกทม. คาดว่าอีกสองสถานีที่เหลือได้แก่ สถานีวุฒากาศ
    และสถานีบางหว้า จะเปิดให้บริการประชาชนได้ในช่วงปลายปี 2556
    โดยบีทีเอสซีได้รับการว่าจ้างจากกรุงเทพธนาคมให้บริการเดินรถ
    และซ่อมบำรุงรถไฟฟ้าในส่วนนี้ ภายใต้สัญญาให้บริการเดินรถและซ่อมบำรุงระยะยาว

-   ส่วนต่อขยายสายสุขุมวิท แบ่งออกเป็น 3 ช่วง คือ ช่วงแบริ่ง - สมุทรปราการ ช่วงหมอชิต -
    สะพานใหม่ และ ช่วงสะพานใหม่ – คูคต (ข้อมูลจากเว็บไซต์ของกระทรวงคมนาคม
    http://mot.go.th)

  ช่วงแบริ่ง - สมุทรปราการ : ระยะทาง 13 กิโลเมตร เป็นทางวิ่งยกระดับทั้งหมด มี 9 สถานี
  แนวเส้นทางเริ่มต้นต่อเนื่องจากแนวเส้นทางรถไฟฟ้าบีทีเอส จากส่วนต่อขยายสายสุขุมวิท ตอนที่
  1 ช่วงอ่อนนุช - แบริ่ง ที่บริเวณซอยสุขุมวิท 107 (ซอยแบริ่ง) ไปตามแนวถนนสุขุมวิท
  ผ่านแยกเทพารักษ์ แยกปู่เจ้าสมิงพราย เลี้ยวซ้ายที่แยกศาลากลาง ผ่านแยกการไฟฟ้า
  จนถึงแยกสายลวดแล้วเลี้ยวซ้ายออกไปทางบางปูจนสิ้นสุดโครงการที่บริเวณซอยเทศบาล 55
  ซึ่งบริเวณสิ้นสุดโครงการจะเป็นที่ตั้งของโรงจอดและซ่อมบำรุง ทั้งนี้ ความคืบหน้าโครงการ ณ
  สิ้นเดือนพฤษภาคม 2556 โครงการนี้อยู่ระหว่างการก่อสร้างงานโยธาและงานระบบราง
  โดยการรถไฟฟ้าขนส่งมวลชนแห่งประเทศไทย (รฟม.) ซึ่งเป็นผู้รับผิดชอบดำเนินโครงการ
  ได้ว่าจ้าง บริษัท ช.การช่าง จำกัด (มหาชน) ให้เป็นผู้ดำเนินงาน
  สำหรับการก่อสร้างงานโยธา การดำเนินงานมีความก้าวหน้าร้อยละ 10.50
  ส่วนสัญญางานระบบราง ขณะนี้อยู่ระหว่างการพิจารณาแผนการดำเนินงานที่ผู้รับจ้างเสนอ

  ช่วงหมอชิต - สะพานใหม่ : ระยะทาง 12 กิโลเมตร เป็นทางวิ่งยกระดับทั้งหมด มี 12 สถานี
  แนวเส้นทางเริ่มต้นต่อเนื่องจากแนวเส้นทางรถไฟฟ้าบีทีเอสที่สถานีหมอชิต
  ข้ามทางยกระดับดอนเมืองโทลล์เวย์บริเวณห้าแยกลาดพร้าว ผ่านแยกรัชโยธิน แยกเกษตร
  ไปจนถึงบริเวณซอยพหลโยธิน 55
  จากนั้นแนวเส้นทางจะเบี่ยงออกไปเลียบกับแนวถนนฝั่งขวาจนถึงอนุสาวรีย์พิทักษ์รัฐธรรมนูญหรือ
  วงเวียนหลักสี่ และเบี่ยงกลับมาแนวเกาะกลางถนนที่บริเวณซอยหมู่บ้านราชตฤณมัย
  แล้วไปสิ้นสุดบริเวณสะพานใหม่ ทั้งนี้ ความคืบหน้าโครงการ ณ สิ้นเดือนพฤษภาคม 2556
  โครงการนี้อยู่ระหว่างการขออนุมัติดำเนินโครงการ โดยรถไฟฟ้าขนส่งมวลชนแห่งประเทศไทย
  (รฟม.) ซึ่งเป็นผู้รับผิดชอบดำเนินโครงการ ได้นำเสนอโครงการต่อกระทรวงคมนาคม
  และคณะรัฐมนตรีเพื่อพิจารณาตามขั้นตอนแล้ว

  ช่วงสะพานใหม่ – คูคต : ระยะทาง 7 กิโลเมตร เป็นทางวิ่งยกระดับทั้งหมด มี 4 สถานี
  ประกอบด้วยสถานีโรงพยาบาลภูมิพลอดุลยเดช สถานีพิพิธภัณฑ์กองทัพอากาศ สถานี กม.25
  และสถานีคูคต เชื่อมต่อกับจุดสิ้นสุดของโครงการรถไฟฟ้าสายสีเขียวช่วงหมอชิต - สะพานใหม่
  บริเวณหน้าตลาด
  ยิ่งเจริญ มีแนวเส้นทางส่วนใหญ่อยู่บริเวณเกาะกลางของถนนพหลโยธิน
  โดยเมื่อถึงประมาณกิโลเมตรที่ 25
  ของถนนพหลโยธินแนวเส้นทางจะเบี่ยงไปทางด้านทิศตะวันออก
  (ด้านเหนือของพื้นที่ประตูกรุงเทพฯ) ข้ามคลองสอง ผ่านบริเวณด้านข้างของสถานีตำรวจภูธรคูคต
  เข้าสู่บริเวณเกาะกลางของถนนลำลูกกา และสิ้นสุดที่บริเวณคลองสอง (บริเวณสถานีคูคต)
  ซึ่งเป็นที่ตั้งของศูนย์ซ่อมบำรุงและศูนย์ควบคุมการเดินรถ ทั้งนี้ ความคืบหน้าโครงการ ณ
  สิ้นเดือนพฤษภาคม 2556 โครงการนี้อยู่ระหว่างการขออนุมัติดำเนินโครงการ
  โดยการรถไฟฟ้าขนส่งมวลชนแห่งประเทศไทย (รฟม.) ซึ่งเป็นผู้รับผิดชอบดำเนินโครงการ
  ได้นำเสนอโครงการต่อกระทรวงคมนาคม และคณะรัฐมนตรีเพื่อพิจารณาตามขั้นตอนแล้ว

  นอกจากนี้ ยังมีส่วนต่อขยายในอนาคตที่จะเชื่อมต่อกับสายสีเขียวนี้ ได้แก่
  ส่วนต่อขยายทางทิศเหนือของสายสุขุมวิทจากคูคตไปลำลูกกาและส่วนต่อขยายทางทิศตะวันออกของสายสุขุมวิทจากสมุทรปราการไปบางปู

บีทีเอสซีเชื่อว่าบีทีเอสซีมีข้อได้เปรียบในการดำเนินงานในส่วนต่อขยายสายสีเขียวเหล่านี้
เนื่องจากสามารถสร้างความสะดวกให้กับผู้โดยสารในการเดินทาง
ทำให้ไม่ต้องมีการเปลี่ยนถ่ายขบวนรถได้
และบีทีเอสซีเชื่อว่าบีทีเอสซีจะมีค่าใช้จ่ายในการลงทุนและดำเนินการต่ำกว่าผู้ประกอบการรายอื่น
เนื่องจากเชื่อว่าจะสามารถใช้ทรัพยากรและอุปกรณ์บางอย่างร่วมกับโครงการเดิมได้

[]

แผนการขยายเส้นทางรถไฟฟ้าสายอื่นๆ

โปรดพิจารณารายละเอียดการดำเนินโครงการรถไฟฟ้า 10 เส้นทาง ตามนโยบายของรัฐบาล ใน
หัวข้อ 4.1.3.1 ภาพรวมของการขนส่งมวลชนทางรางในกรุงเทพมหานคร

1.  อัตราค่าโดยสาร

อัตราค่าโดยสารในระบบรถไฟฟ้าขนส่งมวลชนกรุงเทพสายหลัก

ในช่วงแรก สัญญาสัมปทานกำหนดโครงสร้างค่าโดยสารแบบราคาเดียว (Flat Fare)
ซึ่งต่อมาถูกแก้ไขให้เป็นการเรียกเก็บแบบตามระยะทางของการเดินทาง (Distance Based
Fare Structure)
ค่าโดยสารที่บีทีเอสซีเรียกเก็บต่อเที่ยวสำหรับการเดินทางระหว่างสองสถานีในระบบรถไฟฟ้าขนส่งมวลชนกรุงเทพสายหลัก
คือ ค่าโดยสารที่เรียกเก็บได้ (Effective Fare) ภายใต้สัญญาสัมปทาน
ค่าโดยสารที่เรียกเก็บได้จะต้องไม่เกินกว่าเพดานอัตราค่าโดยสารสูงสุดที่อาจเรียกเก็บได้
(Authorized Fare)
ซึ่งเป็นค่าโดยสารสูงสุดที่อาจเรียกเก็บได้ที่มีผลใช้บังคับอยู่ในขณะนั้นที่ถูกกำหนดตามสัญญาสัมปทาน
เพดานอัตราค่าโดยสารสูงสุดที่อาจเรียกเก็บได้ในปัจจุบันซึ่งได้รับประโยชน์จากการปรับขึ้นเพดานอัตราค่าโดยสารเป็นกรณีพิเศษตามหลักเกณฑ์ที่ได้รับการอนุมัติเมื่อวันที่
1 กุมภาพันธ์ 2555 มีอัตราอยู่ที่ 18.79 บาท ถึง 56.36 บาท

ตามสัญญาสัมปทาน
บีทีเอสซีอาจปรับขึ้นค่าโดยสารที่เรียกเก็บได้โดยจะต้องมีระยะเวลาห่างกับการปรับค่าโดยสารที่เรียกเก็บได้ในครั้งก่อนไม่น้อยกว่า
18 เดือน
แต่ค่าโดยสารที่เรียกเก็บได้จะต้องไม่เกินกว่าเพดานอัตราค่าโดยสารสูงสุดที่อาจเรียกเก็บได้และบีทีเอสซีได้ประกาศให้
กทม. และประชาชนทราบล่วงหน้า 30 วัน โดยบีทีเอสซีมีการปรับค่าโดยสารที่เรียกเก็บได้ขึ้นจาก
10 บาท ถึง 40 บาทต่อเที่ยว เป็น 15 บาท ถึง 40 บาทต่อเที่ยว ในเดือนมีนาคม 2550
และได้มีการปรับขึ้นค่าโดยสารที่เรียกเก็บได้ครั้งล่าสุดมีผลบังคับใช้ตั้งแต่วันที่ 1 มิถุนายน 2556
จาก 15 บาท ถึง 40 บาทต่อเที่ยว เป็น 15 บาท ถึง 42 บาทต่อเที่ยว ดังตารางด้านล่าง
โดยอาจมีการให้ส่วนลดตามแผนส่งเสริมการขาย ซึ่งจะมีการประกาศเป็นคราวๆ ไป

  ------------------ ------ ------ ------ ------ ------ ------ ------ -------
  จำนวนสถานี          0 - 1  2      3      4      5      6      7      8 ขึ้นไป

  ราคา (บาท)         15     22     25     28     31     34     37     42
  ------------------ ------ ------ ------ ------ ------ ------ ------ -------

ตามสัญญาสัมปทาน บีทีเอสซีอาจปรับเพดานอัตราค่าโดยสารสูงสุดที่อาจเรียกเก็บได้ (Authorized
Fare) ใน 2 กรณี ดังนี้

-   การปรับปกติ
    บีทีเอสซีสามารถขอปรับขึ้นเพดานอัตราค่าโดยสารสูงสุดที่อาจเรียกเก็บได้เพิ่มขึ้นร้อยละ 7
    ของอัตราเดิม ในกรณีที่ดัชนีราคาผู้บริโภคประจำเดือนทั่วไปสำหรับเขตกรุงเทพมหานคร
    ตามที่กระทรวงพาณิชย์ประกาศ (“ดัชนี”) (Consumer Price Index: CPI for
    Bangkok) มีค่าเท่ากับหรือสูงกว่าร้อยละ 5
    ของดัชนีอ้างอิงของเดือนใดเดือนหนึ่งที่ผ่านมาแล้วไม่น้อยกว่า 12 เดือน (ดัชนีอ้างอิง
    หมายถึง ดัชนีที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด)

-   การปรับกรณีพิเศษ เมื่อเกิดเหตุการณ์ใดเหตุการณ์หนึ่งดังต่อไปนี้

(1) หากในระหว่างปีหนึ่งปีใด
    ดัชนีของเดือนหนึ่งเดือนใดในปีนั้นมีการเปลี่ยนแปลงเพิ่มขึ้นหรือลดลงเกินกว่าร้อยละ 9
    เทียบกับดัชนีอ้างอิงของเดือนใดที่ผ่านมาแล้วไม่น้อยกว่า 12 เดือน

(2) อัตราแลกเปลี่ยนระหว่างสกุลเงินบาทและเงินเหรียญสหรัฐ
    สูงหรือต่ำกว่าอัตราแลกเปลี่ยนอ้างอิงเกินกว่าร้อยละ 10 (อัตราแลกเปลี่ยนอ้างอิงหมายถึง
    อัตราแลกเปลี่ยนกลางที่ธนาคารแห่งประเทศไทยประกาศ
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด ซึ่งเท่ากับ 39.884
    บาท ต่อ 1 เหรียญสหรัฐ)

(3) อัตราดอกเบี้ยสำหรับหนี้เงินตราในประเทศหรือเงินตราต่างประเทศของบีทีเอสซี
    สูงหรือต่ำกว่าอัตราดอกเบี้ยในประเทศอ้างอิงหรืออัตราดอกเบี้ยต่างประเทศอ้างอิง
    (แล้วแต่กรณี) เกินกว่า
    ร้อยละ 10 (อัตราดอกเบี้ยในประเทศอ้างอิงหมายถึง
    อัตราดอกเบี้ยโดยเฉลี่ยของอัตราดอกเบี้ยลูกค้าชั้นดีของธนาคารกรุงเทพ ธนาคารกรุงไทย
    ธนาคารกสิกรไทย และธนาคารไทยพาณิชย์
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด
    และอัตราดอกเบี้ยต่างประเทศอ้างอิง หมายถึง
    อัตราดอกเบี้ยสำหรับการกู้เงินระหว่างธนาคารในตลาดเงินใน
    กรุงลอนดอน (LIBOR)
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด)

(4) บีทีเอสซีรับภาระค่าไฟฟ้าที่สูงขึ้นหรือลดลงอย่างมาก

(5) บีทีเอสซีลงทุนเพิ่มขึ้นมากนอกเหนือขอบเขตของงานที่กำหนดไว้ในสัญญาสัมปทาน

(6) บีทีเอสซีมีความเสี่ยงที่เป็นข้อยกเว้น (Exceptional Risk)
    ตามที่ระบุไว้ในสัญญาสัมปทานเกิดขึ้น

ทั้งนี้ การปรับเพดานอัตราค่าโดยสารสูงสุดที่อาจเรียกเก็บได้ในกรณีพิเศษนั้น
คู่สัญญาต้องเห็นชอบด้วยกันทั้งสองฝ่าย แต่ถ้าไม่สามารถตกลงกันได้ภายใน 30 วัน
คู่สัญญาที่ประสงค์ให้มีการปรับเพดานอัตราค่าโดยสารสูงสุดที่อาจเรียกเก็บได้อาจร้องขอให้เสนอเรื่องดังกล่าวไปยังคณะกรรมการที่ปรึกษา
(Advisory Committee) ให้เป็นผู้วินิจฉัย คณะกรรมการดังกล่าวประกอบด้วย
กรรมการที่ได้รับแต่งตั้งจากบีทีเอสซี 2 ท่าน กรรมการที่ได้รับแต่งตั้งจากกทม.
2 ท่าน (โดยหาก กทม. ไม่ขัดข้อง บีทีเอสซีจะดำเนินการให้ตัวแทนของกองทุน BTSGIF
อย่างน้อยหนึ่งท่านเข้าสังเกตการณ์ในการประชุมคณะกรรมการที่ปรึกษาดังกล่าว)
และกรรมการอิสระที่ได้รับแต่งตั้งจากกรรมการทั้ง 4 ท่านดังกล่าว อีก 3 ท่าน
และหากคณะกรรมการที่ปรึกษาเห็นชอบให้ปรับเพดานอัตราค่าโดยสารสูงสุดที่อาจเรียกเก็บได้แล้ว
แต่รัฐบาลมีนโยบายจะตรึงราคาค่าโดยสารเพื่อความเหมาะสมแก่สภาวการณ์
บีทีเอสซีจะยังไม่สามารถปรับ
ค่าโดยสารที่เรียกเก็บได้ โดยสัญญาสัมปทานกำหนดให้ฝ่ายรัฐบาลจัดมาตรการทดแทนแก่บีทีเอสซี
ตามความเหมาะสมแก่ความเสียหายที่เกิดขึ้นแก่บีทีเอสซีในขณะที่ยังไม่ปรับขึ้นค่าโดยสารที่เรียกเก็บ

อัตราค่าโดยสารในระบบรถไฟฟ้าขนส่งมวลชนกรุงเทพส่วนต่อขยาย

สำหรับเส้นทางส่วนต่อขยายสายสีลมและส่วนต่อขยายสายสุขุมวิทซึ่งเป็นส่วนของกทม.
โดยบีทีเอสซีรับจ้างบริหารให้บริการเดินรถและซ่อมบำรุงรถไฟฟ้าภายใต้สัญญาให้บริการเดินรถและซ่อมบำรุงระยะยาว
อัตราค่าโดยสารจะเป็นไปตามประกาศของกทม.
โดยในปัจจุบันสถานีที่เปิดให้บริการแล้วได้แก่จากสถานีอ่อนนุชไปแบริ่งและจากสถานีสะพานตากสินไปตลาดพลู
และในอนาคตจะเปิดให้บริการเพิ่มอีก 2 สถานี คือ สถานีวุฒากาศ และสถานีบางหว้า

1.  จำนวนผู้โดยสารและรายได้ค่าโดยสารจากระบบรถไฟฟ้าขนส่งมวลชนกรุงเทพสายหลัก

ตั้งแต่ระบบรถไฟฟ้าบีทีเอสเริ่มเปิดให้บริการ จำนวนผู้โดยสารในระบบรถไฟฟ้าบีทีเอส
และรายได้ค่าโดยสารได้เพิ่มขึ้นอย่างต่อเนื่อง (ตามตารางแสดงข้อมูลผู้โดยสารที่แสดงไว้ด้านล่าง)

ในปี 2550/51
ซึ่งนับเป็นปีบัญชีแรกที่จำนวนผู้โดยสารมีการปรับตัวลดลงนับแต่ระบบรถไฟฟ้าบีทีเอสให้
บริการตั้งแต่ปี 2542 โดยส่วนหนึ่งเป็นผลมาจากความไม่แน่นอนทางการเมือง
ซึ่งรวมถึงการทำรัฐประหารในเดือนกันยายน 2549 และเหตุการณ์ระเบิดในกรุงเทพฯ
ในช่วงปลายปี 2549 จำนวนผู้โดยสารในช่วงปีปฏิทิน 2550 (มกราคม 2550 ถึงธันวาคม 2550)
จึงลดลงจากช่วงเวลาเดียวกันในปีก่อนหน้า ทำให้ปี 2550/51 จำนวนผู้โดยสารลดลงร้อยละ 3.9

อย่างไรก็ตาม ในปี 2551/52 จำนวนผู้โดยสารกลับมาเพิ่มสูงขึ้นอีกครั้ง
โดยจำนวนผู้โดยสารเพิ่มขึ้นร้อยละ 2.1 เมื่อเทียบกับช่วงเวลาเดียวกันในปี 2550/51
เป็นผลมาจากการคลายความกังวลของประชาชนต่อสถานการณ์ไม่ปกติที่เกิดขึ้นในช่วงก่อนหน้านี้
ประกอบกับตลอดแนวเส้นทางรถไฟฟ้าบีทีเอสยังคงมีการพัฒนาโครงการอสังหาริมทรัพย์เพิ่มขึ้น
ส่วนในปี 2552/53 นั้น จำนวนผู้โดยสารเพิ่มขึ้นร้อยละ 6.3 จากงวดเดียวกันในปี 2551/52

ในปี 2553/54 จำนวนผู้โดยสารเพิ่มขึ้นร้อยละ 0.5 จากงวดเดียวกันของปีก่อน
แม้ว่าบีทีเอสซีได้รับผลกระทบจากปัญหาความไม่สงบทางการเมืองภายในประเทศ
ทำให้รถไฟฟ้าต้องหยุดเดินรถเป็นเวลา 8 วันเต็ม และลดช่วงเวลาการให้บริการลงเป็นจำนวน 19
วัน หากแยกวิเคราะห์งวด 3 เดือน ตั้งแต่วันที่ 1 เมษายน 2553 ถึงวันที่ 30 มิถุนายน 2553
และงวด 9 เดือน ตั้งแต่วันที่ 1 กรกฎาคม 2553 ถึง 31 มีนาคม 2554 จะเห็นว่าในงวด 3
เดือนสิ้นสุด 30 มิถุนายน 2553 จำนวนผู้โดยสารลดลงร้อยละ 16.2 จากงวดเดียวกันในปีก่อน
ส่วนในงวด 9 เดือนสิ้นสุด 31 มีนาคม 2554 เริ่มเข้าสู่ภาวะปกติ
โดยจำนวนผู้โดยสารเพิ่มขึ้นร้อยละ 5.6 จากงวดเดียวกันของปีก่อน

ในปี 2554/55 จำนวนผู้โดยสารเพิ่มขึ้นร้อยละ 21.3 จากงวดเดียวกันของปีก่อน
แม้ว่าจะเกิดอุทกภัยในช่วงเดือนตุลาคม – พฤศจิกายน 2554
โดยมีสถานีหมอชิตเพียงแห่งเดียวที่ได้รับผลกระทบโดยตรงจากเหตุอุทกภัยดังกล่าว
และบีทีเอสซีก็ยังคงสามารถเปิดให้บริการตามปกติได้ในช่วงดังกล่าว

ในปี 2555/56 จำนวนผู้โดยสารเพิ่มขึ้นร้อยละ 12.0 จากงวดเดียวกันของปีก่อน
โดยมีจำนวนผู้โดยสารรวม 197.2 ล้านคน คิดเป็นจำนวนผู้โดยสารเฉลี่ย 603,696
คนต่อวันทำงาน ซึ่งสูงที่สุดตั้งแต่ระบบรถไฟฟ้าบีทีเอสเปิดให้บริการมา
ซึ่งปัจจัยหลักที่ทำให้จำนวนผู้โดยสารรวมเติบโตขึ้นมาจาก (1)
การเติบโตตามธรรมชาติอย่างต่อเนื่อง
ของธุรกิจ (2)
ความนิยมในการเดินทางโดยระบบรถไฟฟ้าที่เพิ่มขึ้นอันเนื่องมาจากการพัฒนาอสังหาริมทรัพย์ตาม
แนวรถไฟฟ้า (3) การเปิดให้บริการเต็มปีในส่วนต่อขยายสายสุขุมวิทอ่อนนุช – แบริ่ง
เมื่อเดือนสิงหาคม 2554 และ
(4) จำนวนรถไฟฟ้าที่ให้บริการเพิ่มขึ้น
(รถไฟฟ้าที่ให้บริการในสายสุขุมวิทปรับเปลี่ยนเป็นรถไฟฟ้าแบบ 4 ตู้ต่อขบวนทั้งหมด)

ตารางแสดงข้อมูลผู้โดยสารและอัตราค่าโดยสารเฉลี่ยของระบบรถไฟฟ้าขนส่งมวลชนกรุงเทพสายหลัก

  -------------------------------------------------------------------------------------------------------------------------------------------
                              งวดปีบัญชีสิ้นสุดวันที่31                                                                                      
                              มีนาคม                                                                                                 
  --------------------------- ------------------ --------- --------- --------- --------- --------- --------- ------------ --------- ---------
                              2547               2548      2549      2550      2551      2552      2553      2554         2555      2556

  จำนวนผู้โดยสาร                105.1              118.5     131.9     138.6     133.1     135.9     144.5     145.2        176.0     197.2
  (ล้านเที่ยวคน)⁽¹⁾                                                                                                                    

  อัตราการเติบโต (ร้อยละ)        8.9                12.7      11.3      5.1       (3.9)     2.1       6.3       0.5          21.3      12.0

  จำนวนวันที่ให้บริการ (วัน)        366                365       365       365       366       365       365       357⁽²⁾       366       365

  จำนวนผู้โดยสารเฉลี่ยต่อวัน        287,140            324,561   361,335   379,610   363,737   372,438   395,820   406,693⁽²⁾   480,996   540,233
  (เที่ยวคน/วัน)⁽¹⁾                                                                                                                    

  อัตราการเติบโต (ร้อยละ)        8.6                13.0      11.3      5.1       (4.2)     2.4       6.3       2.7⁽²⁾       18.3      12.3

  จำนวนผู้โดยสารในวันทำงาน       81.2               91.2      101.2     104.8     102.0     104.1     110.1     110.5⁽²⁾     132.7     147.9
  (ล้านเที่ยวคน)⁽¹⁾                                                                                                                    

  อัตราการเติบโต (ร้อยละ)        10.7               12.2      11.0      3.5       (2.7)     2.1       5.7       0.4          20.1      11.4

  จำนวนวันทำงาน (วัน)           247                246       246       241       246       245       244       238⁽²⁾       245       245

  จำนวนผู้โดยสารเฉลี่ยต่อวันทำงาน   328,852            370,547   411,437   434,812   414,595   425,076   451,300   464,475⁽²⁾   541,701   603,696
  (เที่ยวคน/วัน)⁽¹⁾                                                                                                                    

  อัตราการเติบโต (ร้อยละ)        9.4                12.7      11.0      5.7       (4.6)     2.5       6.2       2.7          16.6      11.4

  ค่าโดยสารก่อนหักส่วนลดต่างๆ      2,293.5            2,573.4   2,817.4   3,065.8   3,224.2   3,292.3   3,488.5   3,547.7      4,300.4   4,903.7
  (ล้านบาท)                                                                                                                          

  อัตราการเติบโต (ร้อยละ)        8.1                12.2      9.5       8.8       5.2       2.1       6.0       1.7          21.2      14.0

  อัตราค่าโดยสารเฉลี่ยต่อคน        21.82              21.72     21.36     22.13     24.22     24.22     24.15     24.44        24.43     24.87
  (บาทต่อเที่ยวคน)                                                                                                                     

  อัตราการเติบโต (ร้อยละ)        (0.8)              (0.5)     (1.7)     3.6       9.5       0.0       (0.3)     1.3          0.0       1.8
  -------------------------------------------------------------------------------------------------------------------------------------------

(1) นับเฉพาะผู้โดยสารที่ใช้บริการระบบรถไฟฟ้าขนส่งมวลชนกรุงเทพสายหลัก
โดยไม่รวมผู้โดยสารที่เดินทางเฉพาะในส่วนต่อขยาย

(2) ไม่นับรวมวันที่ปิดให้บริการระบบรถไฟฟ้าขนส่งมวลชนกรุงเทพสายหลัก 8 วัน
แต่นับรวมวันที่ให้บริการแบบจำกัดอีก 19 วันในช่วงการชุมนุมระหว่างเดือนเมษายน - พฤษภาคม
2553 ในกรุงเทพมหานคร

ตารางแสดงข้อมูลผู้โดยสารของระบบรถไฟฟ้าขนส่งมวลชนกรุงเทพสายหลักและส่วนต่อขยาย

  ---------------------------------------------------------------------------------------
                                      งวดปีบัญชีสิ้นสุดวันที่31                          
                                      มีนาคม                                     
  ----------------------------------- ------------------ ------------ --------- ---------
                                      2553               2554         2555      2556

  จำนวนผู้โดยสาร (ล้านเที่ยวคน)⁽¹⁾         144.5              145.2        183.0     202.4

  จำนวนวันที่ให้บริการ (วัน)                365                357⁽²⁾       366       365

  จำนวนผู้โดยสารเฉลี่ยต่อวัน (เที่ยวคน/วัน)⁽¹⁾ 395,873            406,797⁽²⁾   500,085   554,654

  จำนวนผู้โดยสารในวันทำงาน               110.1              110.6⁽²⁾     137.9     151.9
  (ล้านเที่ยวคน)⁽¹⁾                                                                

  จำนวนวันทำงาน (วัน)                   244                238⁽²⁾       245       245

  จำนวนผู้โดยสารเฉลี่ยต่อวันทำงาน           451,350            464,587⁽²⁾   562,930   620,002
  (เที่ยวคน/วัน)                                                                   
  ---------------------------------------------------------------------------------------

(1) นับรวมจำนวนผู้โดยสารที่ใช้บริการทั้งในระบบรถไฟฟ้าขนส่งมวลชนกรุงเทพสายหลัก
และระบบรถไฟฟ้าขนส่งมวลชนกรุงเทพส่วนต่อขยาย โดยเมื่อวันที่ 15 พฤษภาคม 2552
เปิดให้บริการรถไฟฟ้าบีทีเอสในส่วนต่อขยายสายสีลม ตอนที่ 1 จำนวน 2 สถานี
ได้แก่สถานีกรุงธนบุรี และสถานีวงเวียนใหญ่ เมื่อวันที่ 12 สิงหาคม 2554
เปิดให้บริการรถไฟฟ้าบีทีเอสในส่วนต่อสายสุขุมวิท จำนวน 5 สถานี ได้แก่ สถานีบางจาก
สถานีปุณณวิถี สถานีอุดมสุข สถานีบางนา และสถานีแบริ่ง เมื่อวันที่ 12 มกราคม 2556 และ 14
กุมภาพันธ์ 2556 เปิดให้บริการรถไฟฟ้าส่วนต่อขยายสาย
สีลม ตอนที่ 2 จำนวน 2 สถานี ได้แก่ สถานีโพธิ์นิมิตร และสถานีตลาดพลู ตามลำดับ

(2) ไม่นับรวมวันที่ปิดให้บริการระบบรถไฟฟ้าขนส่งมวลชนกรุงเทพสายหลัก 8 วัน
แต่นับรวมวันที่ให้บริการแบบจำกัดอีก 19 วันในช่วงการชุมนุมระหว่างเดือนเมษายน - พฤษภาคม
2553 ในกรุงเทพมหานคร

2.  ระบบบัตรโดยสารและประเภทของบัตรโดยสาร

ระบบจัดเก็บค่าโดยสารอัตโนมัติของรถไฟฟ้าบีทีเอสอยู่ภายใต้การควบคุมของระบบคอมพิวเตอร์ศูนย์กลางประกอบด้วยอุปกรณ์ประตูอัตโนมัติ
ซึ่งสามารถรองรับบัตรโดยสารได้ทั้งบัตรแถบแม่เหล็ก และบัตรสมาร์ทการ์ดแบบไร้สัมผัส
(Contactless Smartcard) เมื่อผู้โดยสารเข้าสู่ระบบ
ผู้โดยสารต้องแสดงบัตรโดยสารที่เครื่องอ่านบัตร
ระบบจะบันทึกสถานีและเวลาที่ผู้โดยสารเข้าสู่ระบบ
โดยบันทึกเป็นรายการเพื่อส่งเข้าระบบบัญชีและระบบข้อมูลสารสนเทศด้านการดำเนินงานทันที
ข้อมูลการใช้บัตรโดยสารแบบเติมเงินจะถูกเก็บไว้ในคอมพิวเตอร์ศูนย์กลางของระบบ
เพื่อให้สามารถระงับเหตุการณ์ผิดปกติได้ทันท่วงที เช่น
การปลอมแปลงบัตรหรือการนำบัตรโดยสารแบบเติมเงินไปใช้ในทางที่ผิด

  ณ ปัจจุบัน บีทีเอสซีมีประเภทของบัตรโดยสารดังต่อไปนี้

+--------------------------------------------------------+-------------+
| ประเภทบัตร                                              | ปี 2555/56   |
|                                                        |             |
|                                                        | สัดส่วนรายได้  |
|                                                        | (ร้อยละ)     |
+========================================================+=============+
| บัตรประเภทเที่ยวเดียว (Single Journey Ticket)              |             |
| ค่าโดยสารแตกต่างกันตามจำนวนสถานีโดยค่าโดยสารอยู่ระหว่าง 15-40  | 49.88       |
| บาท                                                    |             |
+--------------------------------------------------------+-------------+
| บัตรประเภทเติมเงิน                                        |             |
|                                                        | 16.79       |
+--------------------------------------------------------+-------------+
| บัตรประเภท 30 วัน (30 Day Smart Pass) สำหรับบุคคลทั่วไป      |             |
| บัตรมีการกำหนดจำนวนเที่ยวที่สามารถใช้ได้โดยไม่จำกัดระยะทาง       | 25.51       |
| อายุการใช้งาน 30 วัน                                      |             |
+--------------------------------------------------------+-------------+
| บัตรประเภท 30 วัน (30 Day Smart Pass) สำหรับนักเรียน นักศึกษา |             |
| บัตรมีการกำหนดจำนวนเที่ยวที่สามารถใช้ได้โดยไม่จำกัดระยะทาง       | 6.27        |
| อายุการใช้งาน 30 วัน                                      |             |
+--------------------------------------------------------+-------------+
| บัตรประเภท 1 วัน (One Day Pass)                          |             |
| เป็นบัตรโดยสารไม่จำกัดเที่ยวการเดินทางใน 1 วัน                 | 1.55        |
+--------------------------------------------------------+-------------+

ตั้งแต่วันที่ 1 พฤษภาคม 2555 บีเอสเอสซึ่งเป็นบริษัทย่อยของบีทีเอสซี ได้เริ่มเปิดให้บริการบัตร
rabbit ในเชิงพาณิชย์ โดยบัตรดังกล่าวเป็นบัตรสมาร์ทการ์ด
ซึ่งผู้ถือบัตรสามารถใช้บัตรดังกล่าวเพื่อชำระค่าโดยสารสำหรับระบบขนส่งมวลชนรูปแบบต่างๆ
ซึ่งขณะนี้สามารถใช้ได้กับรถไฟฟ้าบีทีเอสและรถโดยสารด่วนพิเศษ BRT
และในอนาคตจะสามารถใช้กับเครือข่ายระบบขนส่งมวลชนอื่นๆ เช่น รถไฟฟ้าใต้ดิน MRT
และบัตรนี้สามารถใช้ชำระค่าบริการหรือค่าสินค้าในร้านค้าที่ร่วมรับบัตร
ผู้ถือบัตรสามารถใช้มูลค่าเงินในบัตรเดินทางหรือซื้อบัตรโดยสารประเภท 30 วันได้ ทั้งนี้
บีทีเอสซีมีแผนที่จะส่งเสริมให้ลูกค้าที่ใช้บัตรสมาร์ทการ์ดหรือบัตรแถบแม่เหล็กเดิมเปลี่ยนมาใช้บัตร
rabbit และชักชวนผู้ถือบัตรใหม่ให้สมัครใช้บัตร rabbit โดยการจัดทำรายการสะสมคะแนน
“แครอท รีวอร์ดส (Carrot Rewards)” ผู้ถือบัตร rabbit จะได้รับคะแนนสะสมแครอท
รีวอร์ดส เมื่อใช้บัตร rabbit ชำระค่าโดยสารรถไฟฟ้าบีทีเอส หรือรถโดยสารด่วนพิเศษ BRT
หรือเมื่อใช้บัตร rabbit ในการซื้อสินค้าหรือบริการจากร้านค้าที่ร่วมรับบัตร ทั้งนี้
ผู้ถือบัตรมีสิทธินำคะแนนสะสมมาแลกเป็นเงินเพื่อเติมบัตร rabbit
แทนเงินสดหรือแลกเป็นบัตรกำนัลเพื่อใช้กับร้านค้าที่ร่วมรับบัตร
โดยบีทีเอสซีใช้อุปกรณ์ที่มีอยู่เดิมและซอฟต์แวร์ที่ได้รับการปรับปรุงในการอ่านข้อมูลในบัตรโดยสารของระบบขนส่งมวลชนทั้งสองระบบนี้

3.  โครงสร้างรางรถไฟ (Trackwork) และสะพานทางวิ่ง (Viaduct)

รถไฟฟ้าบีทีเอสวิ่งอยู่บนรางคู่ยกระดับสูงประมาณ 12 เมตรเหนือพื้นถนน
ยกเว้นสถานีสะพานตากสินซึ่งเป็นสถานีเดียวที่มีรางรถไฟฟ้ารางเดี่ยว
รางรถไฟวางอยู่บนหมอนรับรางที่เป็นคอนกรีตซึ่งหล่ออยู่บนสะพานทางวิ่ง (Viaduct)
ซึ่งรองรับด้วยเสาโครงสร้างคอนกรีตเสริมเหล็ก โดยเสาแต่ละต้นนั้น ตั้งอยู่บนเสาเข็มลึกประมาณ
55 เมตร มีรางที่สามวางขนานกับทางวิ่งรถไฟฟ้าเพื่อจ่ายไฟฟ้าให้ขบวนรถ
ตัวรางจ่ายกระแสไฟฟ้านั้นทำจากเหล็กปลอดสนิมและอลูมิเนียม
ปิดครอบด้วยโลหะอีกชั้นหนึ่งเพื่อความปลอดภัย
แม้ว่าจะทำให้เกิดค่าใช้จ่ายในการดำเนินงานเพิ่มขึ้นก็ตาม นอกจากนี้
ยังมีการนำระบบรางที่สามมาใช้เพื่อประโยชน์ด้านความสวยงามอีกด้วย
หมอนรับรางทำจากคอนกรีตหล่อและตั้งขึ้นด้วยเสาค้ำและวางเข้าล็อคกัน
ระยะห่างระหว่างกันประมาณ 35 เมตร หรือมากกว่าสำหรับเสาที่อยู่บริเวณทางแยก ทั้งนี้
เพื่อความปลอดภัยของผู้โดยสารและการดำเนินการ

4.  ขบวนรถไฟฟ้า (Rolling Stock)

ในเริ่มแรก บีทีเอสซีมีขบวนรถไฟฟ้าทั้งสิ้น 35 ขบวน
โดยขบวนรถไฟฟ้าทั้งหมดผลิตโดยซีเมนส์ซึ่งออกแบบให้ใช้งานกับสภาวะของกรุงเทพมหานครโดยเฉพาะ
ปัจจุบันขบวนรถไฟฟ้า 1 ขบวน ประกอบด้วยตู้โดยสารจำนวน 3 ตู้
แต่ละขบวนสามารถรับผู้โดยสารได้สูงสุด 1,106 คน แบ่งเป็นผู้โดยสารนั่ง 126 คน
และผู้โดยสารยืน 980 คน
ชานชาลาสถานีรถไฟฟ้าบีทีเอสสามารถรองรับขบวนรถไฟฟ้าที่มีตู้โดยสารถึง 6 ตู้ต่อขบวน
ขบวนรถไฟฟ้าใช้มอเตอร์ไฟฟ้ากระแสสลับในการขับเคลื่อน โดยจะรับกระแสไฟฟ้าตรงจากรางที่สาม
(Third Rail System) และสามารถขับเคลื่อนด้วยความเร็วสูงสุด 80 กิโลเมตรต่อชั่วโมง
รถไฟฟ้ามีความเร็วเฉลี่ยในการให้บริการรวมเวลาจอดรับ-ส่งผู้โดยสารอยู่ที่ประมาณ 35
กิโลเมตรต่อชั่วโมง ตู้โดยสารทุกตู้ติดตั้งที่นั่งจำนวน 42
ที่นั่งตามแนวยาวของขบวนรถไฟฟ้าและเครื่องปรับอากาศ 2 เครื่อง
ตู้โดยสารเชื่อมต่อกันด้วยทางเดินภายในขบวนรถ
เพื่อให้ผู้โดยสารสามารถเดินระหว่างขบวนรถไฟฟ้าได้
ล้อของขบวนรถจะมีชั้นของยางอยู่ระหว่างขอบล้อกับแกนล้อ
ซึ่งจะเพิ่มประสิทธิภาพในการขับเคลื่อนและช่วยลดระดับเสียงไปได้อย่างมีนัยสำคัญ

รถไฟฟ้าทุกขบวนนั้นควบคุมด้วยพนักงานขับรถ 1 คน
ซึ่งสามารถเลือกบังคับรถด้วยระบบขับเคลื่อนอัตโนมัติ (Automatic Train Operation: ATO)
หรือระบบควบคุมด้วยพนักงานขับรถ (Supervised Manual: SM) ระบบ ATO
จะควบคุมการเดินรถโดยอัตโนมัติ และสามารถที่จะบำรุงรักษาได้ตามตารางที่กำหนด ทั้งนี้
เว้นแต่จะมีปัญหาเกิดขึ้น ภายใต้ระบบนี้
พนักงานขับรถมีหน้าที่เพียงควบคุมการปิดประตูและสั่งการออกรถ ระบบ ATO
ทำให้รถไฟฟ้าสามารถขับเคลื่อนได้หลายรูปแบบ ในชั่วโมงเร่งด่วนระบบ ATO
จะปรับรูปแบบการวิ่งเพื่อให้สามารถรองรับปริมาณผู้โดยสารได้สูงสุด
ในขณะที่นอกเวลาเร่งด่วนระบบ ATO จะปรับรูปแบบการวิ่งเพื่อลดการใช้พลังงาน ส่วนระบบ SM
พนักงานขับรถจะมีหน้าที่ควบคุมดูแลการทำงานของรถไฟฟ้าโดยตลอด และหากจำเป็น
ระบบป้องกันรถไฟฟ้าอัตโนมัติ (Automatic Train Protection: ATP) จะเข้ามาควบคุมรถ
โดยระบบ ATP จะควบคุมความปลอดภัยของการขับเคลื่อนทั้งแบบ ATO และ SM
และในกรณีที่พนักงานขับรถอย่างไม่ปลอดภัย ระบบ ATP
จะเข้าควบคุมรถและสั่งหยุดรถไฟฟ้าโดยอัตโนมัติ นอกจากนี้ ระบบ ATP
ยังกำกับดูแลให้เกิดความปลอดภัยระหว่างขบวนรถตลอดเวลา ในกรณีฉุกเฉิน
รถไฟฟ้าจะถูกควบคุมด้วยระบบขับเคลื่อนอย่างจำกัด (Restricted Manual: RM)
ซึ่งภายใต้ระบบนี้ ความเร็วของรถไฟฟ้าจะถูกจำกัดที่ไม่เกิน 35 กิโลเมตรต่อชั่วโมง

เพื่อรองรับจำนวนผู้โดยสารที่เพิ่มขึ้น และรองรับผู้โดยสารในส่วนต่อขยายสายสีลม ตอนที่ 1
ซึ่งมีระยะทาง 2.2 กิโลเมตรจากสะพานตากสินถึงวงเวียนใหญ่ ที่เริ่มเปิดให้บริการในปี 2552
บีทีเอสซีได้ทำการสั่งซื้อขบวนรถไฟฟ้าเพิ่มเติมอีก 12 ขบวน ขบวนละ 4 ตู้ รวมจำนวน 48
ตู้โดยสาร จากซีอาร์ซี โดยเริ่มให้บริการในปลายเดือนกุมภาพันธ์ 2554 ซึ่งแต่ละขบวนรถไฟฟ้าจะมี
4 ตู้โดยสาร สามารถบรรทุกผู้โดยสารได้จำนวนสูงสุด 1,490 คน โดยแบ่งเป็นผู้โดยสารนั่งจำนวน
168 คน และผู้โดยสารยืนจำนวน 1,322 คน ซึ่งคุณลักษณะอื่นๆ
ทั้งหมดของขบวนรถไฟฟ้านี้คล้ายคลึงกับขบวนรถไฟฟ้าจากซีเมนส์ที่บีทีเอสซีมีอยู่

นอกจากนี้เพื่อเป็นการรองรับแผนการขยายกิจการของบีทีเอสซี
อีกทั้งเป็นการรองรับจำนวนผู้โดยสารที่เพิ่มขึ้น

-   เมื่อเดือนกันยายน 2553 บีทีเอสซีได้ลงนามสัญญาซื้อตู้โดยสารเพิ่มเติมอีกจำนวน 35 ตู้ จาก
    ซีเมนส์ เพื่อเพิ่มตู้โดยสารของรถไฟฟ้า 35 ขบวนเดิมให้เป็นแบบขบวนละ 4 ตู้
    โดยบีทีเอสซีเริ่มรับมอบตู้โดยสารใหม่นี้ในเดือนสิงหาคม 2555
    ตู้โดยสารที่สั่งซื้อใหม่นี้มีราคารวมทั้งสิ้น 43.2 ล้านยูโร และ 81.9 ล้านบาท ณ วันที่ 31
    มีนาคม 2556 บีทีเอสซีได้ชำระค่าตู้โดยสารรวมทั้งสิ้น 36.4 ล้าน
    ยูโร และ 75.1 ล้านบาท และจะมีการจ่ายเงินส่วนที่เหลือภายในเดือนกุมภาพันธ์ 2557
    โดยบีทีเอสซีได้รับมอบตู้โดยสารครบทั้งจำนวน 35 ตู้ แล้วในเดือนพฤษภาคม 2556
    โดยปัจจุบันรถไฟฟ้าที่ให้บริการได้ปรับเปลี่ยนเป็นแบบ 4 ตู้ต่อขบวนแล้ว 

-   เมื่อเดือนตุลาคม 2554 บีทีเอสซีได้ลงนามสัญญาซื้อขบวนรถไฟฟ้าจำนวน 5 ขบวน ขบวนละ 4
    ตู้โดยสารเพิ่มเติมจากซีอาร์ซีเพื่อสนับสนุนการดำเนินงานส่วนต่อขยายสายสีลม
    ราคาของขบวนรถใหม่ทั้งหมดคิดเป็นเงิน 14.2 ล้านยูโร และ 110.3 ล้านเรนมินบิ ณ วันที่
    31 มีนาคม 2556 บีทีเอสซีได้ชำระค่าตู้โดยสารรวมทั้งสิ้น 11.4 ล้านยูโร
    และจะมีการจ่ายเงินส่วนที่เหลือภายเดือนกุมภาพันธ์ 2557
    โดยบีทีเอสซีคาดว่าจะได้รับรถไฟฟ้าขบวนใหม่นี้ภายในสิ้นปี 2556 

    1.  สถานีรถไฟฟ้า

ระบบรถไฟฟ้าขนส่งมวลชนกรุงเทพสายหลัก มีสถานียกระดับรวม 23 สถานี
โดยมีสถานีเชื่อมต่อหรือสถานีกลางที่สถานีสยาม
เมื่อรวมสถานีของส่วนต่อขยายซึ่งประกอบด้วยส่วนต่อขยายสายสีลม ตอนที่ 1 จำนวน 2 สถานี
ส่วนต่อขยายสายสุขุมวิทจำนวน 5 สถานี และส่วนต่อขยายสายสีลม ตอนที่ 2 จำนวน 2 สถานี แล้ว
จะมีสถานียกระดับรวมทั้งสิ้น 32 สถานี โดยทั่วไป สถานีแต่ละแห่งจะมีความยาว 150 เมตร
โดยสถานีกลางมีชานชาลาระหว่างรางรถไฟฟ้าทำให้ผู้โดยสารสามารถเปลี่ยนเส้นทางจากสายหนึ่งไปอีกสายหนึ่งได้

สถานีระบบรถไฟฟ้าขนส่งมวลชนกรุงเทพสายหลักส่วนใหญ่ได้รับการออกแบบให้อยู่เหนือพื้นดิน
เพื่อหลีกเลี่ยงสิ่งก่อสร้างบนพื้นถนน และไม่ทำให้จราจรติดขัด โดยรางรถไฟฟ้ายกระดับ
และสถานีเกือบทั้งหมดได้รับการออกแบบให้มีโครงสร้างแบบเสาเดียว

  โครงสร้างของสถานีแบ่งออกเป็น 3 ชั้น ด้วยกันคือ

-   ชั้นพื้นถนน เป็นชั้นล่างสุดของสถานีอยู่ระดับเดียวกับพื้นถนน
    ซึ่งเป็นทางเข้าสู่บริเวณสำหรับผู้โดยสาร โดยมีทั้งบันได บันไดเลื่อน และลิฟท์ (บางสถานี)
    นำผู้โดยสารขึ้นไปยังชั้นจำหน่ายบัตรโดยสาร นอกจากนี้ ยังเป็นที่เก็บอุปกรณ์ต่างๆ ได้แก่
    เครื่องกำเนิดไฟฟ้า ถังเก็บน้ำมันเชื้อเพลิง ปั๊มการส่งจ่ายน้ำ และถังเก็บน้ำ เป็นต้น

-   ชั้นจำหน่ายบัตรโดยสาร อยู่สูงกว่าระดับพื้นถนน และเป็นส่วนที่นำผู้โดยสารไปยังชั้นชานชาลา
    โดยชั้นจำหน่ายบัตรโดยสารนี้จะแบ่งออกเป็นส่วนสาธารณะสำหรับผู้โดยสารที่ยังไม่เข้าสู่ระบบผ่านประตูกั้น
    และพื้นที่ชั้นในสำหรับผู้โดยสารทั้งหมดที่ได้เข้าสู่ระบบแล้ว
    โดยพื้นที่ส่วนสาธารณะจะมีที่จำหน่ายบัตรประเภทเติมเงิน เครื่องจำหน่ายบัตรโดยสารอัตโนมัติ
    และประตูกั้น อีกทั้งสิ่งอำนวยความสะดวกต่างๆ ได้แก่ ร้านขายหนังสือ ร้านค้าเล็กๆ
    ตู้เอทีเอ็ม ร้านขายอาหารเล็กๆ ชนิดนำกลับบ้าน
    ซึ่งบริเวณนี้เป็นพื้นที่สำหรับผู้โดยสารที่ยังไม่ได้ชำระค่าโดยสาร
    เมื่อผู้โดยสารชำระค่าโดยสารแล้ว
    จึงจะสามารถเข้าสู่พื้นที่ชั้นในเพื่อไปยังบันไดและ/หรือบันไดเลื่อนที่นำไปสู่ชานชาลาชั้นบน
    รวมถึงพื้นที่หวงห้ามที่เข้าได้เฉพาะพนักงานของบีทีเอสซีเท่านั้น

-   ชั้นชานชาลา เป็นชั้นที่สูงที่สุด ทุกสถานีจะมีหลังคาและมีชานชาลาอยู่ด้านข้าง
    และมีรางรถไฟฟ้าอยู่ตรงกลาง ยกเว้นสถานีสยาม ซึ่งจะมีชานชาลา 2 ชั้น โดยแต่ละชั้น
    ชานชาลาจะอยู่ตรงกลางระหว่างรางรถไฟฟ้าสองราง
    เพื่อให้ผู้โดยสารสามารถเปลี่ยนเส้นทางโดยสารระหว่างสายสีลมและสายสุขุมวิทได้

เพื่อความสะดวกของผู้โดยสารที่เป็นผู้พิการ กทม. ได้จัดสร้างลิฟต์ในสถานี 5 แห่ง ได้แก่
สถานีหมอชิต สถานีสยาม สถานีอโศก สถานีอ่อนนุช และสถานีช่องนนทรี
โดยมีเจ้าหน้าที่ของบีทีเอสซีคอยให้ความช่วยเหลือ
บีทีเอสซีมีหน้าที่ในการดูแลรักษาลิฟต์ดังกล่าว กทม.
อยู่ในระหว่างการพิจารณาติดตั้งลิฟท์เพิ่มเติมให้ครบทุกสถานี โดยกทม.หรือ
กรุงเทพธนาคมจะเป็นผู้รับผิดชอบต้นทุนในการก่อสร้างลิฟท์ดังกล่าว
และบีทีเอสซีจะเป็นผู้รับผิดชอบค่าใช้จ่ายในการบำรุงรักษา
ซึ่งค่าใช้จ่ายในการบำรุงรักษาดังกล่าวเฉพาะในส่วนที่เกี่ยวกับระบบรถไฟฟ้าขนส่งมวลชนกรุงเทพสายหลักถือเป็นส่วนหนึ่งของค่าใช้จ่าย
O&M ตามสัญญาซื้อและโอนสิทธิรายได้สุทธิ

สถานีรถไฟฟ้าทุกสถานีได้ติดตั้งระบบเตือน ป้องกัน และระงับอัคคีภัย
โดยเฉพาะส่วนของอาคารที่มีความเสี่ยงต่ออัคคีภัยสูง เช่น ห้องเครื่องนั้น
มีการติดตั้งระบบดับเพลิงอัตโนมัติด้วยการฉีดน้ำ (Sprinkler System)
หรือแบบใช้ก๊าซคาร์บอนไดออกไซด์ สถานีทั้งหมดได้ติดตั้งเครื่องกำเนิดไฟฟ้าสำรองอยู่ภายในสถานี
นอกจากนี้ ประมาณครึ่งหนึ่งของสถานีทั้งหมดจะมีสถานีรับไฟฟ้าเพื่อจ่ายให้กับรางที่สาม (Third
Rail) เพื่อใช้เป็นพลังงานในการขับเคลื่อนรถไฟฟ้าอีกด้วย
ในแต่ละสถานีจะมีนายสถานีซึ่งมีหน้าที่ดูแลให้ระบบดำเนินงานด้วยความปลอดภัยและมีประสิทธิภาพโดยจะติดตามข้อมูลจากโทรทัศน์วงจรปิด
และสามารถติดต่อสื่อสารกับผู้โดยสารและผู้ควบคุมเส้นทาง

บีทีเอสซีเล็งเห็นความสำคัญในการรณรงค์ให้นักท่องเที่ยวมาใช้บริการระบบรถไฟฟ้าขนส่งมวลชนกรุงเทพสายหลักสำหรับการเดินทางในกรุงเทพมหานคร
ดังนั้น ทางบีทีเอสซีจึงได้ให้บริการศูนย์ข้อมูลสำหรับนักท่องเที่ยวที่สถานีสยาม สถานีพญาไท
และสถานีสะพานตากสิน โดยนักท่องเที่ยวสามารถขอบริการข้อมูลเกี่ยวกับสถานที่ท่องเที่ยว
และการเดินทางในกรุงเทพมหานคร
บริการของศูนย์ข้อมูลสำหรับนักท่องเที่ยวนั้นรวมไปถึงบริการจำหน่ายตั๋วล่องเรือในแม่น้ำเจ้าพระยา
บริการโทรศัพท์ทางไกล บริการอินเตอร์เน็ต และการจำหน่ายสินค้าที่ระลึก
โดยศูนย์ข้อมูลสำหรับนักท่องเที่ยวนั้นจะเปิดทำการทุกวันตั้งแต่ 8.00 น. ถึง 20.00 น.

สถานีต่างๆ ของบีทีเอสซีมีการเชื่อมต่อทางเดินเข้าสู่อาคารต่างๆ ในแนวทางเดินรถไฟฟ้า
ไม่ว่าจะเป็น โรงแรม ศูนย์การค้า สถานีรถไฟฟ้าใต้ดิน MRT และศูนย์ธุรกิจ
โดยบีทีเอสซีได้รับค่าตอบแทนจากการอนุญาตให้เชื่อมต่อระหว่างทางเชื่อมกับระบบรถไฟฟ้าขนส่งมวลชนกรุงเทพสายหลักจากเจ้าของอาคารที่ทำการเชื่อมต่อกับระบบรถไฟฟ้าขนส่งมวลชนกรุงเทพสายหลักนั้น
โดยเจ้าของอาคารจะเป็นผู้ออกค่าใช้จ่ายก่อสร้างและการดูแลรักษาทางเชื่อม ทั้งนี้
สัญญาสัมปทานไม่ครอบคลุมทางเชื่อมเหล่านี้ และ กทม.
มีนโยบายไม่ให้มีการจัดหาประโยชน์เชิงพาณิชย์ ซึ่งรวมถึงการให้เช่าที่โฆษณาและทำการค้าขาย
บนทางเชื่อมดังกล่าว

ตัวอย่างทางเชื่อมที่สำคัญ เช่น

+-----------+----------------+-----------------+----------------------+
| สถานี      | ศูนย์การค้า       | โรงแรม          | อาคาร และ อื่นๆ        |
+===========+================+=================+======================+
| หมอชิต     | -              | -               | สถานีรถไฟฟ้าใต้ดิน MRT   |
+-----------+----------------+-----------------+----------------------+
| อนุสาว     | ห้างแฟชั่นมอลล์    | -               | อาคารอุทุมพร           |
| รีย์ชัยสมรภูมิ |                |                 |                      |
|           | เซ็นจูรี่ มูวี่พลาซ่า  |                 |                      |
+-----------+----------------+-----------------+----------------------+
| พญาไท     | -              | -               | แอร์พอร์ตลิงค์           |
+-----------+----------------+-----------------+----------------------+
| ราชเทวี    | -              | โรงแรมเอเชีย     | -                    |
+-----------+----------------+-----------------+----------------------+
| สยาม      | สยามเซ็นเตอร์    | -               | -                    |
|           | เซ็นทรัลเวิลด์     |                 |                      |
|           | สยามพารากอน    |                 |                      |
|           | ดิจิตอลเกตเวย์    |                 |                      |
+-----------+----------------+-----------------+----------------------+
| ชิดลม      | เซ็นทรัล ชิดลม    | โ               | มณียาเซ็นเตอร์          |
|           | เกษรพลาซ่า      | รงแรมแกรนด์ไฮแอท |                      |
|           | อัมรินทร์พลาซ่า    | เอราวัณ          |                      |
+-----------+----------------+-----------------+----------------------+
| เพลินจิต    | -              | -               | อาคารปาร์ค เวนเชอร์    |
|           |                |                 | อีโคเพล็กซ์             |
|           |                |                 |                      |
|           |                |                 | อาคารเวฟเพลส         |
+-----------+----------------+-----------------+----------------------+
| อโศก      | ห้างเทอร์มินัล 21  | โรง             | สถานีรถไฟฟ้าใต้ดิน MRT   |
|           |                | แรมเชอราตันแกรนด์ |                      |
|           | ห้างโรบินสัน      | สุขุมวิท           | อ                    |
|           |                |                 | าคารไทม์แสควร์เอ็กซ์เชนจ์ |
|           |                |                 | ทาวเวอร์              |
|           |                |                 | อาคารอินเตอร์เชนจ์ 21   |
+-----------+----------------+-----------------+----------------------+
| พร้อมพงษ์   | ดิ เอ็มโพเรี่ยม    | -               | -                    |
+-----------+----------------+-----------------+----------------------+
| ทองหล่อ    | -              | -               | โนเบิล รีมิกซ์           |
+-----------+----------------+-----------------+----------------------+
| อ่อนนุช     | เทสโก้โลตัส      | -               | -                    |
|           | สาขาอ่อนนุช      |                 |                      |
+-----------+----------------+-----------------+----------------------+
| ราชดำริ    | -              | โรงแรมเซ็นต์รีจิส   | -                    |
+-----------+----------------+-----------------+----------------------+
| ช่องนนทรี   | -              | -               | อาคารสาธรสแควร์       |
|           |                |                 |                      |
|           |                |                 | อาคารสาธรนครทาวเวอร์  |
+-----------+----------------+-----------------+----------------------+
| ศาลาแดง   | สีลมคอมเพล็กซ์    | -               | อาคารธนิยะพลาซ่า       |
|           |                |                 |                      |
|           |                |                 | สถานีรถไฟฟ้าใต้ดิน MRT   |
+-----------+----------------+-----------------+----------------------+
| สุรศักดิ์     | -              | โรงแรมอีสติน      | -                    |
|           |                | แกรนด์ สาทร      |                      |
|           |                | กรุงเทพฯ         |                      |
+-----------+----------------+-----------------+----------------------+
| สนาม      | มาบุญครอง (MBK) | -               | หอศิลป์กรุงเทพฯ         |
| กีฬาแห่งชาติ |                |                 |                      |
+-----------+----------------+-----------------+----------------------+
| เอกมัย     | เมเจอร์ซีเนเพล็กซ์ | -               | อาคารนุสาสิริ           |
+-----------+----------------+-----------------+----------------------+

นอกจากนี้ รถไฟฟ้าบีทีเอสยังมีการเชื่อมต่อกับระบบรถไฟฟ้าใต้ดิน MRT ที่บริเวณ 3 สถานี ได้แก่
สถานีหมอชิต อโศก และศาลาแดง เชื่อมต่อกับรถไฟแอร์พอร์ตเรลลิ้งค์ที่สถานีพญาไท
และเชื่อมต่อกับรถโดยสารด่วนพิเศษ BRT ที่สถานีช่องนนทรี

กทม. อยู่ระหว่างการพิจารณาที่จะเพิ่มรางรถไฟรางที่สองที่สถานีสะพานตากสิน
ซึ่งแรกเริ่มประสงค์ที่จะให้เป็นสถานีชั่วคราวจนกว่าส่วนต่อขยายสายสีสมจะเปิดให้บริการโดยสมบูรณ์
ทั้งนี้ ตั้งแต่ระบบรถไฟฟ้าขนส่งมวลชนกรุงเทพสายหลักเริ่มเปิดให้บริการมา
สถานีรถไฟฟ้าสะพานตากสินเป็นสถานีที่มีรางรถไฟเดี่ยวเนื่องจากมีพื้นที่ที่จำกัด
และเมื่อมีการเปิดให้บริการส่วนต่อขยายสายสีลม ตอนที่ 2 จำนวน 2 สถานีในเดือนมกราคม
และกุมภาพันธ์ 2556 และจะเปิดให้บริการอีก 2 สถานีในช่วงปลายปี 2556 แล้ว
รางเดี่ยวดังกล่าวอาจเป็นอุปสรรคในการดำเนินงานของบีทีเอสซีในการให้บริการรถไฟฟ้าที่ถี่ยิ่งขึ้น

นอกจากนี้ รายงานข่าวระบุว่า กทม. ได้ขออนุญาตกรมทางหลวงชนบทในเบื้องต้น
ในการขยายสถานีรถไฟฟ้าสะพานตากสินเพื่อให้มีพื้นที่ในการเพิ่มรางรถไฟและขยายสถานี แต่ กทม.
ยังมิได้รับอนุญาต หรืออาจไม่ได้รับอนุญาต ดังนั้น กทม.
จึงอาจจำต้องทำการรื้อถอนสถานีสะพานตากสิน
เพื่อใช้พื้นที่ของสถานีสะพานตากสินดังกล่าวสำหรับรางที่สอง และก่อสร้างทางเดินเลื่อนอัตโนมัติ
(travelator) ระหว่างสถานีสุรศักดิ์ ถึง สถานีสะพาน
ตากสิน เพื่ออำนวยสะดวกสบายให้แก่ผู้โดยสารซึ่งจะต้องขึ้นรถไฟฟ้าที่สถานีรถไฟฟ้าสุรศักดิ์ ทั้งนี้
บีทีเอสซียังไม่ได้รับหนังสือแจ้งจาก กทม. เกี่ยวกับการปิดให้บริการสถานีรถไฟฟ้าสะพานตากสิน
หรือกำหนดการเกี่ยวกับการปิดให้บริการดังกล่าว

1.  กระแสไฟฟ้า

ระบบรถไฟฟ้าบีทีเอสรับกระแสไฟฟ้าจากการไฟฟ้านครหลวง (กฟน.) จากสถานีจ่ายกระแสไฟฟ้า 2
แห่ง คือ ที่สถานีหมอชิตและที่ซอยไผ่สิงห์โต
ระบบรถไฟฟ้าบีทีเอสได้รับการออกแบบให้สามารถใช้กระแสไฟฟ้าจากทั้ง 2 สถานี
หรือจากสถานีใดสถานีหนึ่งก็ได้
เพื่อให้ระบบสามารถให้บริการได้หากสถานีจ่ายกระแสไฟฟ้าสถานีใดสถานีหนึ่งไม่สามารถจ่ายกระแสไฟฟ้าได้
ตั้งแต่บีทีเอสซีได้เปิดให้บริการเดินรถอย่างเป็นทางการในเดือนธันวาคม 2542 นั้น
บีทีเอสซีไม่เคยต้องหยุดเดินรถเนื่องจากสถานีจ่ายกระแสไฟฟ้าไม่สามารถจ่ายไฟได้
และไม่เคยมีเหตุการณ์ที่ทั้ง 2 สถานีไม่สามารถจ่ายไฟได้ในเวลาเดียวกันเกิดขึ้น นอกจากนี้
บีทีเอสซีใช้เทคโนโลยีซึ่งเมื่อรถไฟฟ้าเบรก
จะสามารถสร้างกระแสไฟฟ้าเพื่อนำกลับมาสู่ระบบเพื่อใช้ในรถไฟฟ้าขบวนอื่นได้ต่อไป
นับเป็นอีกทางหนึ่งที่เป็นการลดการใช้ไฟฟ้าในระบบ หากเกิดไฟฟ้าดับหรือการไฟฟ้านครหลวง
(กฟน.) ไม่สามารถจ่ายไฟฟ้าได้นั้น ระบบไฟฟ้าสำรองจะทำงานทันที
ซึ่งระบบไฟฟ้าสำรองนั้นได้ถูกติดตั้งไว้เพื่อป้องกันการสูญเสียข้อมูลอิเล็กทรอนิกส์ที่สำคัญ
ลดระยะเวลาในการกลับสู่สภาพการให้บริการปกติและสร้างความมั่นใจต่อความปลอดภัยของผู้โดยสาร

2.  ศูนย์ควบคุมการเดินรถไฟฟ้า

ระบบรถไฟฟ้าบีทีเอสถูกควบคุมจากศูนย์กลางซึ่งอยู่ที่สำนักงานใหญ่ของบีทีเอสซี บริเวณหมอชิต
โดยมีเจ้าหน้าที่ควบคุมการเดินรถไฟฟ้าประจำการอยู่ตลอด 24 ชั่วโมง
ซึ่งเจ้าหน้าที่แต่ละคนจะมีเครื่องมือควบคุมการเดินรถไฟฟ้า คือ
แผงควบคุมคอมพิวเตอร์และจอภาพควบคุม ศูนย์ควบคุมนี้มีหน้าที่ในการควบคุมดูแลการเดินรถไฟฟ้า
ให้เป็นไปตามกำหนดการเดินรถไฟฟ้าในแต่ละวันและควบคุมการเดินรถไฟฟ้าให้เป็นไปตามเส้นทางที่กำหนด

ศูนย์ควบคุมจะกำหนดระยะห่างของขบวนรถไฟฟ้าในระบบให้มีระยะห่างที่อยู่ในระยะปลอดภัยตลอดเวลา
โดยที่ศูนย์ควบคุมนี้จะมีจอภาพจากระบบโทรทัศน์วงจรปิดที่แสดงให้เห็นถึงตำแหน่งของรถไฟฟ้าในระบบทั้งหมด
ทำให้บีทีเอสซีสามารถควบคุมระบบรถไฟฟ้าบีทีเอสอย่างมีประสิทธิภาพได้ตลอดเวลา นอกจากนี้
ศูนย์ควบคุมยังมีวิทยุสื่อสารเพื่อใช้ติดต่อระหว่างศูนย์ควบคุมกับพนักงานขับรถไฟฟ้าในแต่ละขบวน
และติดต่อระหว่างศูนย์ควบคุมกับ
นายสถานีแต่ละสถานีได้ ดังนั้น
ศูนย์ควบคุมนี้จึงเป็นศูนย์กลางในการประสานงานเพื่อแก้ไขปัญหาที่เกิดขึ้นในระบบได้เป็นอย่างดี

3.  ระบบอาณัติสัญญาณ (Signaling System)

ระบบอาณัติสัญญาณได้ถูกออกแบบเพื่อให้ระบบรถไฟฟ้ามีความปลอดภัย
และมีประสิทธิภาพในการดำเนินงาน ระบบอาณัติสัญญาณจะอาศัยเครือข่าย Internet
Protocol - Based Network และส่งสัญญาณควบคุมผ่านรางรถไฟฟ้าไปยังรถไฟฟ้า
และแลกเปลี่ยนข้อมูลกันทั้ง 2 ทิศทาง โดยข้อมูลจะถูกเชื่อมต่อและส่งไปยังสถานี
นอกจากนี้ยังมีการใช้ระบบใยแก้วในการถ่ายทอดข้อมูลที่เกี่ยวข้องกับการเดินรถไปสู่ศูนย์ควบคุมการเดินรถไฟฟ้า
ระบบอาณัติสัญญาณมีคุณสมบัติป้องกันเหตุขัดข้อง (fail-safe) และระบบสำรอง (hot standby)
โดยหากเกิดเหตุขัดข้อง
รถไฟฟ้าจะยังคงสามารถปฏิบัติงานต่อไปได้ในทิศทางหรือเส้นทางใดเส้นทางหนึ่งได้อย่างปลอดภัยด้วยความเร็วระดับปกติ

ในเดือนกุมภาพันธ์ 2550 บีทีเอสซีได้ลงนามในสัญญากับกลุ่มบริษัทบอมบาร์เดียร์
เพื่อปรับเปลี่ยนระบบอาณัติสัญญาณเดิมทั้งหมดเพื่อเพิ่มประสิทธิภาพของระบบรถไฟฟ้า
ลดค่าซ่อมบำรุงรักษาของบีทีเอสซี
และเตรียมพร้อมสำหรับเส้นทางให้บริการสำหรับการขยายเส้นทางในอนาคต
ระบบอาณัติสัญญาณใหม่เป็นระบบการสื่อสารด้วยระบบคอมพิวเตอร์ซึ่งได้ติดตั้งไปเมื่อเดือนกรกฎาคม
และเดือนสิงหาคม 2554
ระบบอาณัติสัญญาณใหม่ยังทำให้มีความยืดหยุ่นในการตั้งห้องควบคุมระยะไกลชั่วคราว (remote
access temporary control room) ในกรณีที่ห้องควบคุมกลางเกิดความขัดข้อง ทั้งนี้
ภายใต้สัญญาดังกล่าว
กลุ่มบริษัทบอมบาร์เดียร์จะต้องให้การสนับสนุนทางเทคนิคและการฝึกอบรมแก่บีทีเอสซี
และเพื่อลดการพึ่งพาบริการจากบุคคลภายนอก
บีทีเอสซีตั้งใจที่จะเป็นผู้ดูแลรักษาและซ่อมบำรุงรักษาระบบดังกล่าวเองต่อไปภายหลังหมดระยะเวลารับประกัน
104 สัปดาห์ การติดตั้งระบบอาณัติสัญญาณนี้ช่วยลดระยะเวลาระหว่างขบวนรถไฟฟ้าต่ำสุดจาก 2
นาทีเหลือ 1 นาทีครึ่ง
และบีทีเอสซีคาดว่าระบบดังกล่าวจะทำให้บีทีเอสซีสามารถควบคุมการใช้พลังงานได้ดีขึ้น ทั้งนี้
โครงการปรับเปลี่ยนระบบอาณัติสัญญาณใช้งบประมาณรวมทั้งสิ้น 16.9 ล้านยูโร และ 583.7
ล้านบาท ซึ่งบีทีเอสซีได้ชำระครบถ้วนแล้ว
โดยมีการใช้ระบบอาณัติสัญญาณใหม่ทั้งในสายสีลมและสายสุขุมวิท

4.  ระบบสื่อสาร (Communication System)

ระบบรถไฟฟ้าบีทีเอสมีระบบสื่อสารที่ซับซ้อน ซึ่งติดต่อผ่านโทรศัพท์ วิทยุ อินเตอร์คอม
ระบบโทรทัศน์วงจรปิด และระบบกระจายเสียงสาธารณะ
การสื่อสารหลักจะกระทำผ่านระบบใยแก้วนำแสงโดยจะมีโทรศัพท์ติดตั้งอยู่ในบริเวณสำคัญทุกจุด
และจะมีอินเตอร์คอมในรถไฟฟ้าเพื่อให้ผู้โดยสารสามารถติดต่อกับพนักงานขับรถได้ในกรณีฉุกเฉิน
สำหรับระบบกระจายเสียงสาธารณะสามารถทำได้จากสถานีควบคุมถึงชานชาลา
และจากพนักงานขับรถถึงผู้โดยสาร

5.  ระบบความปลอดภัยและการรักษาความปลอดภัย

บีทีเอสซีเชื่อว่าระบบรถไฟฟ้าบีทีเอสเป็นระบบการขนส่งมวลชนที่ปลอดภัยที่สุดระบบหนึ่งของโลก โดย
บีทีเอสซีได้รับรางวัลจากองค์กรต่างๆ เช่น ประกาศนียบัตรการรักษาความสะอาดและความปลอดภัย
OHSAS 18001:2007 ISO 9001:2008 สำหรับการให้บริการบริหารจัดการ
และประกาศนียบัตรสำหรับระบบการบริหารจัดการความปลอดภัยจากสถาบัน Lloyd’s Register
และนับตั้งแต่บีทีเอสซีได้เปิดให้บริการเดินรถอย่างเป็นทางการเมื่อเดือนธันวาคม 2542
ไม่มีอุบัติเหตุที่ก่อให้เกิดการเสียชีวิตหรือการบาดเจ็บสาหัส
บีทีเอสซีตั้งใจเสมอมาในการใช้กฎระเบียบด้านความปลอดภัยที่เคร่งครัดกับระบบ
โดยรถไฟฟ้าทุกขบวนและสถานีรถไฟฟ้าทุกสถานีมีการติดตั้งอุปกรณ์สำหรับภาวะฉุกเฉิน นอกจากนี้
บีทีเอสซีมีคู่มือปฏิบัติการเกี่ยวกับ กฎระเบียบ
และแนวทางการปฏิบัติสำหรับรองรับเหตุการณ์ฉุกเฉินให้แก่ผู้โดยสารทุกราย
บีทีเอสซีได้ทดลองระบบเป็นระยะเวลา 6 เดือนก่อนเปิดให้บริการเดินรถอย่างเป็นทางการ
เพื่อทดสอบให้แน่ใจว่าไม่มีข้อบกพร่องในระบบความปลอดภัย
และตั้งแต่บีทีเอสซีได้เปิดให้บริการเดินรถ
บีทีเอสซีได้จัดให้มีการอบรมพนักงานและซักซ้อมระบบความปลอดภัยอย่างสม่ำเสมอ

รถไฟฟ้าทุกขบวนได้มีการติดตั้งระบบป้องกันรถไฟฟ้าอัตโนมัติ (Automatic Train Protection:
ATP)
ซึ่งทำให้แน่ใจว่าระยะห่างระหว่างขบวนรถไฟฟ้าแต่ละขบวนอยู่ในระยะที่ปลอดภัยและควบคุมให้มีการใช้ความเร็วที่เหมาะสมตลอดเวลาที่รถไฟฟ้าปฏิบัติการ
นอกจากนี้ ประตูอัตโนมัติของรถไฟฟ้ามีระบบป้องกันมิให้ผู้โดยสารได้รับบาดเจ็บ
ในเหตุการณ์ฉุกเฉินผู้โดยสารสามารถสื่อสารกับพนักงานขับรถผ่านระบบอินเตอร์คอม
และยังมีระบบวิทยุจากขบวนรถซึ่งสามารถสื่อสารกับศูนย์ควบคุมกลางได้ตลอดเวลา
รถไฟฟ้าทุกขบวนมีอุปกรณ์ดับเพลิงติดตั้งอยู่
นอกจากนี้วัสดุหลักที่ใช้ในรถไฟฟ้าได้รับการทดสอบแล้วว่าไม่ติดไฟ
ได้รับการออกแบบมาเพื่อป้องกันไม่ให้เกิดการลามของเปลวเพลิง
หรือมีควันไฟทั่วรถในกรณีเกิดอัคคีภัย
อีกทั้งยังมีทางออกฉุกเฉินจากขบวนรถไฟฟ้าที่บริเวณส่วนต้นและท้ายขบวน

สถานีรถไฟฟ้าทุกสถานีได้รับการสร้างขึ้นโดยคำนึงถึงความปลอดภัยของผู้โดยสารเป็นหลัก
และได้สร้างตามมาตรฐานความปลอดภัยอย่างเคร่งครัดรวมถึงได้มีการออกแบบให้มีทางออกฉุกเฉิน
มีระบบกระจายเสียงสำหรับประกาศภาวะฉุกเฉิน ระบบป้องกันอัคคีภัยตามมาตรฐาน (National
Fire Protection Association: NFPA) และมีการติดตั้งสายล่อฟ้า นอกจากนี้
ทุกสถานียังติดตั้งระบบโทรทัศน์วงจรปิด ระบบควบคุมกลางสำหรับการควบคุมลิฟท์
และบันไดเลื่อนในสถานี
และระบบควบคุมจากศูนย์กลางสามารถควบคุมรถไฟฟ้าและประตูรถไฟฟ้าในเหตุการณ์ฉุกเฉินได้

ขบวนรถไฟฟ้าได้รับการออกแบบมาเพื่อไม่ให้เกิดกรณีรถไฟฟ้าล่าช้าหรือดำเนินงานไม่ได้มาตรฐานอันเป็นผลมาจากการขัดข้องด้านกระแสไฟฟ้าหรือเครื่องจักรกล
มอเตอร์ขับเคลื่อนของรถไฟฟ้านั้นมีกำลังสูงพอที่รถไฟฟ้าที่บรรทุกผู้โดยสารเต็มคันจะสามารถลาก
หรือดันรถไฟฟ้าอีกคันที่บรรทุกผู้โดยสารเต็มขบวนไปยังสถานีที่ใกล้ที่สุดเพื่อทำการขนถ่ายผู้โดยสารลงได้เมื่อระบบเกิดเหตุขัดข้อง
นอกจากนี้ เมื่อเกิดไฟฟ้าดับ
รถไฟฟ้าจะมีระบบไฟฟ้าสำรองเพื่อให้ระบบที่เกี่ยวข้องกับความปลอดภัยยังทำงานต่อได้

6.  ระบบป้องกันอัคคีภัย

เนื่องจากระบบรถไฟฟ้าบีทีเอสเป็นระบบลอยฟ้า
ผู้โดยสารจึงมีความเสี่ยงจากอาการบาดเจ็บจากอัคคีภัยหรือควันไฟต่ำกว่าระบบใต้ดิน
ระบบรถไฟฟ้าบีทีเอสมีระบบป้องกันอัคคีภัยตามมาตรฐานของ NFPA
โดยได้ติดตั้งระบบฉีดน้ำที่อาคารสำนักงานและศูนย์ซ่อมบำรุงต่างๆ
และยังได้ทำการติดตั้งปั๊มน้ำเพิ่มกำลังและถังเก็บน้ำสำรองด้วย
บีทีเอสซียังได้ติดตั้งตู้ดับเพลิง (Fire Hose Cabinet) หัวจ่ายน้ำดับเพลิง
พร้อมทั้งถังดับเพลิงชนิดมือตามจุดต่างๆ ของสถานี ทั้งนี้ ในบริเวณที่น้ำอาจทำให้อุปกรณ์ต่างๆ
เสียหายได้ บีทีเอสซีได้ติดตั้งอุปกรณ์ดับเพลิงชนิดก๊าซแทน นอกจากนี้
บีทีเอสซีได้ติดตั้งระบบสัญญาณเตือนอัคคีภัย ทั้งที่ใช้มือดึงและอัตโนมัติไว้ทั่วบริเวณศูนย์ซ่อมรถ
และตามสถานี

7.  งานซ่อมบำรุง

ซีเมนส์เป็นผู้ให้บริการแก่บีทีเอสซีสำหรับงานซ่อมบำรุงต่างๆ ภายใต้สัญญาซ่อมบำรุงกับซีเมนส์
ลงวันที่ 30 ธันวาคม 2547 ซึ่งต่อมามีการแก้ไขเพิ่มเติมในวันที่ 30 กันยายน 2552
(“สัญญาซ่อมบำรุง”) ซึ่งสัญญาซ่อมบำรุงจะหมดอายุในวันที่ 30 ธันวาคม 2557 อย่างไรก็ตาม
บีทีเอสซีสามารถใช้สิทธิต่ออายุสัญญาดังกล่าวได้อีก 10 ปี ภายใต้ข้อกำหนดและเงื่อนไขเดิม
(ยกเว้นขอบเขตของการให้บริการและค่าธรรมเนียมการซ่อมบำรุง
ซึ่งทั้งสองฝ่ายจะตกลงร่วมกันอีกครั้งหนึ่ง)
โดยบีทีเอสซีต้องแจ้งความประสงค์ดังกล่าวให้ซีเมนส์ทราบเป็นหนังสือล่วงหน้าอย่างน้อย 12
เดือนก่อนวันหมดอายุของสัญญา
และคู่สัญญาทั้งสองฝ่ายจะต้องเข้าทำสัญญาฉบับใหม่ก่อนครบกำหนดอายุของสัญญาไม่น้อยกว่า 6 เดือน

ขอบเขตการบริการของซีเมนส์ภายใต้สัญญาดังกล่าวรวมถึง

-   งานซ่อมบำรุงสำหรับระบบไฟฟ้าและเครื่องกล

-   งานซ่อมบำรุงใหญ่และการเปลี่ยนอุปกรณ์ต่างๆ ตามแผนการที่วางไว้ (planned overhauls
    and asset replacements)

-   การเปลี่ยนอุปกรณ์ที่ไม่ได้มีการวางแผนไว้ล่วงหน้า (unplanned asset replacements)

ขอบเขตและกำหนดการซ่อมบำรุงจะถูกกำหนดไว้ล่วงหน้าตามสัญญาซ่อมบำรุง
และจะมีการวางแผนจัดเตรียมจำนวนขบวนรถไฟฟ้าให้เพียงพอกับการให้บริการผู้โดยสารปกติ
นอกจากนี้ บีทีเอสซีมีกำหนดการปรับปรุงครั้งใหญ่ (Overhaul) ทุก 7 - 8 ปี
โดยจะทยอยทำการซ่อมแซมรถไฟฟ้าเพื่อไม่ให้กระทบต่อการให้บริการ ทั้งนี้
การปรับปรุงครั้งใหญ่แต่ละรอบจะใช้เวลาประมาณ 2 ปี
โดยบีทีเอสซีได้จัดทำการปรับปรุงครั้งใหญ่ครั้งแรกเมื่อต้นปี 2549 ซึ่งแล้วเสร็จในปลายปี 2551
ทั้งนี้ การปรับปรุงครั้งใหญ่นั้นไม่ส่งผลกระทบต่อการให้บริการแต่อย่างใด

ในปี 2555/56 บีทีเอสซีจ่ายค่าจ้างงานซ่อมบำรุงสำหรับระบบไฟฟ้าและเครื่องกล
และค่าจ้างสำหรับงานซ่อมบำรุงใหญ่และการเปลี่ยนอุปกรณ์ตามแผนการที่วางไว้เป็นเงินจำนวน
290.6 ล้านบาท ซึ่งจะจ่ายเป็นรายเดือนตามระยะทางที่รถไฟฟ้าวิ่ง
ในอัตราที่ได้ระบุไว้ล่วงหน้าให้แก่ซีเมนส์ ซึ่งอาจมีการปรับเพิ่มหากระยะทาง
การเดินรถไฟฟ้ามากกว่าระยะทางที่ระบุไว้
ส่วนค่าจ้างที่บีทีเอสซีจะจ่ายสำหรับการเปลี่ยนอุปกรณ์ที่ไม่ได้มีการวางแผนหรือคาดการณ์ไว้ล่วงหน้าจะขึ้นกับรายการเสนอราคาจากซีเมนส์

ภายใต้เงื่อนไขและหลักเกณฑ์ในสัญญาดังกล่าวซีเมนส์จะจ่ายเงินชดเชยในปีสัญญา (Contract
year) ใด ก็ตามไม่เกินร้อยละ 5 ของค่าธรรมเนียมการซ่อมบำรุงรายปี
หากระบบไฟฟ้าและเครื่องกลเกิดการขัดข้องส่งผลให้
ผลการดำเนินงานไม่เป็นไปเงื่อนไขที่ระบุไว้

ทั้งนี้ ขอบเขตการให้บริการภายใต้สัญญาซ่อมบำรุงนี้จะไม่ครอบคลุมถึงรถไฟฟ้าจำนวน 12
ขบวนที่สั่งซื้อเพิ่มเติมจากซีอาร์ซี
ซึ่งพนักงานของบีทีเอสซีจะทำหน้าที่เป็นผู้ให้บริการดูแลรักษาและซ่อมบำรุงรถไฟฟ้า 12
ขบวนที่สั่งซื้อเพิ่มเติมดังกล่าวเอง โดยตามสัญญาซื้อรถไฟฟ้าจำนวน 12 ขบวนดังกล่าว
ซีอาร์ซีจะต้องทำการฝึกอบรมให้แก่พนักงานของบีทีเอสซี สำหรับการจัดการและดูแลรักษาระบบต่างๆ
ของรถไฟฟ้าให้เสร็จสิ้นภายใน 1 เดือนก่อนรับมอบรถไฟฟ้างวดแรก
และการฝึกอบรมสำหรับการจัดการและดูแลรักษาใหญ่ (Overhaul) ภายในระยะเวลา 18 เดือน
ภายหลังการรับมอบรถไฟฟ้างวดแรกแล้ว

นอกจากนี้ พนักงานของบีทีเอสซีจะเป็นผู้ดูแลรักษาและซ่อมบำรุงระบบอาณัติสัญญาณเอง
โดยการฝึกอบรมจากกลุ่มบริษัทบอมบาร์เดียร์

1.  ประกันภัย

บีทีเอสซีมีกรมธรรม์ประกันวินาศภัยสำหรับระบบรถไฟฟ้าขนส่งมวลชนกรุงเทพสายหลักประเภทที่ครอบคลุมความเสียหายที่เกิดต่อบุคคลที่สาม
และความเสียหายที่เกิดจากสินค้า (General Third Party Liability and Product
Liability Insurance) และประกันภัยความเสียหายต่อทรัพย์สินของบีทีเอสซี
ความเสียหายต่อเครื่องจักร และความเสียหายในกรณีธุรกิจหยุดชะงัก (Property “All
Risks”, Machinery Breakdown and Business Interruption Insurance)
ซึ่งเป็นไปตามข้อกำหนดในสัญญาสัมปทาน รวมทั้งมีประกันภัยสำหรับภัยจากการก่อการร้าย
(Property Terrorism Insurance)
โดยบีทีเอสซีมีนโยบายในการทำกรมธรรม์ประกันภัยเหล่านี้อย่างต่อเนื่อง
ยกเว้นประกันภัยสำหรับภัยจากการก่อการร้าย ซึ่งจะทำการประเมินสถานการณ์ปีต่อปี ทั้งนี้
ผู้รับผลประโยชน์หลักตามกรมธรรม์ประกันภัยในปัจจุบัน คือ กทม. และ บีทีเอสซี ทั้งนี้
ภายใต้สัญญาซื้อและโอนสิทธิรายได้สุทธิ บีทีเอสซีจะต้องดำเนินการให้ได้มาซึ่งใบสลักหลัง
(Endorsement)
ของกรมธรรม์ประกันภัยทั้งหมดที่เกี่ยวข้องกับธุรกิจระบบรถไฟฟ้าขนส่งมวลชนกรุงเทพสายหลัก
ซึ่งระบุให้กองทุนเป็นผู้รับประโยชน์ร่วมและผู้เอาประกันภัยร่วมตามกรมธรรม์

รายละเอียดเกี่ยวกับวงเงินประกันภัย ณ วันที่ 1 มิถุนายน 2556 มีดังนี้

+---+----------------------------------+-------------------------------+
|   | ประเภทของประกันภัย                 | วงเงินประกันภัย                  |
+===+==================================+===============================+
| 1 | 1.1                              | 25,000,000 เหรียญสหรัฐ          |
|   | ประกันภัยความเสียหายที่เกิดต่อบุคคลที่สาม  | (สำหรับแต่ละและทุกๆ เหตุการณ์)     |
|   | (General Third Party Liability)  |                               |
+---+----------------------------------+-------------------------------+
|   | 1.2 ประกันความเสียหายที่เกิดขึ้นจากสินค้า | 25,000,000 เหรียญสหรัฐ          |
|   | (Product Liability)              | (สำหรับแต่ละและทุกๆ              |
|   |                                  | เหตุการณ์และรวมกันทั้งหมด)         |
+---+----------------------------------+-------------------------------+
| 2 | 2.1 ประกันภัยความเสียหายต่อทรัพย์สิน    | 300,000,000 เหรียญสหรัฐ         |
|   | (Property “All Risks”)           | (สำหรับแต่ละและทุกๆ เหตุการณ์)     |
+---+----------------------------------+-------------------------------+
|   | 2.2 ประกันภัยความเสียหายต่อเครื่องจักร  | 25,000,000 เหรียญสหรัฐ          |
|   | (Machinery Breakdown)            | (สำหรับแต่ละและทุกๆ เหตุการณ์)     |
+---+----------------------------------+-------------------------------+
|   | 2.3 ประกันภัยในกรณีธุรกิจหยุดชะงัก      |                               |
|   | (Business Interruption)          |                               |
+---+----------------------------------+-------------------------------+
|   |   (1) กรณีที่เกิดจาก 2.1 ข้างต้น       | (1) 5,967,174,492 บาท         |
|   |                                  | (สำหรับแต่ละและทุกๆ เหตุการณ์)     |
+---+----------------------------------+-------------------------------+
|   |   (2) กรณีที่เกิดจาก 2.2 ข้างต้น       | (2) 25,000,000 เหรียญสหรัฐ      |
|   |                                  | (สำหรับแต่ละและทุกๆ เหตุการณ์)     |
+---+----------------------------------+-------------------------------+
|   | วงเงินประกันภัยที่ระบุไว้ในข้อ 2.1 2.2   |                               |
|   | และ 2.3 จะมีวงเงินคุ้มครองย่อยจำนวน   |                               |
|   | 20,000,000 เหรียญสหรัฐ             |                               |
|   | สำหรับความเสียหายจากอุทกภัย          |                               |
+---+----------------------------------+-------------------------------+
| 3 | ประกันภัยสำหรับภัยจากการก่อการร้าย     | 5,000,000 เหรียญสหรัฐ           |
|   | (Property Terrorism)             | (สำหรับแต่ละและทุกๆ              |
|   |                                  | เหตุการณ์และรวมกันท              |
|   |                                  | ั้งหมดระหว่างระยะเวลาเอาประกันภัย) |
+---+----------------------------------+-------------------------------+

ทั้งนี้
โปรดพิจารณาข้อมูลเกี่ยวกับการตกลงออกเงินเพื่อซ่อมแซมความเสียหายที่เกิดขึ้นกับระบบรถไฟฟ้าขนส่งมวลชนกรุงเทพสายหลัก
ระหว่างบีทีเอสซีและกองทุน BTSGIF ในกรณีที่บริษัทประกันจ่ายเงินประกันล่าช้าในหัวข้อ 12
ข้อมูลอื่นที่เกี่ยวข้อง

บีทีเอสซีได้ว่าจ้างบริษัท เอออน (ประเทศไทย) จำกัด
ดำเนินการตรวจสอบกรมธรรม์ประกันภัยที่เกี่ยวข้องกับระบบรถไฟฟ้าขนส่งมวลชนกรุงเทพสายหลักเพื่อให้แน่ใจว่าได้รับความคุ้มครองที่เพียงพอ
ในส่วนที่เกี่ยวข้องกับความเสี่ยง ความพอเพียงทางการตลาด
และเพื่อให้เป็นไปตามสัญญาซื้อและโอนสิทธิรายได้สุทธิ บริษัท เอออน (ประเทศไทย) จำกัด
ได้สรุปในรายงานว่า
กรมธรรม์ประกันภัยในปัจจุบันเป็นไปตามมาตรฐานของตลาดสำหรับประเภทและลักษณะของความเสี่ยง
รวมทั้งครอบคลุมความเสี่ยงสำคัญที่อาจเอาประกันได้ของระบบรถไฟฟ้าขนส่งมวลชนกรุงเทพสายหลัก
ตลอดจนส่วนต่อขยาย และเป็นไปตามข้อกำหนดของสัญญาซื้อและโอนสิทธิรายได้สุทธิ

ในการประกันภัยความเสียหายต่อทรัพย์สินและความเสียหายต่อเครื่องจักร
บีทีเอสซีได้จัดทำประกันภัยครอบคลุมทรัพย์สินต่างๆ
ซึ่งมีมูลค่าที่ได้รับความคุ้มครองภายใต้กรมธรรม์คือ 1,837 ล้านเหรียญสหรัฐ (ประมาณ 56,226
ล้านบาท) ซึ่งประเมินโดยวิธีต้นทุนทดแทน (Replacement Cost)
วงเงินประกันภัยความเสียหายต่อทรัพย์สินและความเสียหายต่อเครื่องจักร กำหนดไว้ที่ 300
ล้านเหรียญสหรัฐต่อเหตุการณ์ (สำหรับแต่ละและทุกๆ เหตุการณ์) และ
ขยายความคุ้มครองถึงเครื่องจักรหยุดชะงักในวงเงิน 25 ล้านเหรียญสหรัฐต่อเหตุการณ์
(สำหรับแต่ละและทุกๆ เหตุการณ์) ซึ่งวงเงินประกันนี้ สูงกว่าความเสียหายสูงสุดที่น่าจะเป็น
(Maximum Foreseeable Loss) ที่กลุ่มบริษัทเอออน ประเมินเหตุการณ์ รวมถึงภัยพิบัติต่างๆ
ที่อาจทำให้เกิดความเสียหายร้ายแรง เช่น แผ่นดินไหว พายุเฮอริเคน ไฟไหม้
เป็นต้นส่วนประกันภัยในกรณีธุรกิจหยุดชะงักอันเนื่องมาจากความเสียหายต่อทรัพย์สินและเครื่องจักร
บีทีเอสซีได้จัดทำประกันภัยไว้ที่วงเงิน 5,967 ล้านบาท
ซึ่งคำนวณจากประมาณการผลกำไรจากค่าโดยสารของระบบรถไฟฟ้าขนส่งมวลชนกรุงเทพสายหลักใน
12 เดือนข้างหน้าบวกกับค่าใช้จ่ายคงที่
โดยได้มีการขยายความคุ้มครองถึงกรณีธุรกิจหยุดชะงักอันเนื่องมาจากเครื่องจักรหยุดชะงักในวงเงิน
25 ล้านเหรียญสหรัฐต่อเหตุการณ์ (สำหรับแต่ละและทุกๆ เหตุการณ์)

นอกจากนี้
บีทีเอสซีมีกรมธรรม์ประกันวินาศภัยสำหรับระบบรถไฟฟ้าขนส่งมวลชนกรุงเทพสายส่วนต่อขยาย
ประเภทที่ครอบคลุมความเสียหายที่เกิดต่อบุคคลที่สาม และความเสียหายที่เกิดจากสินค้า (General
Third Party Liability and Product Liability Insurance)
และประกันภัยความเสียหายต่อทรัพย์สินของบีทีเอสซี ความเสียหายต่อเครื่องจักร
และความเสียหายในกรณีธุรกิจหยุดชะงัก (Property “All Risks”, Machinery Breakdown
and Business Interruption Insurance)
ซึ่งเป็นไปตามข้อกำหนดในสัญญาให้บริการเดินรถและซ่อมบำรุงระยะยาว ทั้งนี้
ผู้รับผลประโยชน์ตามกรมธรรม์ประกันภัย คือ กทม. กรุงเทพธนาคม และ บีทีเอสซี
โดยรายละเอียดเกี่ยวกับวงเงินประกันภัย ณ วันที่ 1 มิถุนายน 2556
มีรายละเอียดความคุ้มครองเช่นเดียวกันกับการประกันภัยของบีทีเอสซี
เว้นแต่การประกันภัยความเสียหายต่อทรัพย์สินและความเสียหายต่อเครื่องจักรของส่วนต่อขยายสายสีลม
และส่วนต่อขยายสายสุขุมวิท บีทีเอสซีได้จัดทำประกันภัยครอบคลุมทรัพย์สินต่างๆ
ซึ่งมีมูลค่าที่ได้รับความคุ้มครองภายใต้กรมธรรม์คือ 284 ล้านเหรียญสหรัฐ (ประมาณ 7,688
ล้านบาท) ส่วนการประกันภัยในกรณีธุรกิจหยุดชะงัก
อันเนื่องมาจากความเสียหายต่อทรัพย์สินและเครื่องจักร บีทีเอสซีได้จัดทำประกันภัยไว้ที่วงเงิน
1,398.77 ล้านบาท
ซึ่งคำนวณจากประมาณการรายได้จากค่าโดยสารของส่วนต่อขยายสายสีลมและส่วนต่อขยายสายสุขุมวิทใน
12 เดือนข้างหน้าบวกกับค่าใช้จ่ายคงที่

2.  กฎหมายและหน่วยงานภาครัฐที่เกี่ยวข้อง

บีทีเอสซีได้รับสัมปทานแต่เพียงผู้เดียวจากกทม.
ในการบริหารระบบรถไฟฟ้าขนส่งมวลชนกรุงเทพสายหลัก ระยะทาง 23.5 กิโลเมตร
ในการหารายได้จากรถไฟฟ้าและกิจกรรมทางธุรกิจที่เกี่ยวข้อง
รวมถึงโฆษณาการให้สิทธิต่อและการจัดเก็บค่าโดยสาร ภายใต้สัญญาสัมปทานเป็นระยะเวลา 30
ปีจากวันที่ระบบเปิดให้บริการเป็นวันแรก (5 ธันวาคม 2542)

อันเป็นเรื่องปกติวิสัยสำหรับโครงการที่มีขนาดใหญ่
บีทีเอสซีต้องได้รับใบอนุญาตและการอนุมัติจากหน่วยงานราชการหลายแห่งก่อนที่จะสามารถเปิดดำเนินการได้
ซึ่งบีทีเอสซีได้รับการอนุมัติและได้รับใบอนุญาตในการดำเนินงานที่เกี่ยวข้อง รวมถึงสิ่งแวดล้อม
การดำเนินงานและการบำรุงรักษาระบบแล้ว

บีทีเอสซีดำเนินงานภายใต้กฎหมาย รวมทั้งกฎระเบียบ และข้อบังคับที่เกี่ยวข้องหลายฉบับ รวมถึง
กฎหมายทั่วไป กฎหมายเกี่ยวกับการธุรกิจขนส่ง ประกาศคณะปฏิวัติฉบับที่ 58
พระราชบัญญัติส่งเสริมการลงทุน พ.ศ. 2520
รวมทั้งกฎหมายที่เกี่ยวข้องกับการประกอบธุรกิจโรงงาน และในฐานะที่บีทีเอสซีเป็นบริษัทมหาชน
บีทีเอสซีจึงอยู่ภายใต้พระราชบัญญัติบริษัทมหาชนจำกัด พ.ศ. 2535
และพระราชบัญญัติหลักทรัพย์และตลาดหลักทรัพย์ พ.ศ. 2535

นอกจากนี้ เนื่องจากบีทีเอสซีถือเป็นผู้ประกอบธุรกิจ
ในฐานะผู้ให้บริการตามคำจำกัดความของพระราชบัญญัติคุ้มครองผู้บริโภค พ.ศ. 2522
บีทีเอสซีจึงตกอยู่ภายใต้ข้อกำหนดที่คุ้มครองสิทธิของผู้บริโภคที่จะได้รับความปลอดภัยจากการใช้สินค้าหรือบริการตามที่กำหนดไว้ในพระราชบัญญัติคุ้มครองผู้บริโภค
พ.ศ. 2522 และพระราชบัญญัติวิธีพิจารณาคดีผู้บริโภค พ.ศ. 2551 รวมทั้งกฎกระทรวง ข้อบังคับ
คำสั่ง หรือประกาศที่ออกตามพระราชบัญญัติดังกล่าว

(1) กรุงเทพมหานคร (กทม.)

กทม. เป็นหน่วยงานที่ควบคุมดูแลพื้นที่จังหวัดกรุงเทพฯ หน้าที่ของกทม. ได้แก่
การดูแลรักษากฎหมายและความสงบเรียบร้อย การวางผังเมือง การสร้างและดูแลรักษาถนน
ทางน้ำและระบบระบายน้ำ การจัดหาระบบขนส่ง การบริหารจราจร งานสวัสดิการสังคม
และการให้บริการอื่นๆ ผู้บริหารสูงสุดของกทม. คือ ผู้ว่าราชการกรุงเทพมหานคร
ซึ่งได้มาจากการเลือกตั้ง และอยู่ในตำแหน่งคราวละ 4 ปี
ผู้ว่าราชการกรุงเทพมหานครมีอำนาจแต่งตั้งรองผู้ว่าราชการเป็นผู้ช่วย ซึ่งอยู่ในตำแหน่งคราวละ 4
ปี เช่นกัน กทม.ยังมีสภากรุงเทพมหานคร (สก.) ทำหน้าที่เป็นตัวแทนของประชาชน
ซึ่งสมาชิกมาจากการเลือกตั้ง ภายใต้พระราชบัญญัติระเบียบบริหารราชการกรุงเทพมหานคร พ.ศ.
2528 กทม. แบ่งโครงสร้างการบริหารเป็น 19 สำนักงานและ 50 เขต

กทม.มีรายได้จาก 2 ประเภท ได้แก่ รายได้ประจำและรายได้พิเศษ
รายได้ประจำมาจากภาษีท้องถิ่น ค่าธรรมเนียม ค่าปรับ ค่าใบอนุญาต ค่าบริการ
ค่าเช่าทรัพย์สินของกทม.
รายได้พิเศษมาจากเงินสมทบจากรัฐบาลที่เกี่ยวข้องกับโครงการที่รัฐบาลกำหนดไว้

ตามที่กำหนดไว้ในสัญญาสัมปทาน กทม.
เป็นผู้รับผิดชอบการกำกับดูแลให้การดำเนินงานของบีทีเอสซีเป็นไปตามสัญญาสัมปทาน นอกจากนี้
กทม.ยังเป็นผู้รับผิดชอบการอนุมัติแบบก่อสร้างต่างๆ
ที่เกี่ยวข้องกับระบบรถไฟฟ้าบีทีเอสรวมถึงทางเชื่อมระหว่างสถานีรถไฟฟ้ากับอาคารข้างเคียง

(2) สำนักงานคณะกรรมการสิ่งแวดล้อมแห่งชาติ (สวล.)

ภายใต้พระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535
โครงการที่เกี่ยวกับโครงสร้างสาธารณูปโภคพื้นฐานขนาดใหญ่ที่อาจมีผลกระทบต่อสิ่งแวดล้อมจำเป็นจะต้องได้รับความเห็นชอบจากคณะกรรมการสิ่งแวดล้อมแห่งชาติก่อนดำเนินการก่อสร้าง
เนื่องจากพระราชบัญญัติฉบับนี้มีผลบังคับใช้วันที่ 9 เมษายน 2535
ซึ่งเป็นวันเดียวกับวันลงนามในสัญญาสัมปทานและภายหลังสัมปทานได้รับการอนุมัติจากคณะรัฐมนตรี
บีทีเอสซีจึงไม่จำเป็นที่จะต้องได้รับความเห็นชอบจากคณะกรรมการสิ่งแวดล้อมแห่งชาติสำหรับโครงการ
อย่างไรก็ตาม พระราชบัญญัติฉบับนี้จะมีผลบังคับใช้กับโครงการส่วนต่อขยาย
รวมถึงส่วนเพิ่มเติมภายใต้สัญญาแก้ไขสัญญาสัมปทานทั้งสองฉบับ

(3) สำนักงานคณะกรรมการพัฒนาการเศรษฐกิจและสังคมแห่งชาติ (สศช.)

พระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ. 2535
ให้อำนาจสศช. ในการอนุมัติหรือไม่อนุมัติโครงการที่มีความสำคัญทางเศรษฐกิจหรือสังคม
เนื่องจากบีทีเอสซีได้รับสัมปทานก่อนที่ พระราชบัญญัติฉบับนี้มีผลบังคับใช้
บีทีเอสซีจึงไม่จำเป็นต้องได้รับการอนุมัติจากสศช. สำหรับโครงการที่ให้บริการแล้วในปัจจุบัน
อย่างไรก็ตาม กทม. อาจต้องทำการขออนุมัติจากสศช. สำหรับโครงการส่วนต่อขยายในอนาคตตาม
พระราชบัญญัติฉบับนี้ โดยขึ้นอยู่กับขนาดของโครงการ

1.  รถโดยสารด่วนพิเศษ BRT (Bus Rapid Transit: BRT)

บีทีเอสซีเริ่มดำเนินการรถโดยสารด่วนพิเศษ BRT เส้นทางแรกในนามของ กทม.
ซึ่งเป็นโครงการที่ กทม. ริเริ่มขึ้นเพื่อเชื่อมต่อกับระบบรถไฟฟ้าบีทีเอส
และเพื่อให้บริการขนส่งสาธารณะแบบบูรณาการสำหรับพื้นที่ในเขตเมืองและชานเมือง
รถโดยสารด่วนพิเศษ BRT สามารถให้บริการได้รวดเร็วกว่ารถโดยสารประจำทางทั่วไป
โดยมีการจัดช่องทางพิเศษโดยเฉพาะ รถโดยสารด่วนพิเศษ BRT ให้บริการครอบคลุม 12 สถานี
เป็นระยะทาง 15 กิโลเมตร จากบริเวณช่องนนทรี ถนนนราธิวาสราชนครินทร์ ข้ามสะพานกรุงเทพ
ไปจนถึงบริเวณถนนราชพฤกษ์ โดยสถานีสาทรของรถโดยสารด่วนพิเศษ BRT
มีทางเชื่อมต่อกับสถานีช่องนนทรี ดังแผนที่ด้านล่าง

[]

กทม. เป็นผู้ลงทุนก่อสร้างทางวิ่งและสถานีทั้งหมด
โดยว่าจ้างบีทีเอสซีให้เป็นผู้จัดหารถโดยสารและให้บริการเดินรถโดยสารด่วนพิเศษ BRT
ตามสัญญาระหว่างบีทีเอสซีและกรุงเทพธนาคม ลงวันที่ 10 กุมภาพันธ์ 2553
(“สัญญาจ้างผู้เดินรถพร้อมจัดหารถโดยสาร”) อีกทั้ง กทม.
ยังได้ว่าจ้างบีทีเอสซีให้เป็นผู้บริหารสถานีตามสัญญาระหว่างบีทีเอสซีและกรุงเทพธนาคม ลงวันที่ 11
พฤษภาคม 2553 (“สัญญาจ้างบริหารสถานี”) การก่อสร้างทางวิ่งและสถานีรถโดยสารด่วนพิเศษ
BRT เสร็จสิ้นแล้ว และได้ทดลองเปิดให้บริการเมื่อวันที่ 29 พฤษภาคม 2553
และเริ่มเปิดให้บริการเชิงพาณิชย์ในวันที่ 1 กันยายน 2553
อัตราค่าโดยสารของรถโดยสารด่วนพิเศษ BRT จะเป็นไปตามอัตราที่ประกาศโดย กทม. ทั้งนี้
ตั้งแต่วันที่ 15 เมษายน 2556 อัตราค่าโดยสารปรับเป็น 5 บาท ตลอดสาย
โดยบุคคลบางกลุ่มได้รับยกเว้นค่าโดยสาร ได้แก่ คนพิการ นักเรียนในเครื่องแบบ
พระภิกษุและสามเณร และผู้สูงอายุ 60 ปี ขึ้นไป

ภายใต้สัญญาจ้างผู้เดินรถพร้อมจัดหารถโดยสาร กทม.
เป็นผู้ได้รับรายได้จากค่าโดยสารของรถโดยสารด่วนพิเศษ BRT ทั้งหมด
ในขณะที่บีทีเอสซีจะได้รับค่าตอบแทนเป็นเงินจำนวนทั้งหมด 529.6 ล้านบาท
โดยไม่ขึ้นกับจำนวนผู้โดยสาร ตลอดอายุสัญญา 7 ปีนับแต่วันที่ 29 พฤษภาคม 2553 โดยในปีแรก
บีทีเอสซีจะได้รับค่าตอบแทน (ไม่รวมค่าใช้จ่ายก่อนเริ่มดำเนินงาน) จำนวน 61 ล้านบาทต่อปี
และค่าตอบแทนดังกล่าวจะค่อยๆ เพิ่มขึ้นเป็นจำนวน 84.1 ล้านบาทต่อไปในปีที่ 7
ตามตารางค่าตอบแทนที่กำหนดไว้ในสัญญา นอกจากนี้ ในปีแรก
บีทีเอสซียังมีสิทธิได้รับค่าใช้จ่ายก่อนเริ่มดำเนินงานจำนวน 5.4
ล้านบาทเพื่อชดเชยค่าใช้จ่ายเริ่มต้นของบีทีเอสซี ทั้งนี้ ตามสัญญาจ้างผู้เดินรถพร้อมจัดหารถโดยสาร
บีทีเอสซีจะเป็นผู้ชำระค่าใช้จ่ายในการดำเนินงาน ค่าซ่อมบำรุง
และเงินลงทุนในการซื้อรถโดยสารประจำทาง ซึ่งบีทีเอสซีได้สั่งซื้อรถโดยสารจำนวน 25 คัน
จากบริษัท สยาม สแตนดาร์ด เอ็นจิเนียริ่ง จำกัด ซึ่งผลิตโดยบริษัทในประเทศจีนชื่อบริษัท
Shanghai Shenlong Bus
รถโดยสารดังกล่าวเป็นรถโดยสารปรับอากาศซึ่งใช้ก๊าซธรรมชาติเป็นเชื้อเพลิง
และมีคุณลักษณะเฉพาะสูงกว่ารถโดยสารทั่วไปที่ใช้อยู่ในประเทศไทย
โดยได้มีการนำรถทั้งหมดเข้ามาในประเทศไทยก่อนสิ้นเดือนพฤษภาคม 2553
และบีทีเอสซีได้ชำระค่ารถโดยสารทั้ง 25 คัน จำนวนรวมทั้งสิ้น 174.8 ล้านบาท
สำหรับรถโดยสารอีกจำนวน 5 คันที่บีทีเอสซีจะต้องส่งมอบภายในปี 2556 นั้น
ทางกรุงเทพธนาคมได้มีหนังสือแจ้งให้ทางบีทีเอสซีชะลอการสั่งซื้อออกไป
เนื่องจากการให้บริการเดินรถจำนวน 25 คัน
ยังสามารถรองรับปริมาณความต้องการเดินทางของประชาชนได้อย่างเพียงพอ
ซึ่งบีทีเอสซีและกรุงเทพธนาคมอยู่ระหว่างการเจรจาปรับลดค่าตอบแทนนับจากปีที่ 3 ถึง ปีที่ 7
ตามสัญญาจ้างผู้เดินรถพร้อมจัดหารถโดยสารอันเนื่องจากการชะลอการสั่งซื้อรถโดยสารเพิ่มอีก 5
คันดังกล่าวนี้

ภายใต้สัญญาจ้างบริหารสถานี บีทีเอสซีจะได้รับค่าตอบแทนเป็นเงินจำนวนทั้งหมด 737
ล้านบาทตลอดอายุสัญญา 7 ปีนับแต่วันที่ 29 พฤษภาคม 2553 เพื่อให้บริการบริหารสถานีรถโดยสาร
พื้นที่ลานจอดรถและเดินรถ พื้นที่ควบคุมส่วนกลาง และสถานีบริการเติมก๊าซ
และการให้บริการซ่อมบำรุงรถโดยสารด่วนพิเศษ BRT
โดยค่าตอบแทนดังกล่าวประกอบด้วยค่าใช้จ่ายเริ่มต้นจำนวน 13.7 ล้านบาท
และค่าตอบแทนส่วนที่เหลือจะชำระให้เป็นรายงวด
งวดละตั้งแต่ 84.2 ล้านบาทถึง 112.9 ล้านบาท ตลอดอายุสัญญา 7 ปี

นอกเหนือจากรายได้ที่จะได้รับจากการรับจ้างเดินรถและบริหารสถานีแล้ว
บีทีเอสซีคาดว่าระบบรถไฟฟ้า
บีทีเอสจะได้รับผลประโยชน์จากโครงการรถโดยสารด่วนพิเศษ BRT
ซึ่งจะช่วยเพิ่มความสะดวกให้ผู้โดยสารที่จะเข้ามาใช้บริการระบบรถไฟฟ้าบีทีเอส
จากเส้นทางรถโดยสารด่วนพิเศษ BRT
ซึ่งผ่านแหล่งที่อยู่อาศัยและย่านธุรกิจที่มีประชากรหนาแน่นและการจราจรติดขัด
และยังเชื่อมต่อโดยตรงกับสถานีช่องนนทรีอีกด้วย ทำให้ผู้โดยสารได้รับความสะดวกสบายมากขึ้น

2.  ภาวะอุตสาหกรรมของระบบขนส่งมวลชน

ข้อมูลและเนื้อหาทั้งหมดในส่วนนี้ (ทั้งที่เป็นจริง ที่เป็นการประมาณการ และการคาดการณ์)
ไม่เพียงแต่เฉพาะที่เกี่ยวข้องกับอุปสงค์ ความสามารถ จำนวนผู้โดยสาร จำนวนเที่ยว
และส่วนแบ่งตลาดนั้นมาจากเอกสารที่เปิดเผยต่อสาธารณะ เอกสารของทางราชการ
และเอกสารซึ่งมีแหล่งที่มาจากภาคอุตสาหกรรม
บีทีเอสซีไม่รับรองความถูกต้องของเนื้อหาของข้อมูลนี้
แหล่งข้อมูลเหล่านี้จัดทำขึ้นบนสมมติฐานทางเศรษฐศาสตร์และสมมติฐานอื่นๆ
ซึ่งอาจพิสูจน์ได้ว่าไม่ถูกต้อง ข้อมูลภาวะอุตสาหกรรมบางส่วนซึ่งปรากฏอยู่ในส่วนนี้
เป็นการประมาณการโดยปราศจากการรับรองยืนยันอย่างเป็นทางการจากแหล่งข้อมูลที่เชื่อถือได้ในประเทศ

1.  ภาพรวมของการขนส่งมวลชนทางรางในกรุงเทพมหานคร

(1) โครงข่ายในปัจจุบันนอกจากระบบรถไฟฟ้าขนส่งมวลชนกรุงเทพสายหลักและส่วนต่อขยาย

ระบบรถไฟฟ้าใต้ดิน MRT

รถไฟฟ้าใต้ดิน MRT เป็นระบบรถไฟฟ้าขนส่งมวลชนใต้ดินระบบแรกของประเทศไทย
และเริ่มเปิดให้ดำเนินการอย่างเป็นทางการในวันที่ 3 กรกฎาคม 2547
เส้นทางของระบบรถไฟฟ้าใต้ดินคิดเป็นระยะทาง 20 กิโลเมตร โดยมีสถานีตลอดสายจำนวนทั้งสิ้น
18 สถานี เริ่มตั้งแต่สถานีรถไฟหัวลำโพงไปจนถึงบางซื่อ ระบบรถไฟฟ้าใต้ดิน MRT
ให้บริการโดยขบวนรถไฟฟ้าขนาด 3 ตู้โดยสารจำนวน 19 ขบวน
ซึ่งสามารถรองรับจำนวนผู้โดยสารสูงสุดเท่ากับ 122.9 ล้านเที่ยว และ 123.2 ล้านเที่ยว ในปี
2554 และปี 2555 ตามลำดับ ระบบรถไฟฟ้าใต้ดิน MRT ให้บริการผู้โดยสารคิดเป็นร้อยละ 56.2
และร้อยละ 65.4 ของจำนวนผู้โดยสารที่ระบบรถไฟฟ้าใต้ดิน MRT สามารถรองรับได้ ในปี 2554
และปี 2555 ตามลำดับ ระบบส่งต่อผู้โดยสารของระบบรถไฟฟ้าใต้ดิน MRT
ประกอบด้วยระบบขนส่งหลายรูปแบบ เช่น ระบบรถไฟฟ้าขนส่งมวลชนกรุงเทพสายหลัก
และรถโดยสารประจำทาง ในปี 2554 และ ปี 2555 ระบบรถไฟฟ้าใต้ดิน MRT
ได้ให้บริการผู้โดยสารจำนวนทั้งสิ้น 69.1 ล้านเที่ยว 80.6 ล้านเที่ยว ตามลำดับ
ระบบรถไฟฟ้าใต้ดิน MRT มีสถานีเชื่อมต่อกับระบบรถไฟฟ้าขนส่งมวลชนกรุงเทพสายหลักจำนวนทั้งสิ้น
3 สถานี ได้แก่ สถานีศาลาแดง สถานีอโศก และสถานีหมอชิต

ระบบรถไฟฟ้าใต้ดิน MRT ดำเนินงานโดยบริษัท รถไฟฟ้ากรุงเทพ จำกัด (มหาชน)
(“บีเอ็มซีแอล”) แต่เพียงผู้เดียว ภายใต้สัญญาสัมปทานกับการรถไฟฟ้าขนส่งมวลชนแห่งประเทศไทย
(รฟม.) โดยเป็นผู้ดำเนินงานแต่เพียงผู้เดียวของโครงข่ายระบบรถไฟฟ้ามหานครสายเฉลิมรัชมงคล
(รถไฟฟ้าสายสีน้ำเงิน) สัมปทานดังกล่าวประกอบด้วย
สิทธิแต่เพียงผู้เดียวในการดำเนินงานระบบรถไฟฟ้าใต้ดิน MRT ในปัจจุบัน
และสิทธิในการบริหารจัดการพื้นที่ในเชิงพาณิชย์และพื้นที่โฆษณาภายในระบบเป็นระยะเวลา 25 ปี
ซึ่งสิ้นสุดในปี 2572 โดย รฟม.เป็นผู้รับผิดชอบการลงทุนงานก่อสร้างโครงสร้าง
ในขณะที่บีเอ็มซีแอลรับผิดชอบงานระบบไฟฟ้าและวิศวกรรม และลงทุนในการซื้อขบวนรถ
ภายใต้สัญญาสัมปทาน
บีเอ็มซีแอลต้องจ่ายส่วนแบ่งรายได้ค่าโดยสารและรายได้จากการประกอบธุรกิจ
ในอัตราร้อยละตามที่ได้กำหนดไว้
รวมทั้งค่าธรรมเนียมรายปีให้แก่การรถไฟฟ้าขนส่งมวลชนแห่งประเทศไทย (รฟม.)

ระบบรถไฟฟ้าแอร์พอร์ต เรล ลิงค์ท่าอากาศยานสุวรรณภูมิ (Suvarnabhumi Airport Link)

รถไฟฟ้าแอร์พอร์ต เรล ลิงค์ท่าอากาศยานสุวรรณภูมิ (“แอร์พอร์ต ลิงค์”)
เป็นระบบขนส่งระบบหนึ่งซึ่งเชื่อมต่อระหว่างท่าอากาศยานสุวรรณภูมิไปจนถึงสถานีพญาไทซึ่งตั้งอยู่ในใจกลางกรุงเทพมหานคร
โดยมีระยะทางรวมทั้งสิ้น 28.5 กิโลเมตร
และเป็นรางยกระดับเหนือทางรถไฟสายภาคตะวันออกเดิม มีสถานีใต้ดินที่ท่าอากาศยานสุวรรณภูมิ
การรถไฟแห่งประเทศไทย (รฟท.) เป็นเจ้าของและผู้ดำเนินงานระบบรถไฟฟ้าแอร์พอร์ต ลิงค์
สายสีแดง โดยระบบรถไฟฟ้าแอร์พอร์ต ลิงค์ สายสีแดง เริ่มเปิดให้บริการเมื่อวันที่ 23 สิงหาคม
2553 โดยให้บริการ 2 เส้นทาง ได้แก่ รถไฟฟ้าด่วนท่าอากาศยานสุวรรณภูมิ-มักกะสัน
(Makkasan Express Line) ซึ่งใช้เวลาในการเดินทางเพียง 15
นาทีโดยไม่มีการหยุดจอดระหว่างสถานีมักกะสันกับสถานีท่าอากาศยานสุวรรณภูมิ
รถไฟฟ้าด่วนท่าอากาศยานสุวรรณภูมิ-พญาไท (Phaya Thai Express Line)
ซึ่งใช้เวลาในการเดินทางเพียง 17
นาทีโดยไม่มีการหยุดจอดระหว่างสถานีพญาไทกับสถานีท่าอากาศยานสุวรรณภูมิ และรถไฟฟ้าธรรมดา
(City Line) ซึ่งใช้เวลาการเดินทางประมาณ 30 นาทีโดยหยุดจอดรับผู้โดยสารรายทางทั้งหมด
8 สถานีตั้งแต่สถานีท่าอากาศยานสุวรรณภูมิจนถึงสถานีพญาไท
ระบบรถไฟฟ้าแอร์พอร์ต ลิงค์ สายสีแดง
เชื่อมต่อโดยตรงกับระบบรถไฟฟ้าขนส่งมวลชนกรุงเทพสายหลักโดยมีทางเดินเชื่อมต่อกับสถานีพญาไท

(2) แผนการขยายระบบขนส่งมวลชนทางรางในเขตกรุงเทพมหานครและปริมณฑล

ในปี 2552 สำนักงานนโยบายและแผนการขนส่งและจราจร (“สนข.”)
ได้จัดทำโครงข่ายตามแผนแม่บทระบบขนส่งมวลชนทางรางในเขตกรุงเทพมหานครและปริมณฑล
(Mass Rapid Transit Master Plan in Bangkok Metropolitan Region : M-Map)
เพื่อดำเนินการในช่วงระยะเวลา 20 ปีข้างหน้า (ปี 2553 – ปี 2572) ระยะทางรวม 508
กิโลเมตร ประกอบด้วยเส้นทาง 12 เส้นทาง ได้แก่ (1) สายสีแดงเข้ม (ธรรมศาสตร์-มหาชัย)
ระยะทาง 80.8 กิโลเมตร (2) สายสีแดงอ่อน (ศาลายา-ตลิ่งชัน-หัวหมาก
และเพิ่มเติมช่วงบางบำหรุ-มักกะสัน) ระยะทางรวม 58.5 กิโลเมตร (3)
รถไฟฟ้าเชื่อมท่าอากาศยานสุวรรณภูมิ (Airport Link) (พญาไท-มักกะสัน-สุวรรณภูมิ
และส่วนต่อขยายช่วงพญาไท-บางซื่อ-ดอนเมือง) ระยะทางรวม 49.5 กิโลเมตร (4)
สายสีเขียวเข้ม (ลำลูกกา-สะพานใหม่-หมอชิต-อ่อนนุช - แบริ่ง-สมุทรปราการ-บางปู)
ระยะทางรวม 66.5 กิโลเมตร (5) สายสีเขียวอ่อน (ยศเส-สะพานตากสิน-บางหว้า)
ระยะทางรวม 15.5 กิโลเมตร (6) สายสีน้ำเงิน (บางซื่อ-ท่าพระ, หัวลำโพง-บางแค-
พุทธมณฑลสาย 4) ระยะทางรวม 55 กิโลเมตร (7) สายสีม่วง (บางใหญ่-ราษฎร์บูรณะ)
ระยะทาง 42.8 กิโลเมตร (8) สายสีส้ม (ตลิ่งชัน-มีนบุรี) ระยะทางรวม 37.5 กิโลเมตร (9)
สายสีชมพู (แคราย-ปากเกร็ด-มีนบุรี) ระยะทาง 36 กิโลเมตร (10) สายสีเหลือง
(ลาดพร้าว-สำโรง) ระยะทาง 30.4 กิโลเมตร (11) สายสีเทา (วัชรพล-สะพานพระราม 9)
ระยะทาง 26 กิโลเมตร (12) สายสีฟ้า (ดินแดง-สาทร) ระยะทาง 9.5 กิโลเมตร
โดยแบ่งแผนงานเป็น 3 ระยะ ได้แก่ (1) แผนโครงข่ายเร่งรัดตามมติ ครม. (2)
แผนโครงข่ายเพิ่มเติมภายในปี พ.ศ. 2562 และ (3) แผนโครงข่ายเพิ่มเติมภายในปี พ.ศ.
2572 ซึ่งเมื่อการดำเนินการตามแผนดังกล่าวแล้วเสร็จ
ความยาวของระบบรถไฟฟ้าในกรุงเทพมหานครและปริมณฑลจะเพิ่มขึ้นจากปัจจุบัน 79.5 กิโลเมตร
เป็น 236 กิโลเมตร 390 กิโลเมตร และ 508 กิโลเมตร ภายในปี 2559 2562 และ 2572
ตามลำดับ (ข้อมูลจากเว็บไซต์ของ สนข. http://www.otp.go.th)

ต่อมา รัฐบาลได้แถลงนโยบายรัฐบาลต่อรัฐสภา ภายใต้คำแถลงนโยบายคณะรัฐมนตรี ลงวันที่ 23
สิงหาคม 2554 ให้เร่งรัดโครงการรถไฟฟ้า 10 เส้นทางในกรุงเทพมหานครและปริมณฑล
ให้สามารถเริ่มก่อสร้างได้ครบใน 4 ปี (พ.ศ. 2554 – 2558 ) ซึ่งกระทรวงคมนาคม โดยสนข.
ได้ให้ความสำคัญกับการดำเนินโครงการรถไฟฟ้า 10 เส้นทาง ตามนโยบายของรัฐบาล
โดยสนข.ได้ประสานกับหน่วยงานรับผิดชอบโครงการ ประกอบด้วย การรถไฟแห่งประเทศไทย
(รฟท.) และการรถไฟฟ้าขนส่งมวลชนแห่งประเทศไทย (รฟม.) และกทม.
เพื่อบูรณาการจัดทำแผนดำเนินโครงการระบบขนส่งมวลชนทางรางในเขตกรุงเทพมหานครและปริมณฑล
ให้มีความเหมาะสมและสอดคล้องในการจัดทำแผนการก่อสร้างโครงการรถไฟฟ้า ทั้งนี้
โครงการรถไฟฟ้า 10 เส้นทาง ระยะทาง 464 กิโลเมตร ประกอบด้วย (1) สายสีแดงเข้ม
(ม.ธรรมศาสตร์ ศูนย์รังสิต - มหาชัย) ระยะทาง 80.8 กิโลเมตร (2) สายสีแดงอ่อน
(ศาลายา - หัวหมาก) ระยะทาง 54 กิโลเมตร (3) Airport Rail Link
(สนามบินดอนเมือง - สุวรรณภูมิ) ระยะทาง 50.3 กิโลเมตร (4) สายสีเขียวเข้ม (ลำลูกกา -
บางปู) ระยะทาง 66.5 กิโลเมตร (5) สายสีเขียวอ่อน (ยศเส – บางหว้า) ระยะทาง 15.5
กิโลเมตร (6) สายสีน้ำเงิน (บางซื่อ-หัวลำโพง-ท่าพระ-พุทธมณฑล สาย 4) ระยะทาง 55
กิโลเมตร (7) สายสีม่วง
(บางใหญ่ – ราษฎร์บูรณะ) ระยะทาง 42.8 กิโลเมตร (8) สายสีส้ม (จรัญสนิทวงศ์ – มีนบุรี)
ระยะทาง 32.5 กิโลเมตร (9) สายสีชมพู (แคราย – มีนบุรี) ระยะทาง 36 กิโลเมตร และ
(10) สายสีเหลือง (ลาดพร้าว – สำโรง) ระยะทาง 30.4 กิโลเมตร (ข้อมูลจากเว็บไซต์
http://www.bkkmrt.com/ ซึ่งเป็นเว็บไซต์ในความรับผิดชอบของสนข.)
โดยโครงการพัฒนารถไฟฟ้า 10 สายทางนี้ มีแผนการเปิดให้ประชาชนได้ใช้บริการระยะทางรวม
410 กิโลเมตร ภายในปี 2562 และดำเนินการต่อเนื่องให้ครบ 464 กิโลเมตรภายในปี 2572
(ข้อมูลในรายงานผลการดำเนินงานตามนโยบายรัฐบาลและการสั่งการของนายกรัฐมนตรี
นางสาวยิ่งลักษณ์ ชินวัตร ระหว่างวันที่ 23 กุมภาพันธ์ 2555 – 22 พฤษภาคม 2555
ของกระทรวงคมนาคม)

[]

ทั้งนี้ เพื่อดำเนินการตามนโยบายที่รัฐบาลแถลงต่อรัฐสภาและยุทธศาสตร์ของประเทศ
ในเดือนมีนาคม 2556
นายกรัฐมนตรีได้นำเสนอร่างพระราชบัญญัติให้อำนาจกระทรวงการคลังกู้เงินเพื่อการพัฒนาโครงสร้างพื้นฐานด้านคมนาคมขนส่งของประเทศ
พ.ศ. .... ต่อสภาผู้แทนราษฎรเป็นเรื่องด่วน
เพื่อให้มีกฎหมายว่าด้วยการให้อำนาจกระทรวงการคลังกู้เงินเพื่อการพัฒนาโครงสร้างพื้นฐานด้านคมนาคมขนส่งของประเทศ
มูลค่ารวมกันไม่เกินสองล้านล้านบาท ทั้งนี้ แผนงานพัฒนาระบบขนส่งในเขตเมือง
สำหรับโครงข่ายรถไฟฟ้าทั้งหมด 10 สายทาง จะมีวงเงิน 472,448.12 ล้านบาท
(ข้อมูลจากเอกสารประกอบการพิจารณาร่างพระราชบัญญัติให้อำนาจกระทรวงการคลังกู้เงินเพื่อการพัฒนาโครงสร้างพื้นฐานด้านคมนาคมขนส่งของประเทศ
พ.ศ. ....
รายละเอียดโครงการภายใต้แผนงานตามยุทธศาสร์การพัฒนาโครงสร้างพื้นฐานด้านคมนาคมขนส่งของประเทศ
ซึ่งเผยแพร่ในเว็บไซต์ของสนข.
http://www.otp.go.th)

ความคืบหน้าการดำเนินงานระบบขนส่งมวลชนทางรางในเขตกรุงเทพมหานครและปริมณฑล
(รูปและข้อมูลจากสนข.) สำหรับโครงการที่อยู่ระหว่างการก่อสร้าง 5 โครงการ (ระยะทาง 94
กิโลเมตร) โครงการที่เปิดประกวดราคาปี 2556 10 โครงการ (ระยะทาง 159 กิโลเมตร)
โครงการที่เปิดประกวดราคาปี 2556 7 โครงการ (ระยะทาง 118.4 กิโลเมตร)
และโครงการที่เปิดประกวดราคาปี 2557 4 โครงการ (ระยะทาง 62.7 กิโลเมตร) เป็นดังนี้

[][][][]

1.  โครงข่ายระบบขนส่งมวลชนทางรางของกรุงเทพฯ ในปัจจุบัน อยู่ในสภาวะที่ค่อนข้างไม่สมบูรณ์

ระบบขนส่งมวลชนทางรางได้รับการยอมรับว่าเป็นระบบขนส่งที่มีประสิทธิภาพสำหรับระยะเวลาที่ใช้ในการเดินทาง
มีความน่าเชื่อถือ และความปลอดภัย อีกทั้งเป็นระบบขนส่งที่ใช้กันโดยทั่วไปในประเทศที่พัฒนาแล้ว
เนื่องจากระบบขนส่งทางรางในประเทศที่พัฒนาแล้ว
ได้รับการพัฒนาอย่างสมบูรณ์ก่อนระบบขนส่งมวลชนทางรางในกรุงเทพฯ
ระบบขนส่งทางรางในประเทศที่พัฒนาแล้วจึงอยู่ในสภาพที่สมบูรณ์และครอบคลุมพื้นที่มากกว่า
(หมายถึงระยะทางของระบบขนส่งมวลชนทางรางต่อประชากร 1 ล้านคน)
ถึงแม้ว่าจะมีการลงทุนพัฒนาโครงการการให้บริการรถไฟฟ้าทั้งบนดินและใต้ดินมากกว่า 10 ปีแล้ว
กรุงเทพฯ
ก็ยังคงมีระยะทางของระบบขนส่งมวลชนทางรางที่ต่ำมากเมื่อเทียบกับระบบขนส่งมวลชนทางรางของโตเกียว
สิงคโปร์ และฮ่องกง
แสดงให้เห็นว่าอัตราการเข้าถึงบริการระบบขนส่งมวลชนทางรางของประชากรในกรุงเทพฯ
ยังคงต่ำมาก
ดังนั้นโอกาสในการขยายระบบขนส่งมวลชนทางรางให้เทียบเท่าหรือสอดคล้องกับมาตรฐานของประเทศดังกล่าวยังคงมีสูง

ตารางข้างล่างนี้แสดงการเปรียบเทียบความหนาแน่นของประชากร
และระยะทางของระบบขนส่งมวลชนทางราง

  ----------------- ---------------------- ---------------------- -------------------------------
  ภูมิภาค / เมือง      ความหนาแน่นของประชากร   ความหนาแน่นของประชากร   ระยะทางของระบบขนส่งมวลชนทางราง
                    (ต่อ 1 ตารางกิโลเมตร)    (ต่อ 1 ตารางกิโลเมตร)    (กิโลเมตร)
                    ในปี 2523               ในปี 2553               

  กรุงเทพฯ           3,001                  5,259                  79.5

  โตเกียว            5,388                  6,017                  320.0

  ฮ่องกง             5,114                  7,139                  218.2

  สิงคโปร์            3,603                  7,252                  148.9
  ----------------- ---------------------- ---------------------- -------------------------------

ที่มา: กระทรวงเทคโนโลยีสารสนเทศและการสื่อสารของประเทศไทย, สำนักงานสถิติแห่งชาติ,
แผนกสถิติ สหประชาชาติ, เอ็มทีอาร์ คอร์ปอเรชั่น
ลิมิเต็ด, เอสเอ็มอาร์ที คอร์ปอเรชั่น ลิมิเต็ด, บีทีเอสซี, บีเอ็มซีแอล, บริษัท
เว็บไซต์ทางการของระบบขนส่งมวลชนทางรางในเมืองใหญ่

2.  ระบบขนส่งมวลชนอื่นๆ ในกรุงเทพฯ

หากพิจารณารูปแบบการเดินทางของประชาชนกรุงเทพฯ อาจแบ่งออกได้เป็น 2 รูปแบบหลักๆ ได้แก่
การเดินทางโดยยานพาหนะส่วนบุคคลและการเดินทางโดยระบบขนส่งสาธารณะ ทั้งนี้
ระบบขนส่งสาธารณะหลักที่จัดอยู่ในบริการขนส่งมวลชน
ซึ่งรองรับการเดินทางของประชาชนในกรุงเทพฯ ในปัจจุบันยังคงเป็นรถโดยสารประจำทาง

ในอดีตที่ผ่านมากระทั่งถึงปัจจุบัน การเดินทางโดยรถโดยสารประจำทางในกรุงเทพฯ
และปริมณฑลค่อนข้างจะมีข้อจำกัด เนื่องจากต้องใช้เส้นทางถนนในการสัญจรร่วมกับรถยนต์ส่วนบุคคล
ซึ่งต้องเผชิญกับสภาพการจราจรติดขัด โดยเฉพาะในช่วงชั่วโมงเร่งด่วน

หากพิจารณาการเพิ่มระยะทางของถนนในเขตกรุงเทพฯ พบว่า ตั้งแต่ปี 2548
จำนวนระยะทางของถนนในกรุงเทพฯ มิได้มีการเพิ่มเติมอย่างมีนัยสำคัญ
ในทางกลับกันจำนวนรถที่จดทะเบียนในกรุงเทพฯ กลับเพิ่มขึ้นอย่างต่อเนื่องตั้งแต่ปี 2549
จากความแตกต่างระหว่างอุปสงค์ของผู้ใช้ระบบคมนาคมที่พึ่งพาถนนและอุปทานของถนนในกรุงเทพฯ
ทำให้ปัญหาการจราจรทวีคูณขึ้น
ซึ่งปัจจัยดังกล่าวเป็นปัจจัยที่สำคัญในการช่วยให้จำนวนผู้โดยสารของรถไฟฟ้าบีทีเอสสามารถเพิ่มขึ้นได้ในอนาคต
ตามการเปลี่ยนพฤติกรรมของผู้เดินทางที่หันมาใช้ทางเลือกที่รวดเร็วและสะดวกขึ้น

  --------------------------------------------- ----------- ----------- ----------- ----------- ----------- ----------- ----------- -----------
  จำนวนและอัตราการเติบโตของรถที่จดทะเบียนในกรุงเทพฯ                                                                                       
  ในปี                                                                                                                               

  หน่วย : คัน                                     2548        2549        2550        2551        2552        2553        2554        2555

  รถที่จดทะเบียน                                   4,899,969   5,557,111   5,715,078   5,911,696   6,103,719   6,444,631   6,849,213   7,523,381

  อัตราการเติบโต (ร้อยละ)                                      13.4        2.8         3.4         3.2         5.6         6.3         9.8
  --------------------------------------------- ----------- ----------- ----------- ----------- ----------- ----------- ----------- -----------

ที่มา: ฝ่ายสถิติ กลุ่มวิชาการและวางแผน สำนักจัดระบบการขนส่งทางบก กรมการขนส่งทางบก

การเดินทางโดยรถโดยสารประจำทางยังต้องเผชิญกับสภาพการจราจรที่ติดขัดมากขึ้นโดยเฉพาะในชั่วโมงเร่งด่วน
ระบบขนส่งประเภทรถประจำทาง ขสมก.ในเขตกรุงเทพฯ จึงมีอัตราความเร็วเฉลี่ยอยู่ในเกณฑ์ต่ำ
จำนวนผู้ใช้บริการรถโดยสารประจำทางรวมลดลงจาก 1.8 ล้านคนต่อวันในปี 2549 เป็น 1.0
ล้านคนต่อวันในปี 2555 หรือลดลงกว่าร้อยละ 44.9

  ------------------------------------------------- ----------- ----------- ----------- ----------- ----------- ----------- ---------
  จำนวน และ                                                                                                                 
  อัตราการเติบโตของจำนวนผู้โดยสารเฉลี่ยต่อวันในเขตกรุงเทพฯ                                                                           
  ในปี                                                                                                                       

  หน่วย : คนต่อวัน                                     2549        2550        2551        2552        2553        2554        2555

  รถโดยสาร ขสมก.ธรรมดา                              766,545     932,947     894,937     505,639     480,353     482,655     413,019

  รถโดยสาร ขสมก.ปรับอากาศ                            999,846     747,805     708,241     607,717     568,090     544,485     559,951

  รวมรถโดยสารประจำทาง                               1,766,391   1,680,752   1,603,178   1,113,356   1,048,444   1,027,140   972,970

  อัตราการเติบโต (ร้อยละ)                              -           (4.8)       (4.6)       (30.6%)     (5.8%)      (2.0%)      (5.3%)
  ------------------------------------------------- ----------- ----------- ----------- ----------- ----------- ----------- ---------

ที่มา: สำหรับปี 2549-2555 กระทรวงคมนาคม โดยนำข้อมูลมาเฉลี่ยตามจำนวนวันปฏิทินซึ่งเท่ากับ
365 วันต่อปี

ในขณะที่จำนวนผู้โดยสารของรถโดยสารประจำทางลดลงนั้น
จำนวนผู้ใช้บริการที่เลือกใช้บริการคมนาคมในระบบเดินทางที่ใหม่กว่า
และมีความสะดวกสบายมากขึ้น เช่น ระบบรถไฟฟ้าใต้ดิน และระบบรถไฟฟ้าบีทีเอส
กลับมีผู้โดยสารเฉลี่ยต่อวันเพิ่มขึ้นอย่างต่อเนื่อง

  ------------------------------------------------ --------- --------- --------- ---------- --------- --------- ---------
  จำนวนและอัตราการเติบโตของจำนวนผู้โดยสารเฉลี่ยต่อวันในปี                                                                

  หน่วย:คนต่อวัน                                      2549      2550      2551      2552       2553      2554      2555

  รถไฟฟ้าใต้ดินMRT                                    158,396   164,507   170,279   174,657    177,884   189,310   220,828

  อัตราการเติบโต(ร้อยละ)                              1.1       3.9       3.5       2.6        1.8       6.4       16.6

  รถไฟฟ้าบีทีเอส⁽¹⁾⁽²⁾                                379,610   363,737   372,438   395,873    406,797   500,085   554,654

  อัตราการเติบโต(ร้อยละ)                              5.1       (4.2)     2.4       6.3        2.8       22.9      10.9
  ------------------------------------------------ --------- --------- --------- ---------- --------- --------- ---------

ที่มา: ข้อมูลจากบีเอ็มซีแอล และบีทีเอสซี

(1)
นับรวมทั้งผู้โดยสารที่ใช้บริการระบบรถไฟฟ้าขนส่งมวลชนกรุงเทพสายหลักและผู้โดยสารที่เดินทางเฉพาะในส่วนต่อขยาย

(2) นับจำนวนผู้โดยสารตามรอบปีบัญชีของบีทีเอสซี (ตั้งแต่ 1 เมษายน ถึง 31 มีนาคม) โดยปี
2549 หมายถึงปีบัญชีสิ้นสุดวันที่ 31 มีนาคม 2550 และ ปี 2555 หมายถึง ปีบัญชีสิ้นสุดวันที่ 31
มีนาคม 2556

3.  การเพิ่มขึ้นของรายได้ทำให้ผู้โดยสารสามารถใช้บริการการขนส่งทางรางเพิ่มขึ้น

แม้ว่าโครงข่ายการขนส่งทางรางเป็นรูปแบบการขนส่งที่รวดเร็วและน่าเชื่อถือ
ค่าโดยสารของการขนส่งทางรางค่อนข้างสูงกว่าค่าโดยสารของการขนส่งในรูปแบบอื่น ตัวอย่างเช่น
รถโดยสารประจำทางธรรมดาแบบไม่มีเครื่องปรับอากาศของ ขสมก. มีอัตราค่าโดยสารขั้นต่ำอยู่ที่
6.50 บาท สำหรับเส้นทางส่วนใหญ่ภายในเขตกรุงเทพมหานคร และปริมณฑล
และรถโดยสารประจำทางแบบมีเครื่องปรับอากาศของ ขสมก. มีอัตราค่าโดยสารขั้นต่ำอยู่ที่ 10
บาท โดยค่าโดยสารจะเพิ่มขึ้นไปตามระยะทางการเดินทาง
ในขณะที่โครงข่ายการขนส่งทางรางมีอัตราค่าโดยสารขั้นต่ำที่ 15 บาท
โดยค่าโดยสารจะเพิ่มขึ้นไปตามระยะทางการเดินทาง

ในช่วงระหว่างปี 2547 ถึง ปี 2555 ระบบขนส่งสาธารณะ
โดยเฉพาะรถโดยสารประจำทางธรรมดาหรือปรับอากาศ
มีการเปลี่ยนแปลงอัตราค่าโดยสารไม่มากนัก
ถึงแม้ว่าราคาน้ำมันได้ปรับตัวสูงขึ้นแต่ทางรัฐบาลได้ออกมาตรการเพื่อตรึงราคาค่าโดยสารโดยการแบกรับต้นทุนค่าโดยสารที่เพิ่มขึ้นผ่านเงินสนับสนุน
ดังนั้นอัตราค่าโดยสารของระบบขนส่งมวลชนส่วนใหญ่จึงไม่ได้มีการปรับอัตราขึ้นมากนัก
ค่าโดยสารของระบบขนส่งมวลชนต่าง ๆ ณ ปัจจุบัน (วันที่ 1 มิถุนายน 2556)
สามารถสรุปได้ดังตารางข้างล่าง

  ------------------------------------------------------------------------------------------
  อัตราค่าโดยสารของระบบขนส่งมวลชนในกรุงเทพฯ                      
  --------------------------------------- ------------------ -------------------------------
  ประเภท                                  อัตราค่าโดยสาร (บาท) หมายเหตุ

  รถมินิบัส                                  8.00               ราคาเดียวตลอดสาย

  รถสองแถว                                7.00               ราคาเดียวตลอดสาย

  รถครีมแดง                                6.50               ราคาเดียวตลอดสาย

  รถขาว – นํ้าเงิน                           8.00               ราคาเดียวตลอดสาย

  รถโดยสารทางด่วน                          9.50               ราคาเดียวตลอดสาย

  รถโดยสารปรับอากาศ                        10.00 – 18.00      ราคาตามระยะทาง

  รถปรับอากาศ (ยูโร II)                     11.00 – 23.00      ราคาตามระยะทาง

  รถแท็กซี่                                  ≥ 35.00            เริ่มต้นที่ 35 บาท สำหรับระยะทาง 1
                                                             กิโลเมตรแรก หลังจากนั้นคิดตามระยะทาง

  รถไฟฟ้าบีทีเอส                             15.00 – 42.00      เริ่มที่ 15 บาท
                                                             และเพิ่มขึ้นตามจำนวนสถานี

  รถไฟฟ้าใต้ดิน MRT                          16.00 – 40.00      เริ่มที่ 15 บาท
                                                             และเพิ่มขึ้นตามจำนวนสถานี
  ------------------------------------------------------------------------------------------

ที่มา: ข้อมูลจากองค์การขนส่งมวลชนกรุงเทพฯ บีเอ็มซีแอล และบีทีเอสซี

อย่างไรก็ดี ในช่วงสองถึงสามทศวรรษที่ผ่านมา
ประเทศไทยมีความเจริญเติบโตทางเศรษฐกิจเป็นอย่างมาก
เนื่องจากประเทศไทยได้เปลี่ยนผ่านจากระบบเศรษฐกิจที่อาศัยภาคเกษตรกรรมเป็นหลักมาเป็นระบบเศรษฐกิจที่อาศัยการให้บริการและการส่งออกเป็นหลัก
จากข้อมูลของธนาคารโลก ผลผลิตมวลรวมในประเทศต่อหัว (GDP per capita)
ที่แท้จริงของประเทศไทยเพิ่มขึ้นในอัตราการเติบโตรวมอยู่ที่ร้อยละ 9.8 ในระหว่างปี 2545 ถึง
2554 นอกจากนี้ จากข้อมูลของสำนักงานคณะกรรมการพัฒนาเศรษฐกิจและสังคมแห่งชาติ
และสำนักสถิติพยากรณ์ (สำนักงานสถิติแห่งชาติ) ของประเทศไทย ในปี 2553 กรุงเทพมหานคร
มีประชากรคิดเป็นร้อยละ 10.7 ของประชากรทั้งหมดของประเทศ
และมีผลผลิตมวลรวมคิดเป็นประมาณร้อยละ 24.9 ของผลผลิตมวลรวมในประเทศ (GDP)
ของประเทศ โดยผลผลิตมวลรวมจังหวัดต่อหัว (gross provincial product per capital)
สำหรับกรุงเทพมหานคร อยู่ที่ประมาณ 365,619 บาท ในปี 2553 โดยเพิ่มขึ้นจาก 254,087 บาท
เมื่อปี 2545 คิดเป็นอัตราการเติบโตรวมอยู่
ที่ร้อยละ 4.7

[]

ที่มา: Economic Intelligence Unit, Euromonitor

การเพิ่มขึ้นของรายได้ทำให้ผู้โดยสารในกรุงเทพมหานคร
มีกำลังใช้จ่ายสำหรับการใช้บริการการขนส่งมวลชนทางรางเพิ่มขึ้น
เนื่องจากการเพิ่มขึ้นของจำนวนประชากร และการขยายตัวทางเศรษฐกิจของกรุงเทพมหานคร
ประกอบกับผู้ที่อาศัยในกรุงเทพมหานคร มีกำลังใช้จ่ายมากขึ้น
จึงมีการคาดการณ์ว่าจะมีผู้โดยสารที่เดินทางด้วยการขนส่งสาธารณะทางถนนเปลี่ยนมาใช้การขนส่งทางรางที่ค่อนข้างรวดเร็วและสะดวกสบายมากขึ้นในจำนวนมากขึ้น
โดยเฉพาะอย่างยิ่งเมื่อมีแผนส่วนต่อขยายของการขนส่งทางรางซึ่งครอบคลุมพื้นที่ส่วนใหญ่ของกรุงเทพมหานครและเขตปริมณฑล

4.  การเพิ่มขึ้นของจำนวนประชากร

กรุงเทพฯ เป็นเมืองหลวงของประเทศไทย มีพื้นที่รวมทั้งหมด 1,562.2 ตารางกิโลเมตร
และมีประชากรอาศัยอยู่อย่างหนาแน่น การเปลี่ยนแปลงของจำนวนประชากรในกรุงเทพมหานคร
เป็นสาเหตุหนึ่งที่ทำให้การใช้ระบบขนส่งมวลชนทางรางเพิ่มขึ้น
โดยเฉพาะอย่างยิ่งเมื่อพิจารณาถึงการจราจรที่หนาแน่นตามที่ได้กล่าวมาข้างต้น
ตามสถิติของสำนักงานคณะกรรมการพัฒนาการเศรษฐกิจและสังคมแห่งชาติ
จำนวนประชากรในกรุงเทพมหานคร ยังคงเพิ่มขึ้นอย่างต่อเนื่องในช่วง 10 ปีที่ผ่านมา

ปัจจุบันการเดินทางในกรุงเทพฯ ถือได้ว่าเป็นปัญหาหลักที่เกิดขึ้น
เนื่องจากความหนาแน่นของประชากรและระบบขนส่งมวลชนที่ไม่ครอบคลุมเพียงพอ ณ สิ้นปี 2555
จำนวนประชากรที่อาศัยอยู่ในกรุงเทพฯ เฉพาะตามสำมะโนประชากร มีจำนวน 5.7 ล้านคน
และจำนวนประชากรรวมอาจสูงถึงประมาณ 8 ล้านคน หากนับรวมจำนวนประชากรแฝง
(ประชากรที่อาศัยอยู่โดยมิได้มีรายชื่อในทะเบียนบ้าน)

  ------------------------------------- ----------- ----------- ----------- ----------- ----------- ----------- -----------
  จำนวน และ                                                                                                     
  อัตราการเติบโตของประชากรอาศัยอยู่กรุงเทพฯ                                                                           
  ตามสำมะโนประชากร ณ 31 ธันวาคม                                                                                  

  หน่วย : คน                             2549        2550        2551        2552        2553        2554        2555

  ประชากรกรุงเทพฯ                        5,695,956   5,716,248   5,710,883   5,702,595   5,701,394   5,674,843   5,673,560

  อัตราการเติบโต (ร้อยละ)                              0.4         (0.0)       (0.1)       (0.0)       (0.5)       (0.0)
  ------------------------------------- ----------- ----------- ----------- ----------- ----------- ----------- -----------

ที่มา : กระทรวงมหาดไทย

พื้นที่ในเส้นทางของระบบรถไฟฟ้าบีทีเอสซึ่งส่วนใหญ่อยู่ภายในบริเวณย่านศูนย์กลางธุรกิจ (Central
Business District ที่รวมถึงพื้นที่ถนนสีลม สาทร สุรวงศ์ พระราม 4 เพลินจิต วิทยุ
สุขุมวิทตอนต้น และอโศก) มีการเติบโตอย่างต่อเนื่อง
โดยจะเห็นได้จากอัตราการเติบโตของอุปทานของคอนโดมิเนียมในใจกลางกรุงเทพฯ
(พื้นที่ใจกลางกรุงเทพฯ รวมถึงพื้นที่ภายในย่านศูนย์กลางธุรกิจ
ถนนสุขุมวิทตอนปลายและถนนพระราม 3 โดยอัตราการเติบโตในปี 2555 ยังคงอยู่ในระดับสูง
จึงน่าจะเป็นประโยชน์ต่อระบบรถไฟฟ้าบีทีเอสที่ให้บริการครอบคลุมพื้นที่ภายในย่านศูนย์กลางธุรกิจ
(Central Business District)

  ------------------------------------------ --------- --------- --------- --------- --------- ---------
  จำนวน และ                                                                                    
  อัตราการเติบโตของคอนโดมีเนียมในใจกลางกรุงเทพฯ ณ                                                   
  31 ธันวาคม                                                                                    

  หน่วย : ยูนิต                                 2550      2551      2552      2553      2554      2555

  จำนวนคอนโดมิเนียมรวม (ยูนิต)                   178,309   209,965   248,972   282,566   309,513   346,590

  อัตราการเติบโต (ร้อยละ)                                 17.8      18.6      13.5      9.5       12.0

  จำนวนคอนโดมิเนียมที่เพิ่งก่อสร้างเสร็จ (ยูนิต)        18,276    31,656    39,007    33,594    26,947    37,077

  อัตราการเติบโต (ร้อยละ)                                 73.2      (23.2)    (13.9)    (19.8)    37.6

  ในใจกลางกรุงเทพฯ (ยูนิต)                      6,334     6,023     9,580     7,027     5,208     8,476

  อัตราการเติบโต (ร้อยละ)                                 (4.9)     59.1      (26.6)    (25.9)    62.7

  ในย่านกลางเมือง (ยูนิต)                        11,942    25,633    29,427    26,567    21,739    28,601

  อัตราการเติบโต (ร้อยละ)                                 114.6     14.8      (9.7)     (18.2)    31.6
  ------------------------------------------ --------- --------- --------- --------- --------- ---------

ที่มา: ซีบี ริชาร์ด เอลลิส ประเทศไทย ณ ธันวาคม 2555

1.  การแข่งขัน

บีทีเอสซีต้องแข่งขันกับการให้บริการการเดินทางหลายรูปแบบในกรุงเทพมหานคร ได้แก่
รถโดยสารประจำทาง รถไฟฟ้าใต้ดิน MRT รถแท็กซี่ และรถยนต์ส่วนบุคคล
โดยรถโดยสารประจำทางและรถไฟฟ้าใต้ดิน MRT
จัดเป็นคู่แข่งสำคัญของบีทีเอสซีในส่วนของการขนส่งมวลชนรายวัน อย่างไรก็ตาม แม้จะเป็นคู่แข่ง
แต่มีบทบาทในฐานะเป็น
ผู้ขนส่งและรับผู้โดยสารจากสถานีรถไฟฟ้าบีทีเอส

รถโดยสารประจำทางเป็นผู้ให้บริการด้านการขนส่งมวลชนที่ใหญ่ที่สุดเมื่อวัดจากจำนวนเที่ยวโดยสาร
โดยในช่วงระยะเวลา 9 ปีที่ผ่านมา ตั้งแต่ปี 2547 – 2555
ไม่มีการเปลี่ยนแปลงอย่างมีนัยสำคัญต่อค่าโดยสารสำหรับการขนส่งมวลชนในรูปแบบต่างๆ
โดยเฉพาะอย่างยิ่งรถโดยสารประจำทางธรรมดาหรือรถโดยสารประจำทางปรับอากาศ ทั้งนี้
แม้ว่าราคาน้ำมันจะสูงขึ้นมาโดยตลอด
แต่รัฐบาลมีนโยบายตรึงราคาค่าโดยสารไว้โดยการเพิ่มเงินอุดหนุน ดังนั้น
บริษัทรถโดยสารประจำทางส่วนใหญ่จึงไม่ได้ปรับขึ้นราคาค่าโดยสารแต่อย่างใด นอกจากนี้
ในปัจจุบัน บริษัท
รถโดยสารประจำทางบางบริษัทให้บริการแก่ประชาชนโดยไม่คิดค่าบริการ บีทีเอสซีคาดว่าในอนาคต
รถโดยสารประจำทางยังคงเป็นผู้ให้บริการการขนส่งมวลชนหลักอยู่ อย่างไรก็ดี
การให้บริการของรถโดยสารประจำทางได้รับผลกระทบจากสภาพจราจรที่ติดขัด
โดยเฉพาะอย่างยิ่งระหว่างระยะเวลาเร่งด่วน ดังนั้น
บีทีเอสซีจึงสามารถแข่งขันกับรถโดยสารประจำทางได้จากระยะเวลาในการเดินทางที่รวดเร็วกว่าและมีความสะดวกสบายมากกว่า
เนื่องจากรถไฟฟ้าบีทีเอสไม่ได้รับผลกระทบจากการจราจรที่ติดขัด มีเครื่องปรับอากาศภายในรถ
และเดินทางด้วยความรวดเร็ว

2.  กลยุทธ์ของธุรกิจรถไฟฟ้าบีทีเอส

  กลยุทธ์ดังต่อไปนี้ จะทำให้ธุรกิจรถไฟฟ้าบีทีเอสมีแนวโน้มที่ดี

การเพิ่มศักยภาพของบีทีเอสซีในการให้บริการลูกค้าและการเพิ่มจำนวนผู้โดยสาร

บีทีเอสซีมุ่งที่จะเพิ่มศักยภาพในการให้บริการลูกค้าและการเพิ่มจำนวนผู้โดยสารด้วยการเพิ่มตู้โดยสาร
เนื่องจากบีทีเอสซีคาดว่าจำนวนผู้โดยสารจะยังคงเพิ่มขึ้นอย่างต่อเนื่อง
โดยเฉพาะเมื่อมีการเปิดส่วนต่อขยายในอนาคต (ไม่ว่าจะดำเนินงานโดยบีทีเอสซีหรือไม่ก็ตาม)
ทั้งจากเส้นทางให้บริการเดิมและจากส่วนเชื่อมต่อไปยังจุดหมายปลายทางต่างๆ
ตลอดเส้นทางที่เพิ่มขึ้น ทั้งนี้ บีทีเอสซีได้เพิ่มตู้โดยสารอีกหนึ่งตู้ในขบวนรถไฟฟ้าขนาด 3
ตู้โดยสารทั้ง 35 ขบวน (ซึ่งได้รับมอบครบถ้วนแล้ว)
ซึ่งจากเดิมที่ขบวนรถไฟฟ้าที่ให้บริการเป็นขนาด 3 ตู้โดยสารจำนวน 35 ขบวน และขนาด 4
ตู้โดยสารจำนวน 12 ขบวน ปัจจุบันรถไฟฟ้าที่ให้บริการปรับเปลี่ยนเป็นรถไฟฟ้าแบบ 4
ตู้ต่อขบวนทั้งหมด นอกจากนี้ บีทีเอสซียังได้สั่งซื้อขบวนรถไฟฟ้าขนาด 4 ตู้โดยสารอีก 5 ขบวน
จากซีอาร์ซี ซึ่งคาดว่าจะได้รับมอบขบวนรถไฟฟ้าใหม่ในปลายปี 2556
โดยในอนาคตบีทีเอสซีก็จะยังมีการสั่งซื้อขบวนรถไฟฟ้าและตู้โดยสารเพิ่มเติมเพื่อรองรับจำนวนผู้โดยสารที่เพิ่มขึ้นอย่างต่อเนื่อง

บีทีเอสซียังคงเพิ่มจุดเชื่อมต่อกับอาคารต่างๆ
ตลอดเส้นทางระบบรถไฟฟ้าขนส่งมวลชนกรุงเทพสายหลักโดยเจ้าของอาคารจะเป็นผู้ออกค่าใช้จ่ายก่อสร้างและการดูแลรักษาทางเชื่อม
และได้พัฒนาการให้บริการการออกตั๋วร่วมโดยบริษัทย่อย บีเอสเอส ภายใต้ชื่อบัตร “rabbit”
ซึ่งสามารถใช้เพื่อการชำระราคาสินค้าด้วยบัตรอิเล็กทรอนิกส์ตามร้านค้าที่ร่วมรับบัตรนี้
ระบบการออกตั๋วร่วมจะทำให้บัตรใบเดียวสามารถนำไปใช้ชำระค่าโดยสารของระบบ
ขนส่งมวลชนหลายประเภทที่แตกต่างกัน โดยในปัจจุบัน บัตร rabbit
สามารถใช้โดยสารรถไฟฟ้าบีทีเอส รถโดยสารด่วนพิเศษ BRT
และในอนาคตจะสามารถใช้กับเครือข่ายระบบขนส่งมวลชนอื่นๆ เช่น รถไฟฟ้าใต้ดิน MRT ซึ่ง
บีทีเอสซีเชื่อว่าจะเพิ่มความสะดวกสบายให้แก่ผู้โดยสารและจะส่งผลให้มีการใช้รถไฟฟ้าบีทีเอสมากขึ้น
นอกจากนี้
การนำสมาร์ทการ์ดมาใช้นอกจากจะช่วยเพิ่มความสะดวกให้กับผู้ใช้บริการรถไฟฟ้าแล้ว
ยังจะทำให้การบริหารค่าใช้จ่ายของบีทีเอสซีมีประสิทธิภาพดีขึ้น
เนื่องจากระบบที่ใช้กับสมาร์ทการ์ดดังกล่าวไม่ต้องมีการบำรุงรักษามากเท่ากับระบบบัตรแม่เหล็กที่บีทีเอสซีใช้อยู่

การเพิ่มประสิทธิภาพในการดำเนินงาน

แม้ว่าบีทีเอสซีจะมีประสิทธิภาพและความสามารถในการรักษาระดับต้นทุนในการดำเนินการ
(Operational Leverage)
บีทีเอสซีก็ยังคงหาทางที่จะเพิ่มประสิทธิภาพในการดำเนินงานอย่างต่อเนื่อง
ซึ่งรวมถึงการบำรุงรักษาระบบที่มีความสำคัญต่างๆ ด้วยตนเองแทนที่จะใช้บริการบุคคลภายนอก
เพื่อให้มั่นใจว่าบุคคลกรของบีทีเอสซีจะได้รับ
การถ่ายทอดความรู้มาจากผู้ขาย และเป็นการเพิ่มศักยภาพการบริหารต้นทุนการบำรุงรักษา

บีทีเอสซีได้เข้าทำการบำรุงรักษาระบบไฟฟ้าและเครื่องกลที่สำคัญ
ซึ่งรวมถึงระบบการเก็บค่าโดยสารอัตโนมัติในปี 2548 และระบบ TETRA train radio
ที่ได้รับการปรับปรุงในปี 2553 และได้บำรุงรักษาขบวนรถไฟฟ้าใหม่จำนวน 12
ขบวนที่ได้ซื้อมาจากซีอาร์ซี (ซึ่งเป็นบริษัทย่อยของ China Northern Locomotive and
Rolling Stock Industry Group Corp.
ซึ่งเป็นบริษัทผลิตรถไฟและรถไฟฟ้าชั้นนำในประเทศจีน) ด้วยตนเอง นอกจากนี้
บีทีเอสซีอาจจะพิจารณาทำการบำรุงรักษาขบวนรถไฟฟ้าจำนวน 35 ขบวน
และระบบไฟฟ้าและเครื่องกลอื่นๆ หลังจากสัญญาซ่อมบำรุงที่มีกับซีเมนส์หมดอายุลงในเดือนธันวาคม
2557 ทั้งนี้ ขึ้นอยู่กับผลประโยชน์ที่จะเกิดขึ้นกับบีทีเอสซีและความเสี่ยงที่อาจจะเกิดขึ้น

1.  ธุรกิจสื่อโฆษณา

    1.  ลักษณะการดำเนินธุรกิจ

บริษัทฯ ประกอบธุรกิจสื่อโฆษณาผ่านกลุ่มวีจีไอ
ในปัจจุบันเครือข่ายสื่อโฆษณาภายใต้การบริหารจัดการของกลุ่มวีจีไอแบ่งออกเป็น 3 เครือข่ายหลัก
คือ (1) สื่อโฆษณาในระบบรถไฟฟ้าบีทีเอส (2) สื่อโฆษณาในโมเดิร์นเทรด และ (3)
สื่อโฆษณาในอาคารสำนักงานและอื่น ๆ
ซึ่งรวมถึงการให้บริการสื่อโฆษณาในระบบรถโดยสารในจุฬาลงกรณ์มหาวิทยาลัย
การเป็นตัวแทนขายสื่อโฆษณาประเภทจอ LED และการรับผลิตงานโฆษณา
โดยรายละเอียดเครือข่ายสื่อโฆษณาและการให้บริการของกลุ่มวีจีไอ มีดังแสดงในแผนภาพด้านล่างนี้

[]

ทั้งนี้ ในแบบแสดงรายการข้อมูลประจำปี 2555/56 (แบบ 56-1) นี้
จะแสดงข้อมูลเกี่ยวกับธุรกิจสื่อโฆษณาโดยสังเขป สำหรับรายละเอียดเพิ่มเติม
โปรดพิจารณาแบบแสดงรายการข้อมูลประจำปี 2555/56 (แบบ 56-1) ของบริษัท วี จี ไอ
โกลบอล มีเดีย จำกัด (มหาชน) (วีจีไอ)

1.  ในระบบรถไฟฟ้าบีทีเอส

(1) สื่อโฆษณาในระบบรถไฟฟ้าบีทีเอส

วีจีไอมีรายได้จากการให้บริการสื่อโฆษณาในระบบรถไฟฟ้าบีทีเอส
และให้เช่าพื้นที่เชิงพาณิชย์บนสถานีรถไฟฟ้าบีทีเอส
(เฉพาะสถานีในระบบรถไฟฟ้าขนส่งมวลชนกรุงเทพสายหลัก 23 สถานี)
ตามสัญญาให้สิทธิบริหารจัดการด้านการตลาดในระบบรถไฟฟ้าบีทีเอส
ซึ่งให้สิทธิวีจีไอแต่เพียงผู้เดียวในการบริหารจัดการพื้นที่อันประกอบด้วย สื่อโฆษณาบนขบวนรถไฟฟ้า
สื่อโฆษณาบนสถานี และชานชาลา และพื้นที่เช่าสำหรับร้านค้าบนสถานีรถไฟฟ้า
โดยสัญญาให้สิทธิดังกล่าวมีอายุถึงเดือนธันวาคม 2572
ซึ่งเป็นเวลาเดียวกับเวลาการสิ้นสุดของสัญญาสัมปทานระหว่าง
บีทีเอสซี กับ กทม.
โดยวีจีไอเป็นผู้ลงทุนในการจัดหาและติดตั้งเครือข่ายสื่อโฆษณาพร้อมวัสดุอุปกรณ์ที่ใช้ดำเนินการต่างๆ
รวมไปถึงรับผิดชอบค่าใช้จ่ายที่เกี่ยวกับการติดตั้งป้ายโฆษณา
การบำรุงรักษาซ่อมแซมอุปกรณ์ให้คงสภาพดีตลอดระยะเวลาของสัญญา

สื่อโฆษณาในระบบรถไฟฟ้าบีทีเอสของวีจีไอครอบคลุมพื้นที่โฆษณาประมาณ 27,000 ตารางเมตร ใน
23 สถานี ระยะทางรวม 23.5 กิโลเมตร และรถไฟฟ้าบีทีเอสจำนวน 47 ขบวน
ปัจจุบันวีจีไอได้ติดตั้งสื่อโฆษณาครอบคลุมพื้นที่ทั้งหมดใน 20 สถานีหลัก (Prime Stations)
ที่มีความหนาแน่นในการสัญจรของผู้โดยสารในสถานีจำนวนมาก ประกอบไปด้วยสถานีหมอชิต
สะพานควาย อารีย์ อนุสาวรีย์ชัยสมรภูมิ พญาไท ราชเทวี สยาม ชิดลม เพลินจิต นานา อโศก
พร้อมพงษ์ ทองหล่อ เอกมัย อ่อนนุช สนามกีฬาแห่งชาติ ราชดำริ ศาลาแดง ช่องนนทรี และสุรศักดิ์
ส่วนอีก
3 สถานีที่จัดเป็นสถานีรอง (Non-Prime Stations)
เนื่องจากมีอัตราความหนาแน่นในการสัญจรของผู้โดยสารในสถานีน้อยกว่าสถานีหลัก ได้แก่
สถานีสนามเป้า สะพานตากสิน และพระโขนง
ซึ่งวีจีไอได้ติดตั้งสื่อโฆษณาครอบคลุมพื้นที่เพียงบางส่วนของสถานีและชานชาลา

ทั้งนี้ สื่อโฆษณาในระบบรถไฟฟ้าบีทีเอส แบ่งเป็น 2 ประเภทหลัก คือ สื่อมัลติมีเดีย
(Multimedia) และสื่อภาพนิ่ง (Static)

(1.1) สื่อมัลติมีเดีย (Multimedia) ประกอบไปด้วยสื่อโฆษณาที่สามารถนำเสนอได้ทั้งภาพนิ่ง
ภาพเคลื่อนไหว และเสียง
ซึ่งบริษัทนำเสนอสื่อดังกล่าวบนจอดิจิตอลบนสถานีรถไฟฟ้าบริเวณชานชาลาที่รอรถไฟฟ้า
และจอดิจิตอลภายในรถไฟฟ้า

(1.2) สื่อภาพนิ่ง (Static Media) โดยสื่อโฆษณาภาพนิ่งกระจายอยู่ทั่วไปตั้งแต่บันไดทางขึ้น
ห้องขายตั๋วโดยสาร บริเวณชานชาลารถไฟฟ้าบีทีเอส ภายในรถไฟฟ้า
และพื้นผิวด้านนอกของรถไฟฟ้า ทั้งนี้ พื้นที่ติดตั้งของสื่อโฆษณาประเภทนี้แบ่งออกได้ดังนี้
สื่อภาพนิ่งภายนอกบนตัวรถไฟฟ้าบีทีเอส (Train Body Wrap Media)
และสื่อภาพนิ่งภายในรถไฟฟ้าบีทีเอส (In-Train Media)
สื่อภาพนิ่งบนสถานีและบริเวณชานชาลารถไฟฟ้าบีทีเอส

(2) พื้นที่เชิงพาณิชย์บนสถานีรถไฟฟ้าบีทีเอส

วีจีไอได้รับสิทธิในการดำเนินการให้เช่าพื้นที่เชิงพาณิชย์บนสถานีตามสัญญาให้สิทธิบริหารจัดการด้านการตลาดในระบบรถไฟฟ้าบีทีเอสจากบีทีเอสซี
โดยวีจีไอได้รับสิทธิแต่เพียงผู้เดียวในการบริหารจัดการพื้นที่เช่าร้านค้าภายในระบบรถไฟฟ้าขนส่งมวลชนกรุงเทพสายหลัก
ปัจจุบันวีจีไอบริหารพื้นที่เชิงพาณิชย์บนสถานีรถไฟฟ้า
บีทีเอส ประมาณ 6,000 ตารางเมตร ซึ่งมีร้านค้า (Shop) และซุ้มจำหน่ายสินค้า (Kiosk)
รวมเป็นจำนวนเกือบ 1,000 ร้าน ใน 23 สถานี

2.  สื่อโฆษณาในโมเดิร์นเทรด

ปัจจุบันวีจีไอให้บริการสื่อโฆษณาในโมเดิร์นเทรด 3 ราย ซึ่งได้แก่ Tesco Lotus Big C และ
Watsons ซึ่งมีสาขาครอบคลุมทั่วประเทศไทย
ทำให้สื่อโฆษณาสามารถเข้าถึงผู้บริโภคที่มีฐานกว้างครอบคลุมทุกกลุ่มเป้าหมาย
โดยเฉพาะผู้ที่มีระดับรายได้น้อยถึงปานกลางทั่วประเทศ
สื่อโฆษณาในโมเดิร์นเทรดนั้นถือเป็นสื่อที่มีประสิทธิภาพในการโน้มน้าวผู้บริโภคให้เกิดการตัดสินใจซื้อสินค้าแบบฉับพลันโดยไม่ได้วางแผนล่วงหน้า
(Impulse Buying) เนื่องจากเป็นการโฆษณา ณ
จุดขายสินค้าและเป็นการย้ำเตือนการระลึกถึงสินค้าครั้งสุดท้ายก่อนที่ผู้บริโภคจะตัดสินใจและเลือกซื้อสินค้า
จึงถือได้ว่าเป็นสื่อที่อยู่ถูกสถานที่ ถูกเวลา ถูกกลุ่มเป้าหมาย

ณ วันที่ 31 มีนาคม 2556
จำนวนสาขาที่กลุ่มวีจีไอได้สิทธิจากโมเดิร์นเทรดในการเข้าไปบริหารพื้นที่
สื่อโฆษณา มีดังนี้

+--------------------------+-----+-----+-----+-----+-----+-----+------+
|                          | Te  |     |     | Big |     |     | Wat  |
|                          | sco |     |     | C   |     |     | sons |
|                          | Lo  |     |     |     |     |     |      |
|                          | tus |     |     |     |     |     |      |
+--------------------------+-----+-----+-----+-----+-----+-----+------+
|                          | ใหญ่ | ก   | เล็ก | ใหญ่ | ก   | เล็ก |      |
|                          |     | ลาง |     |     | ลาง |     |      |
+--------------------------+-----+-----+-----+-----+-----+-----+------+
| จำนวนสาขาโมเดิร์นเทรด ณ    | 106 | 214 | 1,  | 114 | 21  | 164 | 250  |
| วันที่ 31 มีนาคม 2556        |     |     | 144 |     |     |     |      |
+--------------------------+-----+-----+-----+-----+-----+-----+------+
| 1) สื่อภาพนิ่ง               | ทุกส | ทุกส | 250 | ทุกส | ทุกส | ทุกส | -    |
|                          | าขา | าขา |     | าขา | าขา | าขา |      |
| -                        |     |     | 250 |     |     |     | -    |
| จำนวนสาข                 | 102 | 112 |     | 105 | 8   | -   |      |
| าที่บริษัทได้สิทธิจากโมเดิร์นเทรด |     |     |     |     |     |     |      |
|                          |     |     |     |     |     |     |      |
| -                        |     |     |     |     |     |     |      |
| จำนว                     |     |     |     |     |     |     |      |
| นสาขาที่บริษัทติดตั้งสื่อโฆษณาแล้ว |     |     |     |     |     |     |      |
+--------------------------+-----+-----+-----+-----+-----+-----+------+
| 2) สื่อวิทยุ ณ จุดขาย         | ทุกส | ทุกส | ทุกส | ทุกส | ทุกส | ทุกส | -    |
|                          | าขา | าขา | าขา | าขา | าขา | าขา |      |
| -                        |     |     |     |     |     |     | -    |
| จำนวนสาข                 | 106 | 214 | 1,  | 114 | 21  | 164 |      |
| าที่บริษัทได้สิทธิจากโมเดิร์นเทรด |     |     | 144 |     |     |     |      |
|                          |     |     |     |     |     |     |      |
| -                        |     |     |     |     |     |     |      |
| จำนว                     |     |     |     |     |     |     |      |
| นสาขาที่บริษัทติดตั้งสื่อโฆษณาแล้ว |     |     |     |     |     |     |      |
+--------------------------+-----+-----+-----+-----+-----+-----+------+
| 3) สื่อมัลติมีเดีย             | 31  | -   | -   | ทุกส | ทุกส | ทุกส | ทุก   |
|                          |     |     |     | าขา | าขา | าขา | สาขา |
| -                        | 31  | -   | -   |     |     |     |      |
| จำนวนสาข                 |     |     |     | 45  | -   | -   | 239  |
| าที่บริษัทได้สิทธิจากโมเดิร์นเทรด |     |     |     |     |     |     |      |
|                          |     |     |     |     |     |     |      |
| -                        |     |     |     |     |     |     |      |
| จำนว                     |     |     |     |     |     |     |      |
| นสาขาที่บริษัทติดตั้งสื่อโฆษณาแล้ว |     |     |     |     |     |     |      |
+--------------------------+-----+-----+-----+-----+-----+-----+------+

หมายเหตุ: - ทุกสาขา รวมถึงสาขาที่จะเกิดขึ้นในอนาคต

- สาขาขนาดใหญ่ของ Tesco Lotus รวม Tesco Lotus Hypermarket และ Extra, Big
C

รวม Big C Hypermarket Extra และ Jumbo

- สาขาขนาดกลางของ Tesco Lotus รวม Tesco Lotus Value และ Talad, Big C
หมายถึง Big C Market

- สาขาขนาดเล็กของ Tesco Lotus หมายถึง Tesco Lotus Express, Big C หมายถึง
Mini Big C

กลุ่มวีจีไอได้รับสิทธิแต่เพียงผู้เดียวในพื้นที่ตามที่ระบุในสัญญาให้สิทธิโฆษณาในโมเดิร์นเทรด
ซึ่งส่วนใหญ่มีระยะเวลาประมาณ 3-5 ปี ทั้งนี้
ลักษณะการจ่ายค่าตอบแทนสิทธิให้แก่เจ้าของโมเดิร์นเทรดมีทั้งการจ่ายในลักษณะของส่วนแบ่งรายได้ตามอัตราที่ตกลงกันในสัญญา
ซึ่งมีการกำหนดค่าธรรมเนียมขั้นต่ำรายปี ซึ่งอาจมีการปรับเพิ่มขึ้นตามสัญญา
และการจ่ายในลักษณะอัตราคงที่ตลอดอายุสัญญา ขึ้นอยู่กับข้อตกลงในแต่ละสัญญา

พื้นที่ในโมเดิร์นเทรดทั้งใน Tesco Lotus และ Big C แบ่งเป็นพื้นที่ Sales Floor และพื้นที่
Non-Sales Floor โดยพื้นที่ Sales Floor คือ พื้นที่ตั้งแต่บริเวณหลังจุดชำระเงิน (Cashier
Counter) ซึ่งรวมไปถึงพื้นที่บริเวณชั้นวางขายสินค้าของห้าง ส่วนพื้นที่ Non-Sales Floor คือ
พื้นที่ด้านนอก ซึ่งรวมถึงบริเวณร้านอาหาร ร้านค้า ธนาคาร บริเวณทางเข้าห้าง และที่จอดรถ
ทั้งนี้กลุ่มวีจีไอได้รับสิทธิแต่เพียงผู้เดียว (Exclusive Rights) จาก Tesco Lotus และ Big
C ให้บริหารพื้นที่โฆษณาในทั้งสองส่วนครอบคลุมพื้นที่ทั่วประเทศไทย

สื่อโฆษณาในโมเดิร์นเทรดที่กลุ่มวีจีไอให้บริการสามารถแบ่งตามประเภทของสื่อโฆษณาได้เป็น 2
ประเภท คือ สื่อดิจิตอล (Digital) และสื่อภาพนิ่ง (Static)

(1) สื่อดิจิตอล (Digital)

แบ่งได้เป็น สื่อมัลติมีเดีย และสื่อวิทยุ ณ จุดขาย โดยมีรายละเอียดดังนี้

(1.1) สื่อมัลติมีเดีย - สื่อมัลติมีเดียที่ติดตั้งในพื้นที่โมเดิร์นเทรด ได้แก่
จอดิจิตอลซึ่งติดตั้งในบริเวณศูนย์รวมของผู้คน เช่น บริเวณศูนย์อาหาร (Food Court)
จุดชำระเงิน (Cashier Counters) และบริเวณที่จัดวางสินค้าจำเป็นในชีวิตประจำวัน เช่น
ผลิตภัณฑ์สุขภาพและความงาม (Health and Beauty Products) อาหารแห้งและเครื่องดื่ม
(Food and Beverage) และสินค้าที่ใช้ในบ้าน (Household Products)

(1.2) สื่อวิทยุ ณ จุดขาย (Point Of Purchase Radio: POP Radio) –
กลุ่มวีจีไอเป็นผู้ได้รับสิทธิด้านเสียงแต่เพียงผู้เดียวใน Tesco Lotus และ Big C ทุกสาขา โดยมี
บริษัท 999 มีเดีย จำกัด ซึ่งเป็นบริษัทย่อย เป็นผู้บริหารและผลิตรายการวิทยุจำนวน 2 รายการ
ได้แก่ Tesco Lotus Radio และ Big C Radio
ซึ่งทั้งสองรายการเน้นการหารายได้จากการขายเวลาโฆษณา

(2) สื่อภาพนิ่ง (Static)

สื่อโฆษณาภาพนิ่งมีหลากหลายรูปแบบซึ่งออกแบบโดยกลุ่มวีจีไอ และจะถูกติดตั้งทั่วบริเวณของห้าง
ทั้งในพื้นที่ Sales Floor และพื้นที่ Non-Sales Floor เพื่อให้เข้าถึงผู้บริโภค ณ จุดขาย
และทุก ๆ จุดที่เป็นทางเดินผ่าน เพื่อให้เกิดประสิทธิผลสูงสุดในการโฆษณาประชาสัมพันธ์สินค้า ทั้งนี้
สื่อโฆษณาภาพนิ่งที่ถูกติดตั้งในพื้นที่ Sales Floor และพื้นที่ Non-Sales Floor มีลักษณะดังนี้

(2.1) สื่อโฆษณา ณ จุดขายบนพื้นที่ Sales Floor (POP Media on Sales Floor Area) -
สื่อโฆษณาในพื้นที่ Sales Floor
ถือว่าเป็นสื่อที่มีความสำคัญในการโน้มน้าวและสร้างการตัดสินใจในการซื้อ ณ
จุดขายของผู้บริโภคเป็นอย่างยิ่ง เหตุเพราะสื่อนั้นทำให้สินค้ามีความโดดเด่น
ช่วยกระตุ้นเตือนให้ผู้บริโภคตัดสินใจเลือกซื้อสินค้านั้น ๆ
ซึ่งโดยทั่วไปผู้บริโภคจะให้ความสำคัญกับสิ่งรอบตัวในระหว่างการจับจ่ายใช้สอย
และให้ความสำคัญกับสื่อที่พบเห็น กลุ่มวีจีไอจะดำเนินการติดตั้งสื่อโฆษณาในรูปแบบต่าง ๆ
ที่มีความน่าสนใจในบริเวณชั้นวางสินค้าอุปโภคบริโภค ได้แก่ Shelf Frame, Shelf Divider,
Shelf Pop-Up, ป้ายโฆษณาบริเวณตู้แช่เย็น (Chiller Ad) ป้ายโฆษณาเหนือชั้นวางสินค้า
(Top Gon) และที่อื่น ๆ ในบริเวณชั้นวางสินค้าประเภทต่าง ๆ ได้แก่ (1)
ผลิตภัณฑ์สุขภาพและความงาม (Health & Beauty Products) (2) สินค้าอาหารสด (Fresh
Food) (3) ผลิตภัณฑ์ที่ทำจากนมและอาหารแช่แข็ง (Dairy & Frozen Food) (4)
สินค้าอาหารและเครื่องดื่ม และสินค้าใช้ในบ้าน (Food & Beverage, Household & Club
Pack) (5) เครื่องใช้ไฟฟ้า (Electrical) และ (6) เสื้อผ้าเครื่องแต่งกาย (Apparel)

(2.2) สื่อโฆษณาบนพื้นที่ Non-Sales Floor - สื่อโฆษณาบนพื้นที่ Non-Sales Floor
ประกอบด้วยสื่อโฆษณาป้ายภาพนิ่งในพื้นที่บริเวณด้านนอกบริเวณชั้นวางขายสินค้าทั้งหมดตั้งแต่ถนนทางเข้าห้าง
ที่จอดรถ บริเวณทางเข้าห้าง บริเวณร้านอาหาร ร้านค้า ศูนย์อาหาร ห้องน้ำ ที่จอดรถเข็น
ประตูเซ็นเซอร์ ทั้งนี้ การติดตั้งสื่อในบริเวณพื้นที่ Non-Sales Floor นี้
จะติดตั้งตามแนวเส้นทางการเดินเข้าสู่พื้นที่ Sales Floor
ซึ่งเป็นการกระตุ้นให้ผู้บริโภคนึกถึงสินค้าได้ตลอดทาง โดยเจ้าของสินค้าสามารถเลือกใช้สื่อได้หลาย
ๆ ตำแหน่งในแต่ละจุดติดตั้ง เพื่อเป็นการย้ำให้ผู้บริโภคจดจำภาพสินค้าได้
และนำผู้บริโภคไปจนถึงชั้นวางขายสินค้านั้น

3.  สื่อโฆษณาในอาคารสำนักงานและอื่นๆ

(1) สื่อโฆษณาในอาคารสำนักงาน

กลุ่มวีจีไอดำเนินธุรกิจให้บริการสื่อโฆษณาในอาคารสำนักงานผ่านบริษัทย่อย คือ บริษัท พอยท์ ออฟ
วิว
(พีโอวี) มีเดีย กรุ๊ป จำกัด (“POV”) โดย ณ วันที่ 31 มีนาคม 2556 POV
ได้รับสิทธิในการบริหารสื่อโฆษณาในอาคารสำนักงานจำนวน 51 อาคารทั่วกรุงเทพฯ
โดยมีสื่อจอดิจิตอลติดตั้งในอาคารสำนักงานอยู่ทั้งหมด 451 จอ POV ติดตั้งจอดิจิตอลขนาด 15 นิ้ว
ในลิฟท์โดยสารของอาคารสำนักงานชั้นนำในกรุงเทพฯ
โดยจำนวนจอที่ติดตั้งในลิฟท์โดยสารของแต่ละอาคารมีจำนวน 1-17 จอ
แตกต่างกันตามจำนวนลิฟท์และขนาดของอาคาร ส่วนเนื้อหาโฆษณามีเนื้อหาที่สั้น กระชับ
และสื่อสารเฉพาะข้อความสำคัญ เพื่อให้ผู้ชมรับสารได้อย่างครบถ้วน
เนื่องจากระยะเวลาในการโดยสารลิฟท์นั้นเฉลี่ยอยู่ที่เพียง 1 นาทีเท่านั้น

(2) ธุรกิจอื่น

นอกเหนือจากการดำเนินธุรกิจหลักในการเป็นผู้ให้บริการสื่อโฆษณาในระบบรถไฟฟ้าบีทีเอส
สื่อโฆษณาในโมเดิร์นเทรด และสื่อโฆษณาในอาคารสำนักงานแล้ว
กลุ่มวีจีไอยังดำเนินธุรกิจอื่นที่เป็นการสร้างรายได้อื่นให้กับกลุ่ม ได้แก่

(2.1) รับผลิตงานโฆษณา กลุ่มวีจีไอให้บริการรับผลิตงานโฆษณาที่เป็นสื่อภาพนิ่ง และ Spot
โฆษณาของสื่อวิทยุ ณ จุดขาย จากลูกค้า
โดยวีจีไอจะดำเนินการว่าจ้างบริษัทสิ่งพิมพ์เพื่อดำเนินการผลิต
ซึ่งวีจีไอจะเป็นผู้ร่วมควบคุมคุณภาพทั้งในกระบวนการผลิต ติดตั้ง และบำรุงรักษา

(2.2) ตัวแทนขายสื่อโฆษณา

(ก) ตัวแทนขายสื่อโฆษณาบนจอ LED ขนาดใหญ่ (Mega LED) และจอ LED กลางแจ้ง
(Outdoor LED) วีจีไอให้บริการเป็นตัวแทนขายสื่อโฆษณาจอ LED ขนาดใหญ่ ซึ่งมีขนาด 200
ตารางเมตรขึ้นไปบริเวณแยกประตูน้ำ พระรามเก้า อนุสาวรีย์ชัยสมรภูมิ
และแยกถนนพระรามสี่ตัดกับถนนสาทร และขนาดเล็กกว่า 110 ตารางเมตร อีก 6
แห่งในกรุงเทพฯ โดยวีจีไอได้รับผลตอบแทนในรูปแบบของการแบ่งรายได้ (Revenue Sharing)
จากเจ้าของสื่อโฆษณาดังกล่าว

(ข) ตัวแทนขายสื่อโฆษณาในระบบรถไฟฟ้าแอร์พอร์ตลิ้งค์ วีจีไอได้รับสิทธิแต่เพียงผู้เดียวจากบริษัท
โคอะ-ฉะ มีเดีย (ประเทศไทย) จำกัด
ในการเป็นตัวแทนขายสื่อโฆษณาในระบบรถไฟฟ้าแอร์พอร์ตลิ้งค์
ซึ่งรวมถึงโฆษณาภายในและภายนอกตัวรถไฟฟ้า และบนสถานีรถไฟฟ้า
โดยวีจีไอได้รับผลตอบแทนในรูปแบบค่าบริหารจัดการเป็นรายเดือน (Monthly Management
Fee) และส่วนแบ่งรายได้ (Revenue Sharing) จากผู้ได้รับสัมปทาน

(2.3) สื่อโฆษณาบนรถโดยสารด่วนพิเศษ BRT
วีจีไอได้รับสิทธิจากบีทีเอสซีในการบริหารจัดการพื้นที่โฆษณาบนรถโดยสารด่วนพิเศษ BRT
โดยอัตราค่าตอบแทนการให้สิทธิเป็นไปตามสัญญาให้สิทธิบริหารจัดการด้านการตลาด
โดยระยะเวลาให้สิทธิดังกล่าวมีอายุถึงเดือนพฤษภาคม 2560 ทั้งนี้ ในการดำเนินธุรกิจนี้
วีจีไอให้สิทธิแก่บริษัท แพลน บี มีเดีย จำกัด โดยระยะเวลาให้สิทธิสิ้นสุดในเดือนพฤษภาคม 2560
สำหรับการให้สิทธิใช้พื้นที่โฆษณาบนรถโดยสารด่วนพิเศษ BRT ประกอบด้วย
พื้นที่โฆษณาด้านนอกตัวรถ ด้านในตัวรถ บริเวณหลังเบาะรถ บริเวณทางขึ้นลง บริเวณใต้ช่องแอร์
บริเวณประตูเข้าออกผู้โดยสาร กระจกในตัวรถ และจอ LCD ในรถ โดยบริษัท แพลน บี มีเดีย
จำกัด เป็นผู้รับผิดชอบการลงทุนในอุปกรณ์สื่อโฆษณาทั้งหมด

(2.4) สื่อโฆษณาในระบบรถโดยสารในจุฬาลงกรณ์มหาวิทยาลัย
วีจีไอได้เช่าสื่อโฆษณาในโครงการเดินรถโดยสารภายในจุฬาลงกรณ์มหาวิทยาลัย
จากกิจการร่วมค้าบริษัท สิขร จำกัด และบริษัท พลังงานเพื่อสิ่งแวดล้อม จำกัด
โดยสัญญาเช่าสื่อโฆษณาดังกล่าวมีอายุถึงเดือนกันยายน 2556 ทั้งนี้
สื่อโฆษณาภายใต้สัญญาเช่าโฆษณาดังกล่าว ได้แก่ สื่อโฆษณา ณ ป้ายรอรถ
สื่อโฆษณาภายในและภายนอกตัวรถ และจอ LCD ในรถโดยสาร

1.  โครงสร้างรายได้

โครงสร้างรายได้แบ่งตามลักษณะการประกอบธุรกิจของกลุ่มวีจีไอ
แสดงตามตัวเลขในงบการเงินรวมของวีจีไอ

 

  ---------------------------------------------- ------------------ ---------- ---------- ------------------ -------- --------
                                                 ล้านบาท                                   ร้อยละต่อรายได้รวม             

                                                 สำหรับงวดปีสิ้นสุดวันที่                         สำหรับงวดปีสิ้นสุดวันที่            
                                                 31 มีนาคม                                 31 มีนาคม                    

                                                 2554               2555       2556       2554               2555     2556

  รายได้จากธุรกิจสื่อโฆษณาและการให้เช่าพื้นที่เชิงพาณิชย์:                                                                          

  ธุรกิจในระบบรถไฟฟ้าบีทีเอส                          934.40             1,143.18   1,422.50   66.18              57.02    49.53

  ธุรกิจในโมเดิร์นเทรด                               390.91             754.10     1,249.56   27.68              37.61    43.51

  ธุรกิจในอาคารสำนักงานและอื่น ๆ                      75.73              80.06      165.75     5.36               3.99     5.77

  รวมรายได้จากธุรกิจสื่อโฆษณาและการให้เช่าพื้นที่เชิงพาณิชย์   1,401.03           1,977.34   2,837.81   99.22              98.63    98.82

  รายได้อื่น                                        10.97              27.48      34.03      0.78               1.37     1.19

  รวมรายได้                                       1,412.01           2,004.82   2,871.84   100.00             100.00   100.00
  ---------------------------------------------- ------------------ ---------- ---------- ------------------ -------- --------

2.  ภาวะอุตสาหกรรม

  4.2.3.1 อุตสาหกรรมสื่อโฆษณาในประเทศไทย

อุตสาหกรรมสื่อโฆษณาเป็นอุตสาหกรรมขนาดใหญ่ที่มีมูลค่าตลาดรวมทุกสื่อประมาณแสนล้านบาทต่อปี
บริษัทดำเนินธุรกิจสื่อโฆษณาในระบบขนส่งมวลชน (Mass Transit Media)
และสื่อโฆษณาในโมเดิร์นเทรด (In-Store Media) ซึ่งในปี 2555 มีมูลค่าการตลาด 2,960
ล้านบาท และ 2,732 ล้านบาท ตามลำดับ คิดเป็นสัดส่วนร้อยละ 2.60 และ 2.40
ของมูลค่าการตลาดของอุตสาหกรรมโฆษณารวมในปี 2555 ตามลำดับ

+------------------------------+---+-------------------------------------+
| มูลค่าการใช้จ่ายโฆษณาในอุตสาหกรรม |   | ส่ว                                  |
|                              |   | นแบ่งการตลาดการใช้จ่ายโฆษณาในอุตสาหกรรม |
| สื่อโฆษณาในประเทศไทย ปี 2555    |   |                                     |
|                              |   | สื่อโฆษณาในประเทศไทย ปี 2555           |
+------------------------------+---+-------------------------------------+
| []                           |   | []                                  |
+------------------------------+---+-------------------------------------+
| ที่มา: บริษัท เดอะนีลเส็น คอมปะนี   |   |                                     |
| (ประเทศไทย) จำกัด             |   |                                     |
| ที่เปิดเผยผ่าน                   |   |                                     |
| เว็บไซต์สมาคมโฆษณาแห่งประเทศไทย |   |                                     |
+------------------------------+---+-------------------------------------+

  ------------------------------------------------ -------- ------------ -------- ------------ --------- ------------ --------- ------------ --------- ------------
  มูลค่าการใช้จ่ายโฆษณาในอุตสาหกรรมสื่อโฆษณาในประเทศไทย ปี                                                                                           หน่วย :    
  2551 – ปี 2555                                                                                                                              ล้านบาท    

  ประเภทสื่อ                                         ปี 2551                ปี 2552                ปี 2553                 ปี 2554                 ปี 2555    

                                                   มูลค่า     ส่วนแบ่งตลาด   มูลค่า     ส่วนแบ่งตลาด   มูลค่า      ส่วนแบ่งตลาด   มูลค่า      ส่วนแบ่งตลาด   มูลค่า      ส่วนแบ่งตลาด

  โทรทัศน์                                           51,137   56.74%       52,935   58.59%      60,766    60.16%      62,238    59.41%      68,105    59.87%

  วิทยุ                                              6,931    7.69%        6,150    6.83%       6,113     6.05%       5,918     5.65%       6,358     5.59%

  หนังสือพิมพ์                                         15,282   16.96%       14,147   15.66%      14,987    14.85%      14,541    13.88%      15,183    13.35%

  นิตยสาร                                           5,997    6.66%        5,425    6.01%       5,692     5.64%       5,824     5.56%       5,401     4.75%

  โรงภาพยนตร์                                       4,173    4.63%        4,856    5.38%       5,987     5.93%       7,224     6.90%       7,906*    6.95%

  สื่อกลางแจ้ง                                        4,228    4.69%        3,964    4.39%       3,851     3.81%       4,278     4.08%       4,532     3.98%

  ระบบขนส่งมวลชน                                    1,372    1.52%        1,766    1.95%       2,188     2.17%       2,643     2.52%       2,960     2.60%

  โมเดิร์นเทรด                                       826      0.92%        819      0.91%       1,121     1.11%       1,618     1.54%       2,732     2.40%

  อินเตอร์เน็ต                                        172      0.19%        259      0.29%       290       0.29%–       470       0.45%       573       0.50%

  ทั้งหมด                                            90,118   100.00%      90,320   100.00%      100,993   100.00%      104,754   100.00%      113,751   100.00%
  ------------------------------------------------ -------- ------------ -------- ------------ --------- ------------ --------- ------------ --------- ------------

ที่มา: บริษัท เดอะนีลเส็น คอมปะนี (ประเทศไทย) จำกัด
ที่เปิดเผยผ่านเว็บไซต์สมาคมโฆษณาแห่งประเทศไทย

หมายเหตุ: ณ วันที่ 8 กุมภาพันธ์ 2556 บริษัท เดอะนีลเส็น คอมปะนี (ประเทศไทย) จำกัด
ได้ประกาศการปรับเปลี่ยนการคำนวนอัตราค่าโฆษณาในสื่อโรงภาพยนต์ใหม่
โดยทำการแก้ไขข้อมูลตั้งแต่ปี 2555 เป็นต้นไป

จากข้อมูล บริษัท เดอะนีลเส็น คอมปะนี (ประเทศไทย) จำกัด
สื่อโฆษณาที่ครองส่วนแบ่งตลาดงบโฆษณาสูงที่สุดยังคงเป็นการโฆษณาผ่านโทรทัศน์
ซึ่งมีส่วนแบ่งการตลาดร้อยละ 59.87 ในปี 2555 อันดับสองได้แก่ หนังสือพิมพ์
ซึ่งมีส่วนแบ่งการตลาดร้อยละ 13.35 โดยส่วนใหญ่เจ้าของสินค้าจะซื้อสื่อโฆษณาผ่านเอเจนซี่
สำหรับบริษัทเจ้าของสินค้าที่ใช้จ่ายในอุตสาหกรรมสื่อโฆษณาในประเทศไทยรายใหญ่ที่สุด 5 รายในปี
2555 เป็นบริษัทผู้ผลิตสินค้าอุปโภคบริโภคจากต่างประเทศ
ซึ่งมีค่าใช้จ่ายโฆษณารวมกันเป็นเงินทั้งสิ้น 15,934 ล้านบาท คิดเป็นร้อยละ 14.01
ของมูลค่าตลาดรวมของสื่อโฆษณาทั้งหมด โดยมีรายชื่อดังนี้

  1. บริษัท ยูนิลีเวอร์ไทยโฮลดิ้งส์ จำกัด 5.84%

  2. บริษัท โตโยต้า มอเตอร์ ประเทศไทย จำกัด 2.21%

  3. บริษัท โคคา-โคล่า (ประเทศไทย) จำกัด 2.12%

  4. บริษัท พรอคเตอร์แอนด์แกมเบิลโฮลดิ้ง (ประเทศไทย) จำกัด 1.97%

  5. บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) 1.88%

  รวมส่วนแบ่งตลาดงบโฆษณา 14.01%

จากข้อมูลงบโฆษณาที่ บริษัท เดอะนีลเส็น คอมปะนี (ประเทศไทย) จำกัด
เปิดเผยผ่านเว็บไซต์สมาคมโฆษณาแห่งประเทศไทย ตั้งแต่ปี 2550 ถึงปี 2555 พบว่าบริษัท
ยูนิลีเวอร์ไทยโฮลดิ้งส์ จำกัด ครองตำแหน่งอันดับ 1 มาอย่างต่อเนื่อง

อัตราการเติบโตของสื่อแต่ละประเภทในอุตสาหกรรมสื่อโฆษณา

  --------------- ---------- ---------- ---------- ---------- ---------- ----------
                  2550       2551       2552       2553       2554       2555

  โทรทัศน์          0.03%      -4.40%     3.52%      14.79%     2.42%      9.43%

  วิทยุ             -4.21%     9.73%      -11.03%    -0.84%     -3.24%     7.45%

  หนังสือพิมพ์        2.49%      -3.33%     -7.41%     6.01%      -3.06%     4.42%

  นิตยสาร          -1.81%     -1.14%     -9.54%     4.94%      2.29%      -7.27%

  โรงภาพยนตร์      108.10%    -3.87%     16.37%     23.29%     20.66%     9.44%

  สื่อกลางแจ้ง       -3.99%     -5.62%     -6.24%     -2.93%     11.14%     5.94%

  ระบบขนส่งมวลชน   -3.82%     43.51%     28.57%     24.04%     20.79%     12.00%

  โมเดิร์นเทรด      81.53%     44.91%     -0.85%     36.87%     44.36%     68.85%

  อินเตอร์เน็ต       -           -         50.58%     11.97%     62.07%     21.81%

  ทั้งหมด           2.56%      -2.08%     0.24%      11.81%     3.71%      8.59%
  --------------- ---------- ---------- ---------- ---------- ---------- ----------

ที่มา: บริษัท เดอะนีลเส็น คอมปะนี (ประเทศไทย) จำกัด
ที่เปิดเผยผ่านเว็บไซต์สมาคมโฆษณาแห่งประเทศไทย

เนื่องจากงบโฆษณาเป็นผลรวมของกิจกรรมการตลาดของธุรกิจทุกภาคส่วนของประเทศ ดังนั้น
งบโฆษณาจึงมีแนวโน้มที่จะเพิ่มขึ้นหรือลดลงตามสภาวะการณ์เศรษฐกิจของประเทศ
ปัจจัยทางการเมือง พิบัติภัยทางธรรมชาติ และสภาวะเศรษฐกิจโลกที่ส่งผลต่อเศรษฐกิจไทย
ดังเช่นผลจากการเร่งรัดฟื้นฟูความเสียหายจากอุทกภัยของภาคเอกชน
ประกอบกับแรงสนับสนุนจากมาตรการกระตุ้นเศรษฐกิจของภาครัฐ
ทำให้สื่อโฆษณาโดยรวมเริ่มกลับมา
มีอัตราการเติบโตที่สูงขึ้น เท่ากับร้อยละ 8.59 ในปี 2555 จากร้อยละ 3.71 ในปีก่อน ทั้งนี้
สื่อโฆษณาแนวใหม่ เช่น
สื่อโฆษณาในโรงภาพยนตร์ สื่อโฆษณาในระบบขนส่งมวลชน สื่อโฆษณาในโมเดิร์นเทรด
และสื่อโฆษณาอินเตอร์เน็ต ยังคงรักษาอัตราการเติบโตสูงเทียบกับปี 2554 เท่ากับร้อยละ 9.44
ร้อยละ 12.00 ร้อยละ 68.85 และร้อยละ 21.81 ตามลำดับ

จากตัวเลขการเติบโตของสื่อต่าง ๆ ตั้งแต่ปี 2550 จะพบว่าสื่อโฆษณารูปแบบเดิม
(Conventional Media) เช่น โทรทัศน์ (ยกเว้นปี 2553) วิทยุ หนังสือพิมพ์ และนิตยสาร
มีการหดตัวหรือขยายตัวในอัตราที่ลดลง แต่สื่อโฆษณาใหม่ๆ (New Media)
ซึ่งเป็นสื่อที่เฉพาะเจาะจงกลุ่มเป้าหมายมากขึ้น เช่น สื่อโฆษณาโรงภาพยนตร์
สื่อโฆษณาในระบบขนส่งมวลชน สื่อโฆษณาในโมเดิร์นเทรด และสื่อโฆษณาอินเตอร์เน็ต
กลับมีการเติบโตอย่างต่อเนื่องในอัตราที่เพิ่มขึ้นทุกปี
สาเหตุหลักมาจากโครงสร้างอุตสาหกรรมโฆษณามีการเปลี่ยนแปลง
ผู้ลงโฆษณามีแนวโน้มที่จะจัดสรรงบโฆษณาโดยเลือกใช้สื่อแนวใหม่ที่มีประสิทธิภาพสูง มีความคุ้มค่า
สามารถครอบคลุมและเข้าถึงกลุ่มเป้าหมายได้ทั้งกลุ่มเฉพาะเจาะจงและกลุ่มลูกค้าฐานกว้าง (Mass
Market) ในสัดส่วนที่เพิ่มมากขึ้น จากข้อมูล บริษัท เดอะนีลเส็น คอมปะนี (ประเทศไทย) จำกัด
จะเห็นได้ว่า สื่อโฆษณาในระบบขนส่งมวลชน และสื่อในโมเดิร์นเทรดมีมูลค่าเพิ่มขึ้นทุกปี
ซึ่งไม่ได้เป็นการเติบโตตามการขยายตัวของเศรษฐกิจเท่านั้น
แต่ยังเป็นการเติบโตของส่วนแบ่งตลาดที่เพิ่มมากขึ้น โดยในปี 2555
สื่อโฆษณาในระบบขนส่งมวลชนและสื่อโฆษณาในโมเดิร์นเทรดมีส่วนแบ่งตลาดประมาณร้อยละ 2.60
และร้อยละ 2.40 ของมูลค่าการใช้สื่อโฆษณารวมตามลำดับ เพิ่มขึ้นจากส่วนแบ่งตลาดในปี 2554
ซึ่งเท่ากับร้อยละ 2.52 และร้อยละ 1.54 ตามลำดับ

  4.2.3.2 อุตสาหกรรมสื่อโฆษณาในระบบขนส่งมวลชน และสื่อโฆษณาในโมเดิร์นเทรด

  ------------------------------------------------------------------------
  ค่าใช้จ่ายสื่อโฆษณาในระบบขนส่งมวลชนและโมเดิร์นเทรดเทียบกับอุตสาหกรรมสื่อโฆษณาโดยรวม

  []

  ที่มา: บริษัท เดอะนีลเส็น คอมปะนี (ประเทศไทย) จำกัด
  ที่เปิดเผยผ่านเว็บไซต์สมาคมโฆษณาแห่งประเทศไทย
  ------------------------------------------------------------------------

ในช่วงปี 2548 - 2555
ธุรกิจสื่อโฆษณาในระบบขนส่งมวลชนและสื่อโฆษณาในโมเดิร์นเทรดมีอัตราการเติบโตสูงกว่าภาพรวมอุตสาหกรรมโฆษณาอย่างมาก
โดยอุตสาหกรรมสื่อโฆษณาในประเทศไทยมีอัตราการเติบโตเฉลี่ยรายปี (Compound Annual
Growth Rate : CAGR) เท่ากับร้อยละ 4.2 ต่อปี
ในขณะที่อัตราการเติบโตของสื่อโฆษณาในระบบขนส่งมวลชนและสื่อโฆษณาในโมเดิร์นเทรดอยู่ในระดับสูง
คือ ร้อยละ 22.7 ต่อปี และร้อยละ 57.4
ต่อปี ตามลำดับ

3.  ภาวะการแข่งขัน

เครือข่ายสื่อโฆษณาของกลุ่มวีจีไอได้เปรียบคู่แข่งจากการเป็นเครือข่ายสื่อโฆษณาที่เกาะติดวิถีชีวิตประจำวันของผู้บริโภคอย่างทันสมัย
และแทรกตัวไปกับการดำเนินชีวิตนอกบ้านของผู้บริโภคไม่ว่าจะเป็นในระบบรถไฟฟ้า
บีทีเอส ในโมเดิร์นเทรด หรือในอาคารสำนักงาน ซึ่งจากผลสำรวจของกลุ่มวีจีไอพบว่า
เหตุผลที่เจ้าของสินค้าและ
เอเจนซี่เลือกใช้สื่อโฆษณาของกลุ่มวีจีไอเนื่องจากต้องการเสริมภาพพจน์ที่มีความทันสมัย
ยกระดับภาพลักษณ์สินค้า ตอกย้ำความถี่ในการรับชมเพื่อสร้างความภักดีในตัวสินค้า
สร้างความโด่ดเด่นให้สินค้า และเห็นว่าสื่อของกลุ่มวีจีไอมีศักยภาพเข้าถึงผู้บริโภคกลุ่มเป้าหมายได้ดี
อีกทั้งยังกระตุ้นความต้องการของผู้บริโภค ณ จุดขายได้อย่างมีประสิทธิภาพ
และบรรยายสรรพคุณผลิตภัณฑ์/บริการได้ต่อเนื่องสม่ำเสมอ

ปัจจุบันกลุ่มวีจีไอเป็นผู้ให้บริการสื่อโฆษณารายใหญ่ที่ครองส่วนแบ่งการตลาดมากที่สุดในธุรกิจสื่อโฆษณาในระบบขนส่งมวลชนและสื่อโฆษณาในโมเดิร์นเทรด
โดยมีส่วนแบ่งการตลาด ณ ปี 2555 เท่ากับร้อยละ 55 และ 91 ตามลำดับ
(คำนวณโดยไม่หักส่วนลดมาตรฐานเฉลี่ยของสื่อแต่ละประเภท)

(1) ตัวอย่างบริษัทที่ดำเนินธุรกิจสื่อโฆษณาในระบบรถไฟฟ้า

+-------------------+-------------+------------------------------------+
|                   | ชื่อบริษัท      | ประเภทสื่อโฆษณา                      |
+-------------------+-------------+------------------------------------+
| ระบบรถไฟฟ้าบีทีเอส   | กลุ่มวีจีไอ     | สื่อโฆษณาภาพนิ่ง และสื่อมัลติมีเดีย          |
|                   |             |                                    |
|                   |             | บนสถานีรถไฟฟ้า และขบวนรถไฟฟ้า         |
+-------------------+-------------+------------------------------------+
|                   | MACO        | สื่อโฆษณาภาพนิ่งบริเวณตอม่อรถไฟฟ้า        |
|                   |             |                                    |
|                   |             | (บริเวณเกาะกลางถนน)                 |
+-------------------+-------------+------------------------------------+
| ระบบรถไฟฟ้าใต้ดิน    | BMN         | สื่อโฆษณาภาพนิ่ง และสื่อมัลติมีเดีย          |
| MRT               |             |                                    |
|                   |             | บนสถานีรถไฟฟ้า และขบวนรถไฟฟ้า         |
+-------------------+-------------+------------------------------------+
| ระบบรถไฟฟ้าแอร์พอร์ต | กลุ่มวีจีไอ     | สื่อโฆษณาภาพนิ่ง บนสถานีรถไฟฟ้า          |
| เรล ลิงค์           |             | และขบวนรถไฟฟ้า                      |
+-------------------+-------------+------------------------------------+

ที่มา: MACO = บริษัท มาสเตอร์แอด จำกัด (มหาชน)

BMN = บริษัท แบงคอกเมโทรเน็ทเวิร์คส์ จำกัด

(2) ตัวอย่างบริษัทที่ดำเนินธุรกิจสื่อโฆษณาในโมเดิร์นเทรด

+------------------+-----------+----------+---------------------------+
| ประเภท           | โ         | ชื่อบริษัท   | ประเภทสื่อโฆษณา             |
|                  | มเดิร์นเทรด |          |                           |
+------------------+-----------+----------+---------------------------+
| ไฮเปอร์มาร์เก็ต     | Tesco     | กลุ่มวีจีไอ  | สื่อโฆษณาภาพนิ่ง สื่อวิทยุ ณ      |
|                  | Lotus     |          | จุดขาย                     |
|                  |           |          |                           |
|                  |           |          | และสื่อมัลติมีเดีย ภายใน/นอกห้าง |
+------------------+-----------+----------+---------------------------+
|                  | Big C     | กลุ่มวีจีไอ  | สื่อโฆษณาภาพนิ่ง สื่อวิทยุ ณ      |
|                  |           |          | จุดขาย                     |
|                  |           |          |                           |
|                  |           |          | และสื่อมัลติมีเดีย ภายใน/นอกห้าง |
+------------------+-----------+----------+---------------------------+
| ซุปเปอร์มาร์เก็ต     | TOPs      | R.S.-    | สื่อวิทยุ ณ จุดขายภายในห้าง     |
|                  |           | In-Store |                           |
+------------------+-----------+----------+---------------------------+
| ห้างสรรพสินค้า      | Central   | SFG      | สื่อมัลติมีเดียภายในห้าง         |
+------------------+-----------+----------+---------------------------+
|                  | The Mall  | AIM      | สื่อโฆษณาภาพนิ่ง              |
|                  |           |          |                           |
|                  |           |          | และสื่อมัลติมีเดียภายในห้าง      |
+------------------+-----------+----------+---------------------------+
| ร้านสะดวกซื้อ       | 7-eleven  | ทีวีซ ออดิซิ | สื่อโฆษณาภาพนิ่ง              |
|                  |           |          |                           |
|                  |           |          | และสื่อมัลติมีเดียภายในร้านค้า    |
+------------------+-----------+----------+---------------------------+
|                  | Watsons   | กลุ่มวีจีไอ  | สื่อมัลติมีเดียภายในร้านค้า       |
+------------------+-----------+----------+---------------------------+

ที่มา: RS In-Store = บริษัท อาร์เอส อินสโตร์ มีเดีย จำกัด

SFG = บริษัท เอส เอฟ จี จำกัด (มหาชน)

AIM = บริษัท แอปโซลูท อิมแพค จำกัด (มหาชน)

ทีวิซ ออดิซิ = บริษัท ทีวีซ ออดิซิ (ประเทศไทย) จำกัด

4.  []กลุ่มลูกค้าเป้าหมาย

กลุ่มผู้ชมสื่อโฆษณาเป้าหมายในเครือข่ายสื่อโฆษณาของกลุ่มวีจีไอ มีดังนี้

-   สื่อโฆษณาในอาคารสำนักงาน
    เป็นกลุ่มคนที่มีรายได้ระดับกลางไปจนถึงระดับสูงที่อาศัยในกรุงเทพฯ

-   สื่อโฆษณาในระบบรถไฟฟ้าบีทีเอส เป็นกลุ่มคนที่มีรายได้ระดับกลาง กลุ่มคนทำงาน
    คนรุ่นใหม่ที่อาศัยในกรุงเทพฯ

-   สื่อโฆษณาในโมเดิร์นเทรด (Tesco Lotus Big C และ Watsons)
    จะเป็นกลุ่มคนที่มีฐานรายได้ระดับกลางจนถึงระดับล่าง
    ซึ่งเป็นคนส่วนใหญ่ของประเทศและมีที่อยู่อาศัยกระจายอยู่ทั่วประเทศ

ผลิตภัณฑ์สื่อโฆษณาของกลุ่มวีจีไอครอบคลุมกลุ่มผู้ชมทุกระดับชั้นทั้งในกรุงเทพฯ และจังหวัดต่างๆ
ทั่วประเทศ
โดยลูกค้าที่ซื้อสื่อโฆษณากับกลุ่มวีจีไอโดยส่วนใหญ่เป็นการใช้สื่อเพื่อส่งเสริมการตลาดและการขาย
สร้างการรับรู้แบรนด์สินค้า (Brand Awareness)
และประชาสัมพันธ์ผลิตภัณฑ์เพื่อสร้างความต้องการในการบริโภค
และการสร้างภาพพจน์ที่ดีให้แก่องค์กร
โดยกลุ่มลูกค้าส่วนใหญ่จะเป็นบริษัทหรือองค์กรขนาดใหญ่ที่มีศักยภาพในการเติบโตอย่างต่อเนื่อง
โดยสามารถจำแนกได้ 2 ประเภทหลัก ดังนี้

(1) ลูกค้าประเภทเอเจนซี่
เนื่องจากเจ้าของสินค้าและบริการที่ซื้อสื่อโฆษณาส่วนใหญ่มักใช้บริการผ่านเอเจนซี่
ซึ่งให้บริการครบวงจรตั้งแต่การออกแบบและผลิตชิ้นงานโฆษณา รวมทั้งจัดหาสื่อประเภทต่าง ๆ
หลายประเภท เพื่อออกแคมเปญโฆษณาได้พร้อมกันหลาย ๆ สื่อ ดังนั้น
กลุ่มลูกค้าประเภทเอเจนซี่จึงเป็นกลุ่มที่ถือครองงบโฆษณาเป็นจำนวนมากจากสินค้าและบริการหลากหลายชนิด
จึงมีขีดความสามารถในการลงโฆษณากับสื่อต่าง ๆ ได้อย่างต่อเนื่อง และมีงบโฆษณาจำนวนมาก

(2) ลูกค้าที่เป็นเจ้าของสินค้าและบริการ คือ บริษัทเอกชน หรือองค์กรของรัฐบาล
และรัฐวิสาหกิจทั่วไป ซึ่งเป็นเจ้าของสินค้าและบริการโดยตรง
และต้องการติดต่อซื้อสื่อโฆษณากับบริษัทโดยตรงโดยไม่ผ่านเอเจนซี่

ธุรกิจสื่อโฆษณามีสัดส่วนลูกค้าที่เป็นเอเจนซี่
และลูกค้าที่เป็นเจ้าของสินค้าและบริการอยู่ที่ประมาณร้อยละ 65.6 และร้อยละ 34.4 ตามลำดับ
(ข้อมูล ณ วันที่ 31 มีนาคม 2556) โดยวีจีไอเล็งเห็นว่าการขายผ่านลูกค้าประเภท
เอเจนซี่นั้นมีประสิทธิผลกว่า
เนื่องจากเอเจนซี่มีลูกค้าที่เป็นเจ้าของสินค้าและบริการจำนวนหลายราย
จึงมีความคล่องตัวในการสลับสับเปลี่ยนแผนการใช้งบโฆษณาหรือปรับเปลี่ยนงวดเวลาใช้สื่อโฆษณาของกลุ่มวีจีไอ
ทำให้
กลุ่มวีจีไอไม่ได้รับผลกระทบเมื่อเจ้าของสินค้าและบริการบางรายมีการเปลี่ยนแปลงแผนการลงโฆษณา

สัดส่วนลูกค้ารายใหญ่ 10 รายแรกต่อรายได้รวม ในช่วงปี 2554 – 2556
ตามงบการเงินรวมของวีจีไอ สำหรับ ปีบัญชีสิ้นสุดวันที่ 31 มีนาคม 2554 2555 และ 2556 เป็น
ร้อยละ 67.68 ร้อยละ 63.48 และร้อยละ 65.14 ตามลำดับ ทั้งนี้ ตลอดระยะเวลา 3
ปีที่ผ่านมา วีจีไอไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30
ของรายได้รวมในปีนั้นๆ

1.  ปัจจัยแห่งความสำเร็จของธุรกิจ

ธุรกิจสื่อโฆษณาในระบบขนส่งมวลชน สื่อโฆษณาในโมเดิร์นเทรด และสื่อโฆษณาในอาคารสำนักงาน
นับเป็นสื่อทางเลือกแนวใหม่ที่สอดคล้องกับรูปแบบการดำเนินชีวิตของผู้บริโภคในยุคปัจจุบันที่ใช้เวลาอยู่นอกบ้านมากขึ้นได้เป็นอย่างดี
โดยปัจจัยแห่งความสำเร็จของธุรกิจ (Key Success Factors)
ทั้งการเลือกพื้นที่ติดตั้งสื่อโฆษณาที่มีศักยภาพสูงในการเข้าถึงกลุ่มเป้าหมาย (Location)
และการพัฒนารูปแบบการนำเสนอสื่อโฆษณาให้น่าสนใจ และมีความคิดสร้างสรรค์ (Creative)

2.  กลยุทธ์การแข่งขัน

เป้าหมายของกลุ่มวีจีไอ คือ
การคงความเป็นผู้นำในธุรกิจเครือข่ายสื่อโฆษณาที่ครอบคลุมรูปแบบการดำเนินชีวิตสมัยใหม่ในประเทศไทยและภาคพื้นเอเชีย
โดยเน้นการเชื่อมต่อผู้บริโภคกับเจ้าของสินค้าและบริการให้ใกล้ชิดกันมากขึ้น
ในการที่จะบรรลุเป้าหมายนี้ กลุ่มวีจีไอจึงมุ่งมั่นดำเนินการตามกลยุทธ์ดังต่อไปนี้

  (1) ผนึกความแข็งแกร่งในความเป็นผู้นำสื่อโฆษณา Lifestyle Media
  ด้วยการขยายเครือข่ายพื้นที่โฆษณาอย่างต่อเนื่อง

  (2) บริหารจัดการสื่อโดยมุ่งเน้นการตอบสนองความต้องการที่แตกต่างกันของลูกค้าแต่ละราย
  เพื่อให้เกิดประสิทธิภาพและความพึงพอใจสูงสุด

-   การนำเสนอผลิตภัณฑ์สื่อโฆษณาแบบแพ็คเกจเดี่ยว (Package)

-   การนำเสนอผลิตภัณฑ์สื่อโฆษณาแบบเป็นแพ็คเกจรวม (Bundle)

  (3) การบริหารงานลูกค้าสัมพันธ์ (Effective CRM System)
  เพื่อรักษาฐานลูกค้าเดิมและขยายฐานไปสู่ลูกค้ากลุ่มใหม่

  (4) ติดตามความเคลื่อนไหวของนวัตกรรมเทคโนโลยีทั้งทางด้านสื่อโฆษณา ด้านการจัดการ
  และด้านอื่น ๆ ที่เกี่ยวข้องเพื่อสร้างสรรค์สื่อที่มีความน่าสนใจ
  และเพิ่มประสิทธิภาพในการปฏิบัติงาน

  (5) แสวงหาและคัดสรรพันธมิตรทางธุรกิจ
  และควบรวมกิจการเพื่อการเติบโตแบบยั่งยืนในระยะยาว

ในระยะแรกของการดำเนินธุรกิจ กลุ่มวีจีไอมุ่งสร้างการเจริญเติบโตจากภายใน (Organic
Growth) คือ ขยายธุรกิจที่มีความเชี่ยวชาญเป็นทุนเดิม
ซึ่งเป็นการขยายฐานยอดขายของสินค้าเดิมในตลาดเดิม และการขายสินค้าเดิมในตลาดใหม่
โดยสินค้าและบริการของวีจีไอที่เป็นพื้นฐานเดิม คือ สื่อโฆษณาในระบบรถไฟฟ้าบีทีเอส
และในโมเดิร์น
เทรด
ต่อมากลุ่มวีจีไอเริ่มปรับกลยุทธ์การขยายธุรกิจโดยการกระจายการลงทุนไปในสื่อโฆษณาอื่นที่มีความเกี่ยวพันกับเครือข่ายพื้นที่สื่อโฆษณาเดิมที่กลุ่มวีจีไอมีอยู่ในปัจจุบันเพื่อที่กลุ่มวีจีไอจะได้รับประโยชน์จากความเกื้อหนุนกันของธุรกิจ
(Synergy)
เป็นการใช้จุดแข็งของสื่อโฆษณาของกลุ่มวีจีไอช่วยขยายผลให้กับเครือข่ายสื่อโฆษณาใหม่โดยใช้วิธีสร้างพันธมิตรทางธุรกิจ
(Strategic Alliance) ซึ่งการดำเนินการในปีที่ผ่านมาคือ
กลุ่มวีจีไอได้เริ่มดำเนินธุรกิจการเป็นตัวแทนขายสื่อโฆษณาแต่เพียงผู้เดียวบนจอ LED
ขนาดใหญ่บริเวณอนุสาวรีย์ชัยสมรภูมิ แยกพระราม 9 แยกพระราม 4 และแยกประตูน้ำ
และสื่อโฆษณาบนจอ outdoor LED อีก 6 ตำแหน่งในกรุงเทพฯ นอกจากนี้ยังได้รับสิทธิแต่เพียง
ผู้เดียวในการจำหน่ายสื่อโฆษณาในระบบรถไฟฟ้าแอร์พอร์ตลิ้งค์ ทั้งนี้
ธุรกิจการเป็นตัวแทนขายสื่อโฆษณาดังกล่าวสามารถเสริมความแข็งแกร่งของเครือข่ายเดิมของกลุ่มวีจีไอได้อย่างลงตัว

1.  ความคืบหน้าโครงการและแผนงานในอนาคต

ความคืบหน้าของโครงการตามแผนงานปี 2555/56 และแผนงานซึ่งจะดำเนินการในปี 2556/57
ของกลุ่ม
วีจีไอ มีดังนี้

  (1) โครงการติดตั้งรั้วและประตูกั้นชานชาลาและสื่อโฆษณา (Platform Screen Doors and
  Media) บนสถานีรถไฟฟ้าบีทีเอส

ในปีที่ผ่านมา บีทีเอสซีมีโครงการที่จะติดตั้งรั้วและประตูกั้นขอบชานชาลา
เพื่อเพิ่มมาตรการด้านความปลอดภัยสำหรับผู้โดยสารให้มากยิ่งขึ้น
โดยประตูกั้นขอบชานชาลาจะเปิดเมื่อรถไฟฟ้าจอดสนิทโดยจะเปิดพร้อมๆ
กับการเปิดประตูของรถไฟฟ้า และจะปิดก่อนที่ประตูรถไฟฟ้าจะปิด ทั้งนี้
ประตูรถไฟฟ้าจะไม่เปิดหากรถไฟฟ้ายังไม่จอดอยู่ในตำแหน่งที่กำหนด
โดยวีจีไอมีแผนที่จะเข้าร่วมโครงการโดยการติดตั้งสื่อโฆษณาบนพื้นที่บางส่วนของรั้วและผนังประตูกั้นชานชาลาดังกล่าว
และเพื่อป้องกันผลกระทบที่อาจจะเกิดกับรายได้จากสื่อโฆษณาบนขบวนรถไฟฟ้า
วีจีไอจึงได้เสนอเข้าร่วมในโครงการดังกล่าวกับบีทีเอสซีโดยเป็นผู้ลงทุนติดตั้งรั้วและประตูกั้นขอบชานชาลาและสื่อโฆษณา
เพื่อควบคุมสัญญาณการแพร่ภาพข่าวสารและโฆษณาให้สอดคล้องสัมพันธ์ไปกับสื่อโฆษณาบนขบวนรถไฟฟ้าและได้รับสิทธิในการหารายได้จากการโฆษณาบนพื้นที่บางส่วนของรั้วและผนังประตูกั้นชานชาลาดังกล่าว
ทั้งนี้ ในระยะแรกจะดำเนินการติดตั้งรั้วและประตูกั้นชานชาลาบนสถานีที่มีผู้โดยสารหนาแน่นจำนวน
9 สถานีก่อน ได้แก่ สถานีสยาม อ่อนนุช ศาลาแดง อโศก อนุสาวรีย์ชัยสมรภูมิ พญาไท ชิดลม
พร้อมพงษ์ และช่องนนทรี โดยวีจีไอได้สั่งซื้ออุปกรณ์รั้วและประตูกั้นชานชาลา
และดำเนินการติดตั้งที่บริเวณชานชาลาชั้นบนของสถานีสยามเสร็จสิ้นเรียบร้อยแล้ว
และขณะนี้อยู่ระหว่างการทดสอบระบบการเผยแพร่โฆษณาและข่าวสารให้มีความเสถียร ทั้งนี้
วีจีไอคาดว่าจะดำเนินการติดตั้งอุปกรณ์รั้วและประตูกั้นชานชาลาที่บริเวณชานชาลาชั้นล่างของบนสถานีสยาม
และอีก 8 สถานีที่เหลือได้แล้วเสร็จภายในปี 2556/57

  (2) โครงการลงทุนติดตั้งสื่อโฆษณาดิจิตอล (Digital) และสื่อโฆษณาภาพนิ่ง (Static)
  เพิ่มเติมในเครือข่ายรถไฟฟ้าบีทีเอสและโมเดิร์นเทรด

(2.1) โครงการลงทุนในเครือข่ายบีทีเอส

ในปีที่ผ่านมา วีจีไอมีแผนการลงทุนติดตั้งสื่อโฆษณาดิจิตอล (Digital) เพิ่มเติมจำนวน 35 ตู้
สำหรับรถไฟฟ้า 35 ขบวน ซึ่งจะทำให้จำนวนตู้โดยสารเพิ่มขึ้นจาก 105 ตู้ เป็น 140 ตู้
สามารถรองรับปริมาณผู้โดยสารต่อเที่ยวได้เพิ่มขึ้น โดยในปัจจุบัน
วีจีไอได้ดำเนินการติดตั้งสื่อโฆษณาดิจิตอล (Digital)
ในตู้รถไฟฟ้าใหม่แล้วและรถไฟฟ้าที่ให้บริการได้ปรับเปลี่ยนเป็นแบบขบวนละ 4 ตู้แล้ว

นอกจากนี้ วีจีไอมีแผนการเปลี่ยนแปลงสื่อโฆษณาภาพนิ่ง (Static)
บนชานชาลาบริเวณจุดรอรถไฟฟ้า เป็นสื่อโฆษณามัลติมีเดีย (Multimedia) ได้แก่ จอ LED แทน
โดยวีจีไอจะเริ่มดำเนินการติดตั้งประมาณเดือนกรกฎาคม 2556

  (2.2) โครงการลงทุนในโมเดิร์นเทรด

ในปีที่ผ่านมา กลุ่มวีจีไอมีโครงการติดตั้งสื่อโฆษณาดิจิตอล (Digital) และสื่อโฆษณาภาพนิ่ง
(Static) ในพื้นที่ Non Sales floor โมเดิร์นเทรดอีกจำนวน 50 สาขา ได้แก่

-   ลงทุนติดตั้งป้ายภาพนิ่งบริเวณบันไดเลื่อน (Escalator Lightbox)
    ป้ายภาพนิ่งบริเวณที่เก็บรถเข็น (Cart Lightbox)
    และป้ายภาพนิ่งบริเวณทางเข้าห้างโมเดิร์นเทรด (Entrance Lightbox)
    สำหรับสาขาใหม่ของโมเดิร์นเทรด 30 สาขา

-   ลงทุนติดตั้งสื่อโฆษณาจอดิจิตอลขนาดใหญ่เพื่อเปลี่ยนแทนป้ายหมุนสลับ 3 ภาพ (Trivision)
    ที่ติดตั้งบริเวณทางเข้าห้างโมเดิร์นเทรดจำนวน 20 สาขา

ในปี 2555/56 กลุ่มวีจีไอได้เริ่มทยอยดำเนินการติดตั้งสื่อโฆษณาดิจิตอล (Digital)
และสื่อโฆษณาภาพนิ่ง (Static) ในโมเดิร์นเทรด ได้แก่
การลงทุนติดตั้งสื่อโฆษณาจอดิจิตอลขนาดใหญ่เพื่อเปลี่ยนแทนภาพหมุนสลับ 3 ภาพ (Trivision)
ที่ติดตั้งบริเวณทางเข้าห้างโมเดิร์นเทรด
และวีจีไอได้ดำเนินการติดตั้งสื่อโฆษณาจอดิจิตอลขนาดใหญ่ที่ Tesco Lotus Extra
สาขาพระรามสี่ แล้ว นอกจากนี้
วีจีไอมีโครงการเปลี่ยนแปลงสื่อโฆษณาในโมเดิร์นเทรดให้มีความทันสมัยมากยิ่งขึ้น เช่น E-Poster
เป็นต้น ทั้งนี้ ในปัจจุบัน รูปแบบของโมเดิร์นเทรดมีการเปลี่ยนแปลง
โดยจะมีการแบ่งประเภทตามขนาดของโมเดิร์นเทรด
สื่อโฆษณาของวีจีไอที่จะติดตั้งในโมเดิร์นเทรดจะมีความหลากหลายมากยิ่งขึ้น
เพื่อให้สอดคล้องกับประเภทของโมเดิร์นเทรด โดยการลงทุนติดตั้งป้ายภาพนิ่งบริเวณบันไดเลื่อน
(Escalator Lightbox) ป้ายภาพนิ่งบริเวณที่เก็บรถเข็น (Cart Lightbox )
และป้ายภาพนิ่งบริเวณทางเข้าห้างโมเดิร์น
เทรด (Entrance Lightbox) จะเริ่มดำเนินการในปี 2556/57

  (3)
  โครงการลงทุนในซอฟต์แวร์ระบบงานทางธุรกิจและพัฒนาปรับปรุงโครงข่ายไอทีให้รองรับการเติบโตของธุรกิจ

กลุ่มวีจีไอมีการว่าจ้างบริษัทภายนอกเพื่อพัฒนาซอฟต์แวร์สำหรับควบคุมระบบงานด้านขายและระบบปฏิบัติการให้เชื่อมต่อกันกับระบบงานบัญชี
และยังมีแผนการลงทุนในระบบเครือข่ายสารสนเทศ (Information Technology)
เพื่อให้ระบบภายในของกลุ่มวีจีไอสามารถเชื่อมต่อกันได้อย่างมีประสิทธิภาพ
รวมทั้งมีระบบสำรองฉุกเฉินเพื่อให้การดำเนินธุรกิจมีความต่อเนื่องไม่หยุดชะงัก
และยังสามารถรองรับเทคโนโลยีใหม่ๆ และรองรับการเติบโตของกลุ่มวีจีไอ

ในปี 2555/56 วีจีไอได้ดำเนินการติดตั้งศูนย์คอมพิวเตอร์สำรอง
เพื่อลดความเสี่ยงในการดำเนินธุรกิจและเพื่อรองรับการเติบโตของธุรกิจ ในลำดับต่อไป
วีจีไอจะดำเนินการปรับปรุงศูนย์ข้อมูลให้มีมาตรฐานระดับสากล
ซึ่งวีจีไอคาดว่าการปรับปรุงดังกล่าวจะแล้วเสร็จประมาณเดือนมีนาคม 2557

1.  ธุรกิจอสังหาริมทรัพย์

ในช่วงปี 2555 ที่ผ่านมา
เป็นที่เห็นได้อย่างชัดเจนว่าชุมชนเมืองและตลาดอสังหาริมทรัพย์ในกรุงเทพฯ
และปริมณฑลขยายตัวและเติบโตขึ้นอย่างต่อเนื่อง โดยเฉพาะอย่างยิ่งตามแนวเส้นทางรถไฟฟ้า
ทั้งเส้นทางในปัจจุบันที่เปิดให้บริการและเส้นทางในอนาคต
ที่ปัจจุบันนี้มีแผนงานในการก่อสร้างโครงการที่เป็นรูปธรรมมากยิ่งขึ้น

กลุ่มบริษัทได้ดำเนินธุรกิจอสังหาริมทรัพย์นับตั้งแต่เริ่มดำเนินการในปี 2511
โดยได้พัฒนาโครงการอสังหาริมทรัพย์หลายประเภท เช่น อาคารพักอาศัย คอนโดมิเนียม
สนามกอล์ฟ โรงแรม และอาคารสำนักงาน ต่อมา ภายหลังจากที่บริษัทฯ
ได้มาซึ่งกิจการโดยการถือครองหุ้นส่วนใหญ่ของบีทีเอสซี ซึ่งเป็นผู้ให้บริการรถไฟฟ้าบีทีเอส
ซึ่งในปัจจุบันมีเส้นทางที่ให้บริการครอบคลุมพื้นที่เขตเมืองชั้นในไปยังเขตเมืองชั้นนอก
ซึ่งกลุ่มบริษัทได้นำความรู้ความชำนาญเพื่อพัฒนาที่ดินที่มีอยู่ในทำเลต่างๆ ของกลุ่มบริษัท
เพื่อเป็นการกระตุ้นการสร้างชุมชนเมืองตามแนวคิด “ซิตี้ โซลูชั่นส์”
ซึ่งเป็นกลยุทธ์อย่างหนึ่งที่จะช่วยเพิ่มความหนาแน่นของชุมชนเมือง
และเป็นการเพิ่มจำนวนผู้โดยสารเข้าสู่ระบบรถไฟฟ้าบีทีเอสให้เพิ่มมากยิ่งขึ้นอีกทางหนึ่งด้วย

ปัจจุบัน กลุ่มบริษัทมีโครงการอสังหาริมทรัพย์ต่างๆ ที่อยู่ภายใต้การบริหาร
ซึ่งสามารถแบ่งแยกโครงการต่างๆ ออกเป็น 2 ประเภท คือ (1)
โครงการพัฒนาอสังหาริมทรัพย์ตามแนวเส้นทางรถไฟฟ้า และ (2)
โครงการพัฒนาอสังหาริมทรัพย์นอกเส้นทางรถไฟฟ้า และธุรกิจอื่นๆ ที่เกี่ยวเนื่อง

1.  โครงการพัฒนาอสังหาริมทรัพย์ตามแนวเส้นทางรถไฟฟ้า

กลุ่มบริษัทได้ให้ความสำคัญกับโครงการต่างๆ ที่อยู่บริเวณเส้นทางการให้บริการของรถไฟฟ้า
เนื่องจากโครงการที่อยู่ใกล้กับระบบรถไฟฟ้าจะช่วยให้ผู้โดยสารในระบบหนาแน่นขึ้น
และกระตุ้นให้เกิดมูลค่าเพิ่มกับสื่อโฆษณาของกลุ่มบริษัทโดยทางอ้อม
เพื่อเป็นการกระตุ้นการสร้างชุมชนในแนวรถไฟฟ้า
และเป็นการสร้างความแตกต่างให้กับโครงการอสังหาริมทรัพย์ของกลุ่มบริษัท
คอนโดมิเนียมภายใต้แบรนด์ ABSTRACTS
จึงถูกสร้างขึ้นเพื่อเป็นตัวอย่างการเสริมสร้างชุมชนเมืองตามแนวคิดข้างต้น
ซึ่งนับเป็นแนวคิดหลักในการดำเนินธุรกิจอสังหาริมทรัพย์ของกลุ่มบริษัทในปัจจุบัน

ทั้งนี้ คอนโดมิเนียมภายใต้แบรนด์ ABSTRACTS
เป็นโครงการคอนโดมิเนียมเพียงรายเดียวในปัจจุบันที่มอบสิทธิโดยสารรถไฟฟ้าบีทีเอส ฟรีเป็นเวลา
10 ปี โดยไม่จำกัดจำนวนเที่ยว สำหรับ 25 สถานี (ได้แก่ หมอชิต สะพานควาย อารีย์ สนามเป้า
อนุสาวรีย์ชัยสมรภูมิ พญาไท ราชเทวี สยาม ชิดลม เพลินจิต นานา อโศก พร้อมพงษ์ ทองหล่อ
เอกมัย พระโขนง อ่อนนุช สนามกีฬาแห่งชาติ ราชดำริ ศาลาแดง ช่องนนทรี สุรศักดิ์
สะพานตากสิน กรุงธนบุรี และ
วงเวียนใหญ่) ให้แก่ผู้ซื้อห้องชุดของโครงการ

ปัจจุบันกลุ่มบริษัทมีโครงการคอนโดมิเนียมภายใต้แบรนด์ ABSTRACTS อยู่ระหว่างการขาย 2
โครงการ คือ โครงการคอนโดมิเนียม ABSTRACTS Phahonyothin Park
และโครงการคอนโดมิเนียม ABSTRACTS Sukhumvit 66/1 นอกจากนี้
กลุ่มบริษัทยังมีโครงการพัฒนาอสังหาริมทรัพย์ตามแนวเส้นทางรถไฟฟ้าอีก 2 โครงการ
ซึ่งทุกโครงการตั้งอยู่ในบริเวณสถานีรถไฟฟ้าที่มีอยู่ในปัจจุบันหรือกำลังจะมีในอนาคต
(โปรดพิจารณารายละเอียดใน หัวข้อ 4.1.3.1
ภาพรวมของการขนส่งมวลชนทางรางในกรุงเทพมหานคร)

1.  ธุรกิจพัฒนาอสังหาริมทรัพย์

-   คอนโดมิเนียม ABSTRACTS Phahonyothin Park

โครงการคอนโดมิเนียม ABSTRACTS Phahonyothin Park เป็นโครงการอาคารชุดพักอาศัยสูง
34 ชั้นจำนวน 3 อาคาร และอาคารจอดรถสูง 16 ชั้น (ชั้นใต้ดิน 2 ชั้น) จำนวน 1 อาคาร
บนที่ดินเนื้อที่ประมาณ 22 ไร่ ตั้งอยู่บนถนนพหลโยธิน
เยื้องกับห้างสรรพสินค้าเซ็นทรัลสาขาลาดพร้าว และอยู่ในแนวส่วนต่อขยายรถไฟฟ้าสายสีเขียวเข้ม
ซึ่งนูโวไลน์เป็นผู้ลงทุนและพัฒนาโครงการ

นูโวไลน์ได้ทำการเปิดขายห้องชุดของอาคารแรกในเดือนกรกฎาคม 2553 ภายใต้ชื่อ อาคารชุด
ABSTRACTS Phahonyothin Park Tower A ซึ่งมีจำนวนห้องชุด 1,012 หน่วย
โครงการมุ่งเน้นลูกค้าที่ใช้บริการรถไฟฟ้าในชีวิตประจำวัน
ซึ่งอาจมีกำลังซื้อตั้งแต่ระดับกลางถึงกลางสูง

ณ วันที่ 31 มีนาคม 2556 โครงการคอนโดมิเนียม ABSTRACTS Phahonyothin Park Tower
A มียอดขายห้องชุด (จำนวนสัญญาจะซื้อจะขายห้องชุด) ทั้งหมด 764 หน่วย คิดเป็นมูลค่าประมาณ
2,433 ล้านบาท
ซึ่งจำนวนดังกล่าวรวมจำนวนห้องชุดที่ได้จดทะเบียนโอนกรรมสิทธิ์ให้แก่ลูกค้าแล้วจำนวน 198 ยูนิต
คิดเป็นมูลค่าประมาณ 628 ล้านบาท ทั้งนี้ โครงการคอนโดมิเนียม ABSTRACTS Phahonyothin
Park Tower A ได้เริ่มโอนกรรมสิทธิ์ให้ลูกค้าเมื่อเดือนธันวาคม 2555

ทั้งนี้ โครงการคอนโดมิเนียม ABSTRACTS Phahonyothin Park Tower A
มีมูลค่าโครงการรวมทั้งสิ้นประมาณ 3,235 ล้านบาท

นูโวไลน์มีแผนการที่จะทยอยพัฒนาคอนโดมิเนียมในโครงการคอนโดมิเนียม ABSTRACTS
Phahonyothin Park อีก 2 อาคารที่เหลือ
โดยมีแผนการที่จะเริ่มดำเนินการขายห้องชุดในโครงการคอนโดมิเนียม ABSTRACTS
Phahonyothin Park Tower B ซึ่งมีจำนวนห้องชุด 1,012 หน่วย ในปี 2556

-   คอนโดมิเนียม ABSTRACTS Sukhumvit 66/1

โครงการคอนโดมิเนียม ABSTRACTS Sukhumvit 66/1
เป็นโครงการคอนโดมิเนียมแนวราบสไตล์บูติค ซึ่งบริษัทฯ เป็นผู้พัฒนา ประกอบด้วยโครงการย่อย 2
โครงการ คือ The Moon และ The Sun แต่ละโครงการมีห้องชุด 56 หน่วย
รวมทั้งสองโครงการมีห้องชุดทั้งสิ้น 112 หน่วย โครงการทั้งสองตั้งอยู่บนที่ดินเนื้อที่รวม 1 ไร่ 3
งาน 89 ตารางวา ในซอยสุขุมวิท 66/1 โดยอยู่ห่างจากสถานีรถไฟฟ้าบีทีเอสอุดมสุขประมาณ 250
เมตร โครงการมุ่งเน้นกลุ่มลูกค้าที่ใช้บริการรถไฟฟ้าในชีวิตประจำวัน
ซึ่งมีกำลังซื้อตั้งแต่ลูกค้าระดับกลางถึงสูง และต้องการความเงียบสงบ

โครงการคอนโดมิเนียม ABSTRACTS Sukhumvit 66/1
ได้เริ่มเปิดขายห้องชุดของโครงการในเดือนกรกฎาคม 2553
ปัจจุบันโครงการย่อยทั้งสองได้ก่อสร้างเสร็จสมบูรณ์แล้ว โดย ณ วันที่ 31 มีนาคม 2556
มียอดขายห้องชุด (จำนวนสัญญาจะซื้อจะขายห้องชุด) รวมทั้งสองโครงการ เท่ากับ 96 หน่วย
ซึ่งคิดเป็นมูลค่าประมาณ 322 ล้านบาท
ซึ่งจำนวนดังกล่าวรวมจำนวนห้องชุดที่ได้จดทะเบียนโอนกรรมสิทธิ์ให้แก่ลูกค้าแล้วจำนวน 93 ยูนิต
คิดเป็นมูลค่าประมาณ 315 ล้านบาท

ทั้งนี้ โครงการคอนโดมิเนียม ABSTRACTS Sukhumvit 66/1 มีมูลค่าโครงการรวมทั้งสิ้นประมาณ
380 ล้านบาท

-   อาคารพักอาศัย เดอะรอยัลเพลส 2 และเดอะแกรนด์

เดอะรอยัลเพลส 2 และเดอะแกรนด์ เป็นโครงการอาคารพักอาศัยตั้งอยู่ในซอยมหาดเล็กหลวง 2
ถนน
ราชดำริ ใกล้สถานีรถไฟฟ้าบีทีเอสราชดำริ และใกล้ศูนย์กลางการค้าของกรุงเทพฯ
ซึ่งตั้งอยู่บนที่ดินภายใต้สัญญาเช่าระหว่างบริษัทฯ และสำนักพระคลังข้างที่
โครงการเริ่มแรกประกอบด้วยอาคารพักอาศัยจำนวน 3 อาคาร ได้แก่ อาคารเดอะรอยัลเพลส 1
(มีห้องพักอาศัยจำนวน 394 หน่วย) อาคารเดอะรอยัลเพลส 2 (มีห้องพักอาศัยจำนวน 371
หน่วย) และอาคารเดอะแกรนด์ (มีห้องพักอาศัยจำนวน 338 หน่วย)
โดยมุ่งเน้นกลุ่มลูกค้าที่ใช้บริการรถไฟฟ้าในชีวิตประจำวันและชาวต่างชาติที่มาทำงานในกรุงเทพมหานคร
โดยบริษัทฯ ได้เริ่มเปิดขายในรูปแบบสิทธิการเช่าช่วงห้องพักอาศัยระยะเวลา 30 ปี ตั้งแต่ปี 2536

ปัจจุบันบริษัทฯ ได้ขายสิทธิการเช่าช่วงห้องพักอาศัยของอาคารเดอะรอยัลเพลส 1 ทั้งหมดแล้ว
สำหรับอีก 2 อาคาร คือ อาคารเดอะรอยัลเพลส 2 และอาคารเดอะแกรนด์นั้น
ยังคงเหลือห้องพักอาศัย (ซึ่งตกแต่งพร้อมอยู่) ที่ยังไม่ได้ขายสิทธิการเช่าช่วงจำนวนรวม 63
หน่วยมีพื้นที่รวม 4,323 ตารางเมตร
และห้องเช่าระยะสั้นเพื่อการพาณิชย์บริเวณชั้นล่างของอาคารอีก 13 หน่วยมีพื้นที่รวม 1,807.9
ตารางเมตร

สำหรับปี 2555/56 บริษัทฯ มีรายได้ค่าเช่าและค่าบริการจากโครงการดังกล่าวจำนวน 18.6
ล้านบาท

2.  ธุรกิจโรงแรม

-   โรงแรมอีสติน แกรนด์ สาทร กรุงเทพฯ

โรงแรมอีสติน แกรนด์ สาทร กรุงเทพฯ เป็นโครงการโรงแรมระดับ 4 ดาว สูง 33
ชั้นที่มีห้องพักจำนวน 396 ห้องซึ่งบีทีเอส แอสเสทส์เป็นผู้ลงทุนและพัฒนา
โครงการตั้งอยู่บนที่ดินเนื้อที่ 2 ไร่ 1 งาน 57 ตารางวา บนถนนสาทรใต้
ติดกับสถานีรถไฟฟ้าสุรศักดิ์
ซึ่งเป็นหนึ่งในไม่กี่โรงแรมในแนวเส้นทางรถไฟฟ้าบีทีเอสที่สามารถเชื่อมต่อกับสถานีรถไฟฟ้าบีทีเอสโดยตรงและมุ่งเน้นกลุ่มลูกค้านักธุรกิจและนักเดินทางชาวต่างประเทศ
โดยได้ทำการก่อสร้างแล้วเสร็จ และเปิดดำเนินการตั้งแต่เดือนตุลาคม 2555

สำหรับปี 2555/56 โรงแรม อีสติน แกรนด์ สาทร กรุงเทพฯ มีอัตราการเข้าพักเฉลี่ยร้อยละ
59.4 และมีรายได้จากกิจการโรงแรมจำนวน 303.3 ล้านบาท

1.  โครงการพัฒนาอสังหาริมทรัพย์นอกเส้นทางรถไฟฟ้าและธุรกิจอื่นๆ ที่เกี่ยวเนื่อง

โครงการพัฒนาอสังหาริมทรัพย์นอกแนวเส้นทางรถไฟฟ้าของกลุ่มบริษัทส่วนมากเป็นโครงการที่กลุ่มบริษัทได้เริ่มดำเนินการก่อนการได้มาซึ่งหุ้นสามัญของบีทีเอสซี
โดยโครงการดังกล่าวมีทั้งที่ตั้งอยู่ในกรุงเทพฯ และต่างจังหวัด ซึ่งโครงการต่างๆ
สามารถแยกตามประเภทธุรกิจได้ดังนี้

1.  ธุรกิจพัฒนาอสังหาริมทรัพย์

-   โครงการธนาซิตี้

โครงการธนาซิตี้เป็นโครงการพัฒนาอสังหาริมทรัพย์ของบริษัทฯ ซึ่งเริ่มดำเนินการในปี 2531
ตั้งอยู่บนถนนบางนา-ตราด กม. 14 บนพื้นที่รวมทั้งสิ้นกว่า 1,600 ไร่

โครงการธนาซิตี้เป็นโครงการพัฒนาอสังหาริมทรัพย์ขนาดใหญ่พร้อมด้วยสาธารณูปโภคครบครันและมีศักยภาพที่สามารถรองรับความต้องการของลูกค้าทุกประเภท
และเพื่อตอบสนองความต้องการที่หลากหลายของลูกค้านั้น บริษัทฯ
จึงได้พัฒนาอสังหาริมทรัพย์หลากหลายรูปแบบเพื่อตอบสนองความต้องการที่ต่างกัน เช่น
บ้านเดี่ยวพร้อมที่ดิน ทาวน์เฮ้าส์ คอนโดมิเนียม และที่ดินเปล่าจัดสรร
ซึ่งโครงการโดยส่วนใหญ่ได้พัฒนาเสร็จและปิดการขายไปเรียบร้อยแล้ว

ตั้งแต่ปี 2552/53 บริษัทฯ เริ่มพัฒนาปรับปรุงคอนโดมิเนียมในโครงการธนาซิตี้ที่สร้างเสร็จแล้ว
และยังเหลืออยู่เพื่อดำเนินการขายอีกครั้ง โดยในปี 2555/56 บริษัทฯ มีรายได้ 45.8 ล้านบาท
ซึ่งรายได้ดังกล่าวส่วนใหญ่มาจากการขายโครงการคอนโดมิเนียม 2 โครงการคือ
นูเวลคอนโดมิเนียม และ กิ่งแก้วคอนโดมิเนียม

นอกจากนี้ บริษัทฯ ได้นำที่ดินในโครงการธนาซิตี้ จำนวน 90 แปลงคิดเป็นพื้นที่ 14-0-94 ไร่
มาพัฒนาเป็นโครงการบ้านเดี่ยวสั่งสร้าง รูปแบบโมเดิร์นร่วมสมัย โดยใช้ชื่อโครงการว่า พาร์ วัน
(Par 1) โดยบริษัทฯ เริ่มเปิดขายโครงการเมื่อเดือนธันวาคม 2555 และมียอดขาย
(จำนวนสัญญาจะซื้อจะขาย) ของโครงการ ณ วันที่ 31 มีนาคม 2556 เท่ากับ 5 ยูนิต
คิดเป็นมูลค่าประมาณ 18.1 ล้านบาท ทั้งนี้ โครงการพาร์ วัน (Par 1) มูลค่าโครงการประมาณ
405 ล้านบาท

ทั้งนี้ โครงการต่างๆ ในธนาซิตี้ที่สร้างเสร็จแล้ว สามารถแยกตามประเภท ณ วันที่ 31 มีนาคม
2556 ได้ดังนี้

  -------------------------------------------------------------------------------------------------------------------------
  ชื่อโครงการ                             โครงการธนาซิตี้                                                      
  ------------------------------------- ---------------------- -------------- --------------------------- -----------------
  ประเภทผลิตภัณฑ์                          บ้านเดี่ยวและที่ดินเปล่า⁽¹⁾   ทาวน์เฮาส์⁽²⁾    คอนโดมิเนียม⁽³⁾               ที่ดินเปล่าจัดสรร⁽⁴⁾

  พื้นที่โครงการ                            217-0-93.7 ไร่          2-3-20 ไร่      31-2-10 ไร่                  120-3-7.5 ไร่

  มูลค่าเงินลงทุน                           677.34 ล้านบาท          15.23 ล้านบาท   1,410.16 ล้านบาท             214.4 ล้านบาท

  มูลค่าโครงการ                           1,856.66 ล้านบาท        24.74 ล้านบาท   1,461.78 ล้านบาท             1,342.71 ล้านบาท

  รายละเอียดหน่วย                         50 – 250 ตารางวา       3-4 ชั้น,        อาคารที่มีระดับความสูงค่อนข้างต่ำ – ที่ดินเปล่าจัดสรร
                                                               40-70 ตารางวา  กลาง                        

  จำนวนหน่วย                             463 หน่วย               20 หน่วย        1,361 หน่วย                  186 หน่วย

  ราคาขายต่อหน่วย                         1.4-18 ล้านบาท          1.2 ล้านบาท     0.8-7.9 ล้านบาท              1.2-23.20 ล้านบาท

  ราคาขายต่อตารางวา/เมตร                 27,000 - 91,000        -              13,000 – 15,000 บาท/ตร.ม.   23,000 - 28,000
                                        บาท/ตร.ว.                                                         บาท/ตร.ว.

  มูลค่าที่ขายแล้ว                           943.32 ล้านบาท          5.5 ล้านบาท     1,417.46 ล้านบาท             1,062.42 ล้านบาท

  จำนวนที่ทำสัญญาซื้อขายและโอนกรรมสิทธิ์แล้ว     250 หน่วย               4 หน่วย         1,282 หน่วย                  127 หน่วย

  มูลค่าที่รอโอนชำระหนี้ตามแผนฟื้นฟูกิจการ                                              39.92 ล้านบาท                

  จำนวนหน่วยที่รอโอนชำระหนี้ตามแผนฟื้นฟูกิจการ                                         73 หน่วย                     

  จำนวนคงเหลือ                           213 หน่วย               16 หน่วย        6 หน่วย                      59 หน่วย
  -------------------------------------------------------------------------------------------------------------------------

(1) เพรสทีจเฮ้าส์ II, เพรจทีจเฮ้าส์ III(HABITAT), และพาร์วัน (Par 1)

(2) ทาวน์เฮ้าส์ II (ฮาบิแทต)

(3) นูเวลคอนโดมิเนียม และกิ่งแก้วคอนโดมิเนียม

(4) ไฟร์มแลนด์โซนบี ซี ดี และ แคลิฟอร์เนียน

    1.  ธุรกิจโรงแรม

กลุ่มบริษัทมีประสบการณ์เกี่ยวกับธุรกิจโรงแรมมาตั้งแต่ในอดีต
โดยเคยเป็นผู้ถือหุ้นของโรงแรมรีเจ้นท์ (Regent Hotel) บนถนนราชดำริ
และโรงแรมดิเอ็มเพรส (The Empress Hotel) จังหวัดเชียงใหม่ นอกจากนี้
กลุ่มบริษัทยังมีประสบการณ์เป็นผู้บริหารจัดการโรงแรม Eastin Lakeside แจ้งวัฒนะ ตั้งแต่ปี
2534 - 2552

ปัจจุบันกลุ่มบริษัทมีธุรกิจโรงแรมระดับ 4 ดาวภายใต้เครือโรงแรม U Hotels & Resorts
ที่บริหารจัดการโดยบริษัท แอ๊บโซลูท โฮเต็ล เซอร์วิส จำกัด
ซึ่งเป็นบริษัทร่วมทุนระหว่างกลุ่มบริษัทกับพันธมิตรที่มีประสบการณ์ในธุรกิจโรงแรม ทั้งนี้
โรงแรมของกลุ่มบริษัทภายใต้เครือ U Hotels & Resorts
ได้เปิดดำเนินการไปแล้วสองแห่งที่จังหวัดเชียงใหม่ และจังหวัดกาญจนบุรี
และคาดว่าจะเปิดดำเนินการอีกหนึ่งแห่งในกรุงเทพมหานครในปี 2558

-   โรงแรม ยู เชียงใหม่ (U Chiang Mai)

โรงแรม ยู เชียงใหม่เป็นโรงแรมในเครือโรงแรม U Hotels & Resorts
โดยเริ่มดำเนินการเมื่อวันที่ 1 มิถุนายน 2551 เป็นโรงแรมระดับมาตรฐาน 4 ดาว
ที่ได้รับการพัฒนาในรูปแบบบูติคโฮเต็ล (Boutique Hotel) ตั้งอยู่บนถนน
ราชดำเนิน โรงแรม ยู เชียงใหม่มีห้องพักจำนวน 41 ห้อง
โดยมีกลุ่มเป้าหมายคือนักท่องเที่ยวและนักธุรกิจชาวไทยและชาวต่างชาติ

สำหรับปี 2555/56 โรงแรม ยู เชียงใหม่ มีอัตราการเข้าพักเฉลี่ยร้อยละ 73.8
และมีรายได้จากกิจการโรงแรมทั้งสิ้น 42.2 ล้านบาท

-   โรงแรม ยู อินจันทรี กาญจนบุรี (U Inchantree Kanchanaburi)

โรงแรม ยู อินจันทรี กาญจนบุรี เป็นโครงการโรงแรมสไตล์บูติค (Boutique Hotel) ระดับ 4
ดาว มีห้องพักจำนวน 26 ห้อง พร้อมห้องประชุมสัมมนา และสิ่งอำนวยความสะดวกอื่นๆ
ตั้งอยู่บนที่ดินประมาณ 5 ไร่ ริมฝั่งแม่น้ำแคว ใกล้กับสะพานข้ามแม่น้ำแคว เปิดให้บริการเมื่อวันที่ 6
พฤศจิกายน 2553 โดยมีกลุ่มเป้าหมายคือนักท่องเที่ยวและนักธุรกิจชาวไทยและชาวต่างชาติ

สำหรับปี 2555/56 โรงแรม ยู อินจันทรี กาญจนบุรี มีอัตราการเข้าพักเฉลี่ยร้อยละ 77.1
และมีรายได้จากกิจการโรงแรมจำนวน 24.1 ล้านบาท

-   โรงแรม ยู สาธร (U Sathorn)

โรงแรม ยู สาธร เป็นโครงการโรงแรมสไตล์บูติค (Boutique Hotel) ระดับ 4 ดาว
มีห้องพักจำนวน 86 ห้อง พร้อมห้องอาหารชั้นดี ไวน์ บาร์ ห้องประชุมขนาด 250 ท่าน
รวมทั้งคอร์ทยาร์ดและสิ่งอำนวยความสะดวกอื่นๆ ตั้งอยู่บนที่ดินประมาณ 16 ไร่
ตั้งอยู่บริเวณถนนสาทร โดยมีกลุ่มเป้าหมายคือนักธุรกิจและนักท่องเที่ยวชาวไทยและต่างชาติ
โรงแรม ยู สาธร มีกำหนดการเปิดดำเนินการเดือนมกราคม 2558

1.  ธุรกิจอาคารสำนักงานให้เช่า

-   อาคารทีเอสทีทาวเวอร์

อาคารทีเอสทีทาวเวอร์เป็นอาคารสำนักงานสูง 24 ชั้น มีพื้นที่ให้เช่าทั้งหมดประมาณ 15,670
ตารางเมตร ประกอบไปด้วยส่วนสำนักงาน 16 ชั้น และพื้นที่จอดรถ 8 ชั้น
ตั้งอยู่บนถนนวิภาวดี-รังสิต ฝั่งขาออก ใกล้กับห้าแยกลาดพร้าว ในปีบัญชีสิ้นสุดวันที่ 31 มีนาคม
2556 อาคารทีเอสทีทาวเวอร์มีอัตราการเช่าเฉลี่ยร้อยละ 94.6 โดยผู้เช่ารายใหญ่ ได้แก่
สำนักงานส่งเสริมวิสาหกิจขนาดกลางและขนาดย่อม (สสว.)
และมหาวิทยาลัยรังสิตศูนย์ศึกษาวิภาวดี และมีรายได้ค่าเช่าจำนวน 97.4 ล้านบาท

หมายเหตุ:
ทีเอสทีทาวเวอร์เป็นส่วนหนึ่งของทรัพย์สินที่เป็นหลักประกันตามแผนฟื้นฟูกิจการของบริษัทฯ
ซึ่งศาลล้มละลายกลางได้มีคำสั่งให้ประมูลขายทรัพย์ดังกล่าว
โดยรายได้ทั้งหมดจากการประมูลจะถูกจัดสรรให้เจ้าหนี้ตามสัดส่วนหนี้
กลุ่มบริษัทได้ทำการประมูลขายทรัพย์และได้ผู้ชนะการประมูลแล้วเมื่อวันที่ 14 พฤษภาคม 2552
อย่างไรก็ตาม
เจ้าหนี้สองรายของกลุ่มบริษัทได้ยื่นคำร้องต่อศาลล้มละลายกลางเพื่อให้ยกเลิกการประมูลดังกล่าว
ซึ่งศาลล้มละลายกลางได้มีคำสั่งยกคำร้องดังกล่าวแล้วในวันที่ 9 มิถุนายน 2553
แต่เจ้าหนี้ทั้งสองรายได้ยื่นอุทธรณ์คำสั่งดังกล่าวต่อศาลฎีกา อย่างไรก็ตาม เมื่อวันที่ 26 มกราคม
2554 ศาลฎีกาได้มีคำสั่งยกคำร้องดังกล่าวแล้ว
และขณะนี้อยู่ระหว่างการดำเนินการเพื่อโอนทรัพย์สินให้แก่ผู้ชนะการประมูล นอกจากนี้ บริษัทฯ
ได้นำอาคารทีเอสทีทาวเวอร์
ไปวางไว้ที่ศาลล้มละลายกลางเพื่อเป็นหลักประกันในการชำระหนี้ให้กับเจ้าหนี้ตามแผนฟื้นฟูกิจการ
และได้บันทึกตัดบัญชีมูลค่าของสินทรัพย์ และยอดคงเหลือของเจ้าหนี้ตามแผนฟื้นฟูกิจการออกจากบัญชี
และบันทึกผลต่างเป็นกำไรจากการวางทรัพย์เพื่อเป็นหลักประกันในการชำระหนี้ ในปีบัญชีสิ้นสุดวันที่
31 มีนาคม 2554

1.  ธุรกิจสนามกอล์ฟและสปอร์ตคลับ

-   ธนาซิตี้ กอล์ฟ แอนด์ สปอร์ต คลับ

กลุ่มบริษัทดำเนินธุรกิจสนามกอล์ฟในโครงการธนาซิตี้ ตั้งอยู่บนถนน บางนา-ตราด ขาออก กม.14
ผ่านบริษัทย่อย ชื่อบริษัท ธนาซิตี้ กอล์ฟ แอนด์ สปอร์ต คลับ จำกัด ซึ่งให้บริการสโมสร
และสนามกอล์ฟมาตรฐาน 18 หลุม ซึ่งเป็นสนามกอล์ฟเพียงแห่งเดียวในประเทศไทยที่ออกแบบโดย
Greg Norman โดยได้ว่าจ้างผู้บริหารสนามกอล์ฟซึ่งเป็นบุคคลภายนอกที่มีความชำนาญพิเศษชื่อ
บริษัท แอ๊บโซลูท กอล์ฟ เซอร์วิส จำกัด เป็นผู้บริหารจัดการ

กลุ่มบริษัทได้ปรับปรุงสภาพสนาม พื้นที่ส่วนกอล์ฟคลับ รวมทั้งดำเนินการตกแต่งภายในใหม่
และได้เปิดบริการเต็มรูปแบบแล้วตั้งแต่เดือนตุลาคม 2553 เป็นต้นมา
ปัจจุบันสนามกอล์ฟธนาซิตี้ได้รับการตอบรับเป็นอย่างดี ทั้งจากสมาชิกและบุคคลทั่วไป
โดยได้รับรางวัล "BEST GOLF COURSE RENOVATION in ASIA 2011" (2nd Runner Up)
จากนิตยสาร ASIAN GOLF MONTHLY และยังเป็นสถานที่จัดการแข่งขันกอล์ฟไทยแลนด์ โอเพ่น
2013 เมื่อเดือนมีนาคม 2556

ตั้งแต่ปี 2555 ทางกลุ่มบริษัทได้ปรับปรุง และดำเนินการตกแต่งภายในธนาซิตี้
สปอร์ตคลับรวมทั้งสร้างสนามฟุตซอล สนามแบดมินตัน และสิ่งอำนวยความสะดวกอื่นๆ
โดยมีแผนเปิดให้บริการเต็มรูปแบบในเดือนพฤศจิกายน 2556

สำหรับปี 2555/56 บริษัท ธนาซิตี้ กอล์ฟ แอนด์ สปอร์ต คลับ จำกัด
มีรายได้จากการดำเนินงานจำนวน 159.6 ล้านบาท

1.  ธุรกิจร้านอาหาร

-   ภัตตาคารเชฟแมน (Chef Man)

บีทีเอส แอสเสทส์ได้เริ่มดำเนินกิจการภัตตาคารเชฟแมน ซึ่งเป็นภัตตาคารอาหารจีนชั้นดี
เน้นรสชาติอาหารแบบกวางตุ้งที่โดดเด่นและแตกต่าง
โดยคัดสรรวัตถุดิบที่มีคุณภาพปรุงโดยพ่อคร้วที่มีความชำนาญในปี 2555 โดย
บีทีเอส แอสเสทส์ได้ว่าจ้างให้บริษัทแมน แคเทอริ่ง จำกัด
บริษัทเป็นผู้บริหารจัดการภัตตาคารเชฟแมน ปัจจุบัน ภัตตาคารเชฟแมนได้เปิดดำเนินการไปแล้ว 2
สาขา ได้แก่สาขาโรงแรมอีสติน แกรนด์ สาทร ซึ่งเป็นสาขาแรก มีขนาด 135 ที่นั่ง
และสาขาโรงแรมอีสติน มักกะสัน มีขนาด 35 ที่นั่ง และบีทีเอส
แอสเสทส์มีแผนจะเปิดดำเนินการอีก 2 สาขา ได้แก่ (1) สาขาธนาซิตี้สปอร์ตคลับ มีขนาด 220
ที่นั่ง โดยคาดว่าจะเปิดดำเนินการในเดือนมิถุนายน 2556 และ (2) สาขาเดอะรอยัลเพลส 2
ซอยมหาดเล็กหลวง ถนนราชดำริ มีขนาด 190 ที่นั่ง โดยคาดว่าจะเปิดดำเนินการในเดือนสิงหาคม
2556

สำหรับปี 2555/56 ภัตตาคารเชฟแมน สาขาโรงแรมอีสติน แกรนด์ สาทร กรุงเทพฯ
และสาขาโรงแรมอีสติน มักกะสัน มีรายได้จากการดำเนินงานรวมจำนวน 81.2 ล้านบาท

1.  อุตสาหกรรมอสังหาริมทรัพย์

สภาวะอุตสาหกรรมที่อยู่อาศัยในกรุงเทพฯ (ที่มา: ซีบี ริชาร์ด เอลลิส ประเทศไทย)

อุปทานที่อยู่อาศัยในเขตกรุงเทพฯ และปริมณฑล ระหว่างปี 2544 – ไตรมาส 4 ปี 2555

[]

ที่มา : ซีบี ริชาร์ด เอลลิส ประเทศไทย

ที่อยู่อาศัยสร้างเสร็จในเขตกรุงเทพฯ และปริมณฑล ในช่วงไตรมาสที่ 4 ปี 2555 มีจำนวน
33,974 หน่วย เพิ่มขึ้นร้อยละ 41 เทียบกับไตรมาสเดียวกันของปีก่อน และเพิ่มขึ้นร้อยละ 135
เมื่อเทียบกับปี 2554 โดยในช่วง
ไตรมาส 4 ปี 2555 ที่อยู่อาศัยแนวราบมีจำนวนลดลงร้อยละ 19
ในขณะที่ห้องชุดมีจำนวนเพิ่มขึ้นร้อยละ 125 เมื่อเทียบกับไตรมาสเดียวกันของปีก่อนหน้า

ณ สิ้นปี 2555 ที่อยู่อาศัยสร้างเสร็จใหม่มีจำนวนทั้งสิ้น 111,573 หน่วย เพิ่มขึ้นร้อยละ 37.5
จากปีที่ผ่านมา ซึ่งมีเพียง 81,119 หน่วย โดยที่อยู่อาศัยแนวราบสร้างเสร็จในปี 2555 มีจำนวน
46,857 หน่วย เพิ่มขึ้นเล็กน้อยเพียงร้อยละ 0.7 จากจำนวน 46,511 หน่วย ในปี 2554
ในขณะที่ ห้องชุดสร้างเสร็จในปี 2555 มีจำนวน 64,716 หน่วย เพิ่มขึ้นอย่างมีนัยสำคัญถึงร้อยละ
87 จากจำนวน 34,608 หน่วย ในปีก่อนหน้านี้

อุปทานบ้านเดี่ยวสร้างเสร็จโดยผู้ประกอบการในเขตกรุงเทพฯ และปริมณฑล ระหว่างปี 2544 –
ไตรมาส 4
ปี 2555

[]

ที่มา : ซีบี ริชาร์ด เอลลิส ประเทศไทย

ช่วงไตรมาส 4 ปี 2555 ผู้ประกอบการรายใหญ่เปิดตัวโครงการบ้านทั้งสิ้น 28 โครงการ
ประกอบด้วย โครงการบ้านประเภทบ้านเดี่ยว จำนวน 3,586 หน่วย ทาวเฮ้าส์ จำนวน 3,417
หน่วย และบ้านแฝด จำนวน 24 หน่วย ซึ่งลดลงจากจำนวน 31 โครงการในไตรมาส 3 ปี 2555
ในจำนวนนี้ ผู้ประกอบการที่เปิดตัวโครงการบ้านมากที่สุด คือ พฤกษา จำนวน 2,384 หน่วย (9
โครงการ) รองลงมา คือ แลนด์ แอนด์ เฮ้าส์ จำนวน 1,636 หน่วย (4 โครงการ)

ทั้งนี้ ผู้ประกอบการนิยมพัฒนาโครงการบ้านประเภททาวน์เฮ้าส์ทางโซนตะวันออกของกรุงเทพฯ
โดยเฉพาะอย่างยิ่ง รามคำแหง พัฒนาการ และรามอินทรา
ในขณะที่โครงการบ้านเดี่ยวเป็นที่นิยมอย่างมากทางโซนตะวันตก
ไม่ว่าจะเป็นติวานนท์ แจ้งวัฒนะ ราชพฤกษ์ รัตนาธิเบศร์ และปิ่นเกล้า
รองลงมาเป็นพื้นที่โซนตะวันออก ได้แก่ พัฒนาการ รามคำแหง และศรีนครินทร์

ภาพรวมตลาดคอนโดมิเนียมในเขตกรุงเทพฯ และปริมณฑล (ที่มา: คอลลิเออร์ส อินเตอร์เนชั่นแนล
ประเทศไทย)

บทสรุปผู้บริหารตลาดคอนโดมิเนียม

ตลาดคอนโดมิเนียมยังคงได้รับความนิยมอย่างต่อเนื่องในเขตกรุงเทพมหานคร
ด้วยราคาห้องชุดที่ปรับตัวเพิ่มสูงขึ้น
รวมถึงผู้ประกอบการยังคงเปิดโครงการใหม่ออกมาเพื่อพยุงความต้องการไว้

โครงข่ายระบบขนส่งมวลชนของกรุงเทพมหานครที่ขยายตัว
นับเป็นน้ำมันหล่อเลี้ยงการเติบโตของตลาด
ทั้งโครงการส่วนต่อขยายรถไฟฟ้าบีทีเอสและรถไฟฟ้าใต้ดิน MRT ส่งผลให้พื้นที่ในเขตกรุงเทพฯ
และปริมณฑลหลายๆ ส่วน กลายเป็นทำเลที่น่าดึงดูดสำหรับผู้ใช้บริการระบบขนส่งมวลชน

ห้องชุดมากกว่า 47,300 หน่วยเปิดตัวขายในปี 2555 เพิ่มขึ้นประมาณ 16,600 หน่วย
จากปีก่อนหน้า ทำให้มีจำนวนอุปทานห้องชุดคอนโดมิเนียมทั้งหมด 335,300 หน่วยในกรุงเทพฯ

เนื่องจากภาวะขาดแคลนแรงงาน โครงการหลายๆ โครงการต้องเลื่อนกำหนดสร้างเสร็จออกไป
ส่งผลให้มีจำนวนห้องชุดสร้างเสร็จจำนวนทั้งสิ้น 82,600 หน่วย เข้าสู่ตลาดกรุงเทพมหานครในปี
2556

ราคาห้องชุดปรับตัวสูงขึ้นประมาณร้อยละ 12 ในปีที่ผ่าน ต่อเนื่องจากปี 2554
และมีแนวโน้มเพิ่มสูงขึ้นอีกประมาณร้อยละ 10 ในปี 2556
ซึ่งเป็นผลมาจากต้นทุนค่าแรงงานและวัสดุก่อสร้างที่ปรับตัวเพิ่มขึ้น

เนื่องจากราคาที่ดินในเขตเมืองมีราคาสูงขึ้น ประกอบกับที่ดินเปล่าในกรุงเทพฯ มีจำนวนจำกัด
บังคับให้ผู้ประกอบการหลายรายหันมาพัฒนาโครงการใหม่ๆ บนทำเลที่ไกลจากถนนสายหลักออกไป
นอกจากนี้ ความไม่แน่นอนจากระเบียบข้อบังคับการจัดวางผังเมืองรวมกรุงเทพมหานครฉบับใหม่
ทำให้ผู้ประกอบการบางรายเร่งเปิดขายโครงการก่อน
ในขณะที่ผู้ประกอบการบางส่วนลังเลที่จะลงทุนซื้อที่ดิน
ก่อนที่ผังเมืองใหม่ดังกล่าวจะเริ่มบังคับใช้ในปลายปีนี้

ผู้ประกอบการส่วนหนึ่งประสบความสำเร็จจากการพัฒนาโครงการคอนโดมิเนียมในจังหวัดอื่นๆ
หลายรายกำลังมองหาโอกาสทางการลงทุนในต่างประเทศ ถึงแม้ว่าหลายๆ
โครงการยังไม่มีความคืบหน้าเกินจากแผนการที่วางไว้

ห้องชุดคอนโดมิเนียมที่เปิดขายใหม่ระหว่างปี 2554 -2555 จำแนกตามรายไตรมาส

[]

ที่มา : คอลลิเออร์ส อินเตอร์เนชั่นแนล ประเทศไทย

ห้องชุดประมาณ 13,200 หน่วย เปิดขายในช่วงไตรมาสสุดท้ายของปี 2555
ส่งผลให้ยอดรวมห้องชุดเปิดขายในปี 2555 มีจำนวนมากกว่า 47,300 หน่วย ซึ่งมีจำนวนเกินกว่าปี
2554 ถึงร้อยละ 54 หรือ 16,600 หน่วย

ห้องชุดคอนโดมิเนียมที่เปิดขายใหม่ในไตรมาสที่ 3 ปี 2555 จำแนกตามทำเลที่ตั้ง

[]

ที่มา : คอลลิเออร์ส อินเตอร์เนชั่นแนล ประเทศไทย

เกือบร้อยละ 46 ของจำนวนห้องชุดคอนโดมิเนียมที่เปิดขายในช่วงไตรมาสที่ 4
ตั้งอยู่ในพื้นที่กรุงเทพชั้นใน (Urban Bangkok Area) และมากกว่า 1,800 หน่วย (หรือร้อยละ
14) เปิดขายในพื้นที่เมืองชั้นใน (City Area) เนื่องจากพื้นที่กรุงเทพชั้นใน (Urban Bangkok
Area) มีความหนาแน่นในระดับสูง ในปี 2555 พื้นที่รอบเมืองด้านทิศเหนือ (Northern Fringe
Area) ได้รับความนิยมสูงสุดจากผู้ประกอบการ เห็นได้จากข้อมูลที่ว่า ประมาณร้อยละ 15
ของจำนวนห้องชุดคอนโดมิเนียมที่เปิดตัวในปี 2555 ตั้งอยู่ในบริเวณนี้ รองลงมา คือ
พื้นที่เมืองชั้นใน (City Area) เกือบร้อยละ 10 หรือประมาณ 5,000 หน่วย
และส่วนใหญ่ไม่ได้ตั้งอยู่บน หรือใกล้กับถนนเส้นหลักในพื้นที่นั้น
โดยผู้ประกอบการจะมุ่งเน้นพัฒนาโครงการบนพื้นที่ในซอย และถนนเส้นรอง
เนื่องจากราคาที่ดินในบริเวณนั้นถูกกว่ามาก

อุปทานที่เพิ่มขึ้นในแต่ละปี ตั้งแต่ปี 2537-2555

[]

ที่มา : คอลลิเออร์ส อินเตอร์เนชั่นแนล ประเทศไทย

หมายเหตุ: จำนวนหน่วยของห้องชุด ไม่รวมโครงการของการเคหะแห่งชาติ

ในปี 2555 ห้องชุดคอนโดมิเนียมมีประมาณ 31,100 หน่วย สร้างเสร็จและจดทะเบียนกับกรมที่ดิน
ซึ่งเป็นจำนวนที่ต่ำกว่าที่คาดการณ์ไว้ เนื่องจากภาวะการขาดแคลนแรงงาน
ส่งผลกระทบต่อความคืบหน้าในการก่อสร้าง
และหลายโครงการต้องเลื่อนกำหนดการก่อสร้างแล้วเสร็จออกไปเป็นปี 2556 ทั้งนี้
อุปทานจำนวนห้องชุดคอนโดมิเนียมทั้งหมดที่มีอยู่ในเขตกรุงเทพฯ และปริมณฑล มีประมาณ 354,900
หน่วย

อุปทานของห้องชุดจำแนกตามทำเลที่ตั้ง ณ ไตรมาสที่ 4 ปี 2555

[]

ที่มา : คอลลิเออร์ส อินเตอร์เนชั่นแนล ประเทศไทย

ห้องชุดมากกว่า 218,400 หน่วย หรือประมาณ 62% ของอุปทานทั้งหมดในกรุงเทพมหานคร
อยู่ในพื้นที่กรุงเทพชั้นนอก (Suburban Bangkok) และภายในพื้นที่กรุงเทพชั้นใน (Urban
Bangkok Area) นั้น พื้นที่รอบเมืองด้านทิศเหนือ (Nothern Fringe Area)
มีจำนวนห้องชุดมากที่สุด รองลงมา คือ พื้นที่เมืองชั้นใน (City Area)
และพื้นที่รอบเมืองด้านทิศใต้ (Southern Fringe Area) เนื่องจากอยู่ใกล้กับศูนย์กลางธุรกิจ
และสามารถเชื่อมต่อระบบขนส่งมวลชนได้

อุปทานคอนโดมิเนียมในอนาคต

อุปทานในอนาคตสะสมที่มีกำหนดแล้วเสร็จตั้งแต่ ปี 2556 – 2558
จำแนกตามทำเลที่ตั้งในเขตกรุงเทพชั้นใน ณ ไตรมาสที่ 4 ปี 2555

[]

ที่มา : คอลลิเออร์ส อินเตอร์เนชั่นแนล ประเทศไทย

คาดการณ์ว่าในปี 2556 จะมีห้องชุดสร้างเสร็จในพื้นที่กรุงเทพชั้นใน (Urban Bangkok Area)
ประมาณ 42,900 หน่วย โดยย่านที่มีจำนวนห้องชุดสร้างเสร็จจำนวนมากที่สุด คือ
พื้นที่รอบเมืองด้านทิศเหนือ (Northern Fringe Area) มีประมาณ 15,300 หน่วย รองลงมาคือ
พื้นที่ส่วนต่อขยายเมืองด้านทิศตะวันออก (Outer City -East Area) มีประมาณ 6,900 หน่วย

ห้องชุดคอนโดมิเนียมในพื้นที่กรุงเทพชั้นนอก (Suburban Bangkok Area) ประมาณ 39,700
หน่วย คาดว่าจะสร้างเสร็จในปี 2556
โดยผู้ประกอบการต้องเลื่อนกำหนดการสร้างเสร็จออกไปเป็นปี 2556
เนื่องมาจากการขาดแคลนแรงงาน และผู้ประกอบการรายใหญ่
เริ่มลงทุนทำโรงงานพื้นสำเร็จรูปเองมากขึ้น เพื่อนำมาใช้ก่อสร้างในโครงการของตนเอง

อัตราการขายได้เฉลี่ยของห้องชุดที่เปิดขายใหม่ใน ปี พ.ศ. 2555 จำแนกตามรายไตรมาส

[]

ที่มา : คอลลิเออร์ส อินเตอร์เนชั่นแนล ประเทศไทย

อัตราการขายได้เฉลี่ยของห้องชุดของทั้งกรุงเทพฯ ที่เปิดขายในไตรมาส 4 ปี 2555
นั้นสูงกว่าไตรมาสอื่นของปี
ประกอบกับห้องชุดคอนโดมิเนียมที่เปิดตัวใหม่ในช่วงไตรมาสสุดท้ายของมีจำนวนสูง
นี่เป็นผลมาจากความจริงที่ว่าไม่มีปัจจัยลบอย่างมีนัยสำคัญส่งผลกระทบต่อตลาดในปี 2555 ดังนั้น
จึงถือเป็นการช่วยเสริมความมั่นใจของลูกค้า

ราคาขายเฉลี่ยของโครงการที่เปิดขายใหม่ในปี 2555 จำแนกตามที่ตั้ง

[]

ที่มา : คอลลิเออร์ส อินเตอร์เนชั่นแนล ประเทศไทย

ในปี 2555 ราคาขายเฉลี่ยห้องชุดที่สูงที่สุดอยู่ในพื้นที่เมืองชั้นใน (City Area)
โดยมีราคาขายเฉลี่ยประมาณ 130,000 บาทต่อตารางเมตร ตามมาด้วยพื้นที่รอบเมืองด้านทิศใต้
(Southern Fringe Area) มีราคาขายเฉลี่ยประมาณ 88,000 บาท ต่อตารางเมตร อันได้แก่
โครงการที่ติดกับริมแม่น้ำเจ้าพระยา และโครงการที่อยู่บนถนนนราธิวาสราชนครินทร์
ราคาขายเฉลี่ยห้องชุดที่ต่ำที่สุดอยู่ในพื้นที่กรุงเทพชั้นนอก (Suburban Bangkok Area)
โดยมีราคาขายประมาณ 55,000 บาท ต่อตารางเมตร

ราคาขายเฉลี่ยของโครงการที่เปิดขายใหม่โดยจำแนกตามระยะทางจากระบบขนส่งมวลชนระบบราง
ปี 2555 จำแนกตามรายไตรมาส

[]

ที่มา : คอลลิเออร์ส อินเตอร์เนชั่นแนล ประเทศไทย

ราคาขายเฉลี่ยของโครงการที่เปิดขายในปี 2555 เพิ่มขึ้น อยู่ที่ประมาณร้อยละ 12 จากปี 2554
โดยเฉพาะโครงการที่ตั้งอยู่ในระยะห่างระหว่าง 201 ถึง 500 เมตร จากสถานีรถไฟฟ้าบีทีเอส
และสถานีรถไฟฟ้าใต้ดิน MRT ซึ่งมีราคาขายเฉลี่ยสูงกว่าปี 2554 ถึงร้อยละ 19

อัตราการขายได้เฉลี่ยของคอนโดมิเนียมที่เปิดขายใหม่โดยจำแนกตามระยะทางจากระบบขนส่งมวลชนระบบราง
ปี 2555 จำแนกตามรายไตรมาส

[]

ที่มา : คอลลิเออร์ส อินเตอร์เนชั่นแนล ประเทศไทย

ห้องชุดที่เปิดขายในช่วงไตรมาส 3 และไตรมาส 4 ของปี 2555 ในทุกพื้นที่
มีอัตราการขายได้สูงกว่าช่วงครึ่งปีแรก ทั้งนี้
เนื่องจากความมั่นใจในตลาดอสังหาริมทรัพย์มีเพิ่มมากขึ้นในช่วงครึ่งปีหลัง
ประกอบกับผู้ประกอบการยังเปิดขายโครงการจำนวนมากในช่วงเดียวกัน

คาดการณ์ในอนาคต

ผลกระทบของระบบขนส่งมวลชนระบบราง

ในไตรมาสสุดท้ายของปี 2549 รัฐบาลประกาศโครงการส่วนต่อขยายของรถไฟฟ้าสายต่างๆ อีก 5
สาย เริ่มต้นด้วยการเริ่มก่อสร้างส่วนต่อขยายรถไฟฟ้าสายสีม่วง บางซื่อ-บางใหญ่ และสายสีน้ำเงิน
บางซื่อ-ท่าพระ และ
หัวลำโพง-บางแค ในปี 2552 และ 2554 ตามลำดับ

หลังจากที่มีการประกาศโครงการส่วนต่อขยายของรถไฟฟ้าอย่างเป็นทางการ
ตลาดคอนโดมิเนียมที่เปิดขายบน 2 เส้นทางใหม่มีการเปลี่ยนแปลงอย่างเห็นได้ชัด
โดยที่มีผู้ประกอบการหลายรายเปิดขายโครงการ จะเห็นได้จากกราฟสถิติจากกรมที่ดิน
แสดงให้เห็นถึงอุปทานสะสมที่ผ่านมา ตั้งแต่ปี 2535 ถึง 2555
และประมาณการจำนวนห้องชุดคอนโดมิเนียมที่มีกำหนดสร้างเสร็จในช่วงปี 2556 และ 2558

[]

ที่มา : คอลลิเออร์ส อินเตอร์เนชั่นแนล ประเทศไทย

โครงการคอนโดมิเนียมมากมายเกิดขึ้นตามแนวเส้นทางรถไฟฟ้าสายสีม่วง บางซื่อ-บางใหญ่
ผู้ประกอบการเริ่มเปิดขายโครงการตั้งแต่ปี 2548 และโครงการเหล่านั้นก็ทยอยสร้างเสร็จในปี
2550 เป็นต้นไป ซึ่งขณะนั้นมีจำนวนห้องชุดคอนโดมิเนียมสร้างเสร็จและจดทะเบียนแล้วประมาณ
22,600 หน่วย เพิ่มขึ้น 8,700 หน่วย นับตั้งแต่ปี 2540 ในขณะที่ยังมีห้องชุดคอนโดมิเนียมอีกเกือบ
10,000 หน่วย ที่อยู่ระหว่างการก่อสร้าง และจะสร้างเสร็จภายในปี 2558 ยิ่งไปกว่านั้น
ผู้ประกอบการหลายรายยังวางแผนที่จะเปิดโครงการใหม่ในปี 2556 นี้

โครงการคอนโดมิเนียมในพื้นที่รอบส่วนต่อขยายเส้นทางรถไฟฟ้าสายสีน้ำเงิน บางซื่อ-ท่าพระ
และหัวลำโพง-บางแค
เริ่มจะเติบโตอย่างรวดเร็วหลังจากที่บริเวณรอบเส้นทางรถไฟฟ้าสายสีม่วงนั้นเติบโตขึ้นก่อนแล้ว 2
ปี เนื่องจากรัฐบาลได้ประกาศแผนพัฒนารถไฟฟ้าเส้นนี้อย่างเป็นทางการ เมื่อปี 2540
มีจำนวนห้องชุดคอนโดมิเนียมบนแนวเส้นทางรถไฟฟ้าส่วนต่อขยายสายสีน้ำเงิน 3,500 หน่วย
และมีจำนวนเพิ่มขึ้นเพียงเล็กน้อยตั้งแต่ปี 2542 ถึง 2551 จนกระทั่งระหว่างปี 2553 ถึง 2555
มีจำนวนห้องชุดสร้างเสร็จและจดทะเบียนกับกรมที่ดินแล้ว 12,300 หน่วย
ขณะนี้จึงมีจำนวนห้องชุดสร้างเสร็จบนเส้นนี้ 17,500 หน่วย และมีอีก 8,000 หน่วย
ที่จะสร้างเสร็จภายในปี 2558 ยิ่งไปกว่านั้น โครงการใหม่หลายโครงการมีกำหนดเปิดขายในปี
2556 นี้

สรุปภาพรวมตลาดคอนโดมิเนียม ปี 2555 และคาดการณ์ตลาดคอนโดมิเนียม ปี 2556

ตลาดคอนโดมิเนียมยังคงเติบโตในช่วงครึ่งหลังของปี 2555 เมื่อเทียบกับครึ่งปีแรก
แม้ว่าจำนวนห้องชุดคอนโดมิเนียมที่เปิดขายในไตรมาส 3 ต่ำกว่าไตรมาส 2 อย่างไรก็ตาม
ในไตรมาส 4 มีจำนวนห้องชุดเปิดขายมากที่สุดในปี 2555

คาดการณ์ว่า ตลาดคอนโดมิเนียมในปี 2556 นั้น จะมีการเติบโตเทียบเท่ากับปี 2555
โดยราคาขายเฉลี่ยของห้องชุดคอนโดมิเนียมปี 2556 ควรจะสูงกว่าปี 2555 ประมาณร้อยละ 10
เนื่องจากหลายปัจจัยที่ทำให้เกิดผลกระทบกับต้นทุนค่าก่อสร้าง รวมถึงการเพิ่มค่าแรง
และต้นทุนวัสดุก่อสร้างที่สูงขึ้น

เนื่องจากที่ดินในบริเวณพื้นที่เมืองชั้นในมีจำกัด โดยเฉพาะบริเวณสองฝั่งของถนนสุขุมวิท
ทำให้ผู้ประกอบการเลือกพัฒนาคอนโดมิเนียมแบบ Low Rise บนที่ดินผืนเล็ก ในถนนรอง
หรือซอยย่อย จำนวนคอนโดมิเนียมแบบ Low Rise จะมีมากขึ้นในอนาคตทั้งในซอยเล็กๆ
ย่านสุขุมวิท และย่านอื่นๆ ยิ่งไปกว่านั้น ความไม่ชัดเจนของผังเมืองรวมกรุงเทพมหานคร ฉบับใหม่
จะเป็นตัวผลักดันให้ผู้ประกอบการเลือกที่จะพัฒนาที่ดินผืนเล็กในซอยก่อนที่ผังเมืองใหม่จะประกาศใช้ในปี
2556

ผู้ประกอบการหลายบริษัทในตลาดหลักทรัพย์เริ่มเปิดตัวโครงการคอนโดมิเนียมในเขตพื้นที่นอกกรุงเทพฯ
และได้รับผลตอบรับที่ดีจากลูกค้าท้องถิ่น ทำให้เกิดตลาดใหม่ในอนาคต
ขณะเดียวกันผู้ประกอบการแต่ละรายยังคงพยายามจะรักษาส่วนแบ่งทางการตลาดในกรุงเทพฯ ไว้
เชียงใหม่ พัทยา หัวหิน ภูเก็ต ขอนแก่น เขาใหญ่ และหาดใหญ่
นับเป็นเมืองเศรษฐกิจที่สำคัญของประเทศไทย และจะกลายเป็นพื้นที่การแข่งขันแห่งใหม่
นอกเหนือจากตลาดในกรุงเทพมหานคร

ในปี 2555 นี้ ผู้ประกอบการรายใหญ่ กำลังมองหาช่องทางการลงทุนในตลาดต่างประเทศ
โดยเฉพาะอย่างยิ่งประเทศในอาเซียน เช่น อินโดนีเซีย ฟิลิปปินส์ เวียดนาม และพม่า
แต่ยังเป็นช่วงที่ต้องทำการสำรวจตลาด
วิจัยและหาหุ้นส่วนที่เหมาะสมกับการประกอบธุรกิจของประเทศนั้น อย่างไรก็ตาม ในปี 2556
ผู้ประกอบการบางรายมีแผนที่จะเริ่มพัฒนาโครงการอย่างจริงจังแล้วเพื่อกระจายการลงทุนออกนอกประเทศ

ผังเมืองรวมกรุงเทพมหานครฉบับใหม่ ยังคงเป็นสิ่งที่ผู้ประกอบการให้ความสำคัญ
เนื่องจากข้อบังคับใน
ผังเมืองรวมฉบับใหม่จะทำให้เกิดผลกระทบราคาที่ดิน
ส่งผลให้ผู้ประกอบการลังเลที่จะซื้อที่ดินใหม่ในกรุงเทพฯ โดยเฉพาะอย่างยิ่งที่ดินในซอยย่อย
ก่อนที่ผังเมืองรวมฉบับใหม่จะประกาศใช้อย่างเป็นทางการในปี 2556

ทำเลที่ตั้งของคอนโดมิเนียม

[]

(1) พื้นที่กรุงเทพชั้นใน (Urban Bangkok Area)

แบ่งออกเป็น 3 บริเวณได้แก่ พื้นที่เมืองชั้นใน (City Area) พื้นที่รอบเมือง (City Fringe
Area) และ พื้นที่ส่วนต่อขยายเมือง (Outer City Area)

(1.1) พื้นที่เมืองชั้นใน (City Area): พื้นที่ 4 ส่วนเด่นๆ ได้แก่ บริเวณสุขุมวิท
เริ่มตั้งแต่สุขุมวิทซอย 1-55 และซอย 2-38 ไปทางใต้ บริเวณสวนลุมพินี รวมไปถึงบริเวณ
ถนนเพลินจิต ถนนพระราม 1 ซอยหลังสวน ซอยสารสิน ถนนชิดลม ถนนราชดำริ ถนนวิทยุ
และถนนราชประสงค์ บริเวณสีลม-สาทร และบริเวณติดริมแม่น้ำเจ้าพระยา ถนนเจริญกรุง
และถนนเจริญนคร

(1.2) พื้นที่รอบเมือง (City Fringe Area): แบ่งออกเป็น 3 บริเวณ ได้แก่

-   พื้นที่รอบเมืองด้านทิศเหนือ (Northern Fringe): เริ่มจากบริเวณ สถานีรถไฟฟ้า
    บีทีเอส ราชเทวี ไล่เรียงบริเวณรอบเส้นรถไฟฟ้าบีทีเอส ไปทางทิศเหนือ
    ถึงสถานีรถไฟฟ้าบีทีเอส หมอชิต และบริเวณรอบสถานีรถไฟฟ้าใต้ดิน MRT เพชรบุรี
    ไล่เรียงบริเวณรอบเส้นรถไฟฟ้าใต้ดิน MRT ไปทางทิศเหนือ จนถึงบริเวณสถานีรถไฟฟ้าใต้ดิน
    MRT บางซื่อ

-   พื้นที่รอบเมืองด้านทิศใต้ (Southern Fringe): บริเวณถนนนราธิวาสราชนครินทร์
    ถนนจันทน์ ถนนสาธุประดิษฐ์ ถนนเจริญกรุง ถนนพระราม 3 ส่วนที่ติดกับแม่น้ำเจ้าพระยา

-   พื้นที่รอบเมืองด้านทิศตะวันออก (Eastern Fringe): เริ่มจากบริเวณ สถานีรถไฟฟ้า
    บีทีเอส ทองหล่อ ไล่เรียงบริเวณรอบเส้นรถไฟฟ้าบีทีเอส
    ไปทางตะวันออกจนถึงสถานีรถไฟฟ้าบีทีเอส อ่อนนุช รวมทั้งบริเวณถนนพระราม 4
    และถนนเพชรบุรี

(1.3) พื้นที่ส่วนต่อขยายเมือง (Outer City Area): แบ่งออกเป็น 2 บริเวณ ได้แก่

-   พื้นที่ส่วนต่อขยายเมืองด้านตะวันออก (Outer City-East)
    เริ่มจากส่วนต่อขยายของรถไฟฟ้าบีทีเอส เริ่มบริเวณสถานีรถไฟฟ้าบีทีเอส อ่อนนุช
    ไปจนถึงสุดเส้นเขตแบ่งจังหวัดกรุงเทพด้านตะวันออก

-   พื้นที่ส่วนต่อขยายเมืองด้านตะวันตก (Outer City-West)
    เริ่มจากส่วนต่อขยายของรถไฟฟ้าบีทีเอส เริ่มบริเวณสถานีรถไฟฟ้าบีทีเอส ตากสิน
    ไปทางตะวันตกสิ้นสุดที่สถานีรถไฟฟ้าบีทีเอส บางหว้า รวมถึงบริเวณถนน กรุงธนบุรี
    จนถึงถนนราชพฤกษ์ใกล้กับแยกเพชรเกษม

(2) พื้นที่กรุงเทพชั้นนอก (Suburban Bangkok)

ได้แก่ บริเวณอื่นๆ ที่ยังไม่ได้กล่าวถึงข้างต้นของกรุงเทพฯ

ภาพรวมตลาดอุตสาหกรรมโรงแรมในกรุงเทพฯ และภาพรวมตลาดนักท่องเที่ยวทั้งประเทศ (ที่มา:
ซีบี ริชาร์ด เอลลิส ประเทศไทย)

อัตราค่าเช่าห้องพักเฉลี่ย (ADR) และอัตราการเข้าพักของโรงแรมในกรุงเทพฯ ตั้งแต่ปี
2552-2555

[]

ที่มา : ซีบี ริชาร์ด เอลลิส ประเทศไทย

สภาวะทางการเมืองที่มั่นคงของประเทศไทยในปี 2555
ทำให้มีอัตราการเติบโตของจำนวนนักท่องเที่ยวอย่างเห็นได้ชัด
อัตราการเข้าพักเฉลี่ยของโรงแรมในกรุงเทพฯ เพิ่มขึ้นเป็นร้อยละ 70.6 เมื่อเทียบกับปี 2554
ที่มีอัตราการเข้าพักเฉลี่ยเพียงร้อยละ 63.5 ในขณะที่ค่าห้องพักเฉลี่ยต่อห้องทั้งหมดที่มี (Revenue
Per Available Room หรือ RevPAR) เพิ่มขึ้นร้อยละ 11.9 จากปี 2554

อุตสาหกรรมโรงแรมขณะนี้กำลังประสบปัญหาเนื่องจากสภาวะต้นทุนที่เพิ่มขึ้น และ
เมื่อพิจารณาอัตราค่าเช่าห้องพักเฉลี่ยของโรงแรมทุกระดับในกรุงเทพฯ (ADR- Average Daily
Rate) ที่เพิ่มขึ้นเพียงร้อยละ 0.9 อยู่ที่อัตรา 3,019 บาท เมื่อเทียบกับปี 2554

จำนวนนักท่องเที่ยวต่างชาติจากท่าอากาศยานสุวรรณภูมิ และท่าอากาศยานดอนเมือง

[]

ที่มา : ซีบี ริชาร์ด เอลลิส ประเทศไทย

จำนวนนักท่องเที่ยวต่างชาติเพิ่มร้อยละ 15.9 จากปี 2554 คิดเป็น 20,339,990 คน
จำนวนนักท่องเที่ยวต่างชาติที่เพิ่มขึ้น ยังคงเป็นนักท่องเที่ยวชาวเอเชีย
โดยที่มีนักท่องเที่ยวจากจีนมาอันดับ 1 คิดเป็นจำนวนร้อยละ 12.4
ของจำนวนนักท่องเที่ยวทั้งหมดรองลงมาเป็นนักท่องเที่ยวชาวรัสเซีย และอินเดีย

อุปทานของห้องพักโรงแรมในใจกลางเมืองกรุงเทพฯ จำแนกตามระดับของโรงแรม ปี 2555

[]

ที่มา : ซีบี ริชาร์ด เอลลิส ประเทศไทย

จำนวนห้องพักของโรงแรมทั้งหมดในกรุงเทพฯ คือ 34,971 ห้อง เพิ่มขึ้นร้อยละ 10 จากปี 2554
ในไตรมาส 4 ปี 2555 มีจำนวนห้องพักเพิ่มขึ้น 1,124 ห้อง
มาจากโรงแรมที่สร้างเสร็จในไตรมาสนี้ ได้แก่ W hotel, The Siam, The Continent
Hotel Bangkok, Mercure Bangkok Siam, the Riva Surya , the Ibis Bangkok
Siam และ The Citrus สุขุมวิท 13

อุปทานของห้องพักโรงแรมในใจกลางเมืองของกรุงเทพฯ จำแนกตามทำเลที่ตั้ง ปี 2555

[]

ที่มา : ซีบี ริชาร์ด เอลลิส ประเทศไทย

จำนวนห้องพักของโรงแรมส่วนใหญ่อยู่ในย่านเพลินจิต/สุขุมวิท เป็นจำนวน 63%
ของจำนวนห้องพักทั้งหมด รองลงมาคือสีลม/สาทร 22% และ ริมแม่น้ำเจ้าพระยา 15% ตามลำดับ

อุปทานของห้องพักโรงแรมในใจกลางเมืองของกรุงเทพฯ ในอนาคต

[]

  []

ที่มา : ซีบี ริชาร์ด เอลลิส ประเทศไทย

ในปี 2556 คาดการณ์ว่าจะมีห้องพักของโรงแรมเพิ่มขึ้นอีกประมาณ 5,100 ห้อง
ประกอบด้วยห้องของโรงแรมชั้นดี 300 ห้อง โรงแรมระดับบน 1,700 ห้อง โรงแรมระดับกลาง
2,800 ห้อง และโรงแรมระดับล่าง 300 ห้อง ซึ่งภายในปี 2558 จะมีห้องพักเพิ่มขึ้นจากปี 2555
เป็นจำนวน 7,238 ห้อง มีผลให้จำนวนห้องพักโรงแรมทั้งหมดในกรุงเทพฯ เท่ากับ 42,209 ห้อง
เพิ่มขึ้นร้อยละ 21 ของจำนวนห้องพัก ณ สิ้นปี 2555

การจัดแบ่งระดับของโรงแรมในกรุงเทพ

โรงแรมชั้นดี (Luxury) เป็นโรงแรมที่มีอัตราค่าเช่าห้องพักเฉลี่ย (ADR- Average Daily
Rate) มากกว่า 5,500 บาท (ประมาณ 170 ดอลลาร์สหรัฐ) ส่วนใหญ่ตั้งอยู่บนถนนหลัก
ในศูนย์กลางธุรกิจ (CBD) และบริหารโดยเชนโรงแรมต่างชาติระดับหรู

โรงแรมระดับบน (First Class) เป็นโรงแรมที่มีอัตราค่าเช่าห้องพักเฉลี่ย (ADR- Average
Daily Rate) ที่อยู่ระหว่าง 4,500 - 5,500 บาท (ประมาณ 140 -170 ดอลลาร์สหรัฐ)
ส่วนใหญ่ตั้งอยู่บนถนนหลักในศูนย์กลางธุรกิจ (CBD) และบริหารโดยเชนโรงแรมต่างชาติระดับดี
หรือบริหารโดยเจ้าของโรงแรมเอง

โรงแรมระดับกลาง (Mid Range) เป็นโรงแรมที่มีอัตราค่าเช่าห้องพักเฉลี่ย (ADR- Average
Daily Rate) ที่อยู่ระหว่าง 2,500 - 4,500 บาท (ประมาณ 80 -140 ดอลลาร์สหรัฐ)
ส่วนใหญ่ตั้งอยู่บนถนนหลักในศูนย์กลางธุรกิจ (CBD) และบริเวณใกล้เคียง
บริหารโดยเชนโรงแรมต่างชาติระดับกลาง หรือบริหารโดยเจ้าของโรงแรมเอง

โรงแรมระดับล่าง (Economy Range) เป็นโรงแรมที่มีอัตราค่าเช่าห้องพักเฉลี่ย (ADR-
Average Daily Rate) ที่อยู่ระหว่าง 1,000 - 2,500 บาท (ประมาณ 30 - 80
ดอลลาร์สหรัฐ) ส่วนใหญ่ตั้งอยู่บนถนนซอยในศูนย์กลางธุรกิจ (CBD) และบริเวณใกล้เคียง
บริหารโดยเชนโรงแรมต่างชาติระดับต้น หรือบริหารโดยเจ้าของโรงแรมเอง

ที่ตั้งของโรงแรม

  ย่านกลางเมือง (Downtown Bangkok)

  แบ่งออกเป็น 3 บริเวณ

(1) บริเวณเพลินจิต/สุขุมวิท ได้แก่บริเวณถนนพระราม1 ถนนพญาไท ถนนราชดำริ ถนนหลังสวน
ถนนวิทยุ ถนนเพลินจิต และถนนสุขุมวิท (ซอย 1-39 และซอย 2-26) และถนนซอยบริเวณนั้น

(2) บริเวณสีลม/สาทร ได้แก่ บริเวณถนนสีลม ถนนสาทร และถนนสุรวงศ์และถนนซอยบริเวณนั้น
รวมทั้งบริเวณต้นถนนพระราม 4 ตั้งแต่สามย่าน จนถึงแยกสาทรตัดพระราม 4
และถนนซอยบริเวณนั้น

(3) บริเวณริมแม่น้ำเจ้าพระยา บริเวณถนนพระราม 3 ตั้งแต่สะพานตากสิน ถึงสะพานพระราม 9
และบริเวณรอบถนนเจริญกรุงตั้งแต่สะพานตากสิน ถึงถนนสีลม
และริมแม่น้ำเจ้าพระยาฝั่งธนบุรีบริเวณถนนเจริญนคร

ภาพรวมตลาดอาคารสำนักงานให้เช่าในกรุงเทพฯ (ที่มา: ซีบี ริชาร์ด เอลลิส ประเทศไทย)

สภาพตลาดอาคารสำนักงาน ปี 2543-2558

[]

ที่มา : ซีบี ริชาร์ด เอลลิส ประเทศไทย

สภาพตลาดของอาคารสำนักงาน เป็นภาวะที่ดีขึ้นอย่างต่อเนื่อง สาเหตุจากอุปทานในอนาคตมีจำกัด
ทำให้อัตราว่างลดลง และค่าเช่าสูงขึ้น ทั้งในสำนักงานเกรด A และ B ในทุกบริเวณของกรุงเทพฯ
อุปทานสำนักงานเพิ่มขึ้นเป็น 8,093,818 ตร.ม.และอุปสงค์ในตลาดเท่ากับ 7,110,598 ตร.ม.
เพิ่มขึ้นร้อยละ 0.2 และร้อยละ 0.9 เมื่อเทียบกับไตรมาส 4 ปี 2554 ตามลำดับ

อัตราการเช่า (Occupancy Rate) ในปี 2555 เพิ่มขึ้นเพียงเล็กน้อยเป็นร้อยละ 87.9
จากเดิมร้อยละ 87.3 ในปี 2554

ไตรมาส 4 ปี 2555 อุปสงค์ที่เกิดใหม่ของทั้งตลาดสำนักงานทั้งหมดในกรุงเทพฯ เท่ากับ 47,108
ตร.ม. เพิ่มขึ้นร้อยละ 16.3 เมื่อเทียบกับปี 2554 ไตรมาสเดียวกัน
และอุปสงค์ที่เกิดใหม่ทั้งหมดของปี 2555 เท่ากับ 159,876 ตร.ม. นับเป็นอัตราเพิ่มขึ้นร้อยละ
93.1 เมื่อเทียบกับอุปสงค์ที่เกิดใหม่ทั้งหมดของปี 2554

สภาพตลาดอาคารสำนักงานในกรุงเทพฯ ไตรมาส 4 ปี 2555

[]

ที่มา : ซีบี ริชาร์ด เอลลิส ประเทศไทย

อุปสงค์ในตลาดอาคารสำนักงานมีเพิ่มมากขึ้น แต่อุปทานในอนาคตมีจำกัดทำให้ค่าเช่าเพิ่มสูงขึ้น
อัตราว่างของสำนักงานให้เช่าทั้งหมดในกรุงเทพฯ เท่ากับร้อยละ 12.1
ในขณะที่อัตราว่างให้เช่าของสำนักงานเกรด A ในบริเวณศูนย์กลางธุรกิจ (CBD-Central
Business District) เท่ากับร้อยละ 14

พื้นที่สำนักงานที่ถูกเช่าเพิ่มขึ้นในปี 2555 ประมาณ 160,000 ตร.ม. ซึ่งมีปริมาณเป็น 2
เท่าของพื้นที่สำนักงานที่ถูกเช่าเพิ่มในปี 2554

สภาพตลาดอาคารสำนักงาน - อุปสงค์ อุปทาน และอัตราว่าง ไตรมาส 4 ปี 2555

[]

ปี 2555 พื้นที่สำนักงานสะสมทั้งหมดเพิ่มขึ้นเป็น 8,093,818 ล้านตารางเมตร ลดลงร้อยละ 0.3
เมื่อเทียบกับปี 2554 ซึ่งในภาพรวม ในไตรมาส 4 ปี 2555 นี้ มีอุปสงค์เท่ากับ 7,110,598
ตารางเมตร เพิ่มขึ้นร้อยละ 0.9 เมื่อเทียบกับไตรมาสเดียวกันปี 2554 และเพิ่มขึ้นร้อยละ 2
เมื่อเทียบกับอุปสงค์ของปี 2554

อุปทานอาคารสำนักงานที่เกิดใหม่ คิดตามพื้นที่ (ตารางเมตร) ตั้งแต่ปี 2552-2558

[]

ที่มา : ซีบี ริชาร์ด เอลลิส ประเทศไทย

คาดการณ์ว่าระหว่างปี 2556 ถึงปี 2558 จะมีจำนวนพื้นที่อาคารสำนักงานเกิดใหม่ ประมาณ
438,449 ตารางเมตร ซึ่งร้อยละ 74.1 ของจำนวนพื้นที่อาคารสำนักงานเกิดใหม่นี้
เป็นออฟฟิศเกรด A และร้อยละ 20.2
ของพื้นที่สำนักงานที่อยู่ในระหว่างการก่อนสร้างนั้นอยู่ในบริเวณศูนย์กลางธุรกิจ (CBD)

อัตราการเช่า ไตรมาส 4 ปี 2555

[]

ที่มา : ซีบี ริชาร์ด เอลลิส ประเทศไทย

อัตราการเช่า (Occupancy rate) ของตลาดสำนักงานในกรุงเทพฯ เท่ากับเป็นร้อยละ 87.9
เพิ่มขึ้นจาก
ไตรมาส 3 ที่ร้อยละ 87.2 โดยอัตราการเช่า เพิ่มขึ้นร้อยละ 2 เมื่อเทียบกับปี 2554

อัตราว่างของสำนักงานเกรด A ที่อยู่ในศูนย์กลางธุรกิจ (CBD) เท่ากับร้อยละ 14 ลดลงจาก
ไตรมาส 3 ซึ่งมีค่าเท่ากับร้อยละ 15.5
เนื่องจากมีผู้เช่าย้ายเข้ามาอยู่ที่อาคารสำนักงานปาร์คเวนเจอร์

อุปทานของตลาดสำนักงาน ไตรมาส 4 ปี 2555

[]

ที่มา : ซีบี ริชาร์ด เอลลิส ประเทศไทย

ณ สิ้นไตรมาส 4 ปี 2555 พื้นที่สำนักงานสะสมทั้งหมดเพิ่มขึ้นเป็น 8,093,818 ล้านตารางเมตร
ลดลงร้อยละ 0.3 เมื่อเทียบกับปี 2554 เนื่องจากอาคารสำนักงานบางส่วนถูกทุบ
รวมถึงสำนักงานบางส่วนถูกเปลี่ยนการใช้ประโยชน์

อุปทานสำนักงานเกรด B มีจำนวนประมาณร้อยละ 78.3 ของพื้นที่สำนักงานทั้งหมดในกรุงเทพฯ
และ สำนักงานเกรด A ใน ศูนย์กลางทางธุรกิจ (CBD) มีจำนวนร้อยละ 15.1
ของพื้นที่สำนักงานทั้งหมดในกรุงเทพฯ

อุปสงค์ของตลาดสำนักงาน ไตรมาส 4 ปี 2555

[]

ที่มา : ซีบี ริชาร์ด เอลลิส ประเทศไทย

ไตรมาส 4 ปี 2555 มีจำนวนสำนักงานที่ถูกเช่าในกรุงเทพฯ ทั้งหมดเท่ากับ 7,110,598 ตร.ม.
เพิ่มขึ้นร้อยละ 0.9 เมื่อเทียบกับไตรมาส 4 ปี 2554 และ เพิ่มขึ้นร้อยละ 2
เมื่อเทียบกับอุปสงค์ทั้งปี ของปี 2554 พื้นที่ว่างที่ไม่ถูกเช่าจึงเท่ากับ 983,220 ตร.ม.
น้อยลงจากไตรมาส 3 ที่เท่ากับ 1,030,328 ตร.ม. โดยภาพรวมของตลาด
อุปสงค์ค่อยๆเพิ่มขึ้นอย่างต่อเนื่อง

อัตราค่าเช่า ไตรมาส 4 ปี 2555

[]

ที่มา : ซีบี ริชาร์ด เอลลิส ประเทศไทย

อัตราค่าเช่าสูงขึ้นทั้งสำนักงานเกรด A และ เกรด B ทั้งในบริเวณศูนย์กลางธุรกิจ (CBD)
และบริเวณที่ไม่ใช่ศูนย์กลางธุรกิจ (Non-CBD) สำหรับในปี 2555
อัตราค่าเช่าเฉลี่ยของสำนักงานเกรด A ที่ตั้งอยู่บริเวณศูนย์กลางธุรกิจ(CBD) เท่ากับ 766 บาท
ต่อตารางเมตร ต่อเดือน เพิ่มขึ้นร้อยละ 9.1 เมื่อเทียบกับปี 2554 ดังนั้นจึงคาดการณ์ได้ว่า
ค่าเช่าอาคารสำนักงานมีแนวโน้มสูงขึ้นร้อยละ 10 - 15 ในปี 2556

อัตราค่าเช่าเฉลี่ยของสำนักงานเกรด A บริเวณศูนย์กลางธุรกิจ (CBD) เพิ่มขึ้นร้อยละ 2.2
เมื่อเทียบกับ
ไตรมาสเดียวกัน และเพิ่มขึ้นร้อยละ 9.1 เมื่อเทียบกับปี 2554 มาอยู่ที่ 766
บาทต่อตารางเมตรต่อเดือน ในขณะที่ อัตราค่าเช่าเฉลี่ยของสำนักงานเกรด B
บริเวณศูนย์กลางธุรกิจ (CBD) เพิ่มขึ้นมาอยู่ที่ 530 บาทต่อตารางเมตรต่อเดือน หรือร้อยละ 2.5
เมื่อเทียบกับปี 2554

อัตราค่าเช่าเฉลี่ยของสำนักงานเกรด A บริเวณที่ไม่ใช่ศูนย์กลางธุรกิจ (Non-CBD)
เพิ่มขึ้นเล็กน้อยร้อยละ 0.7 เมื่อเทียบกับไตรมาสเดียวกัน และเพิ่มขึ้นร้อยละ 2.7 เมื่อเทียบกับปี
2554 มาอยู่ที่ 577 บาทต่อตารางเมตรต่อเดือน ในขณะที่ อัตราค่าเช่าเฉลี่ยของสำนักงานเกรด B
บริเวณที่ไม่ใช่ศูนย์กลางธุรกิจ (Non-CBD) เพิ่มขึ้นร้อยละ 3.7 เมื่อเทียบกับไตรมาสเดียวกัน
และร้อยละ 10.8 เมื่อเทียบกับปีที่ผ่านมา มาอยู่ที่ 501 บาทต่อตารางเมตรต่อเดือน

ระดับชั้นของอาคารสำนักงาน

ซีบี ริชาร์ด เอลลิส ประเทศไทย ได้ให้คุณสมบัติของอาคารสำนักงานเกรด A ไว้ดังนี้

-   รูปร่างของผังพื้นแต่ละชั้น ควรเป็นรูปร่างปกติ และไม่มีโครงสร้างกีดขวาง
    และสามารถจัดแบ่งพื้นที่ได้โดยง่าย

-   ระบบปรับอากาศ เป็นแบบ Central Chiller และ สามารถปรับอุณหภูมิได้
    มากกว่าที่จะเป็นระบบ
    Water-Cooled ที่ไม่สามารถปรับอุณหภูมิได้ และควรมีระบบปรับอากาศที่ทำงานตลอด 24
    ชั่วโมงแยกให้สำหรับผู้เช่าที่มีห้องคอมพิวเตอร์

-   ใช้เวลารอลิฟท์น้อย ลิฟท์ควรที่จะมีการจัดการให้ไปได้ในทุกช่วงชั้น
    ควรมีลิฟท์บริการแยกออกไปต่างหาก

-   ส่วนบริการสาธารณะ เช่น ทางเข้าหลัก หรือ ล็อบบี้ควรมีการออกแบบที่สวยงาม
    และมีคุณภาพสูง

-   ฝ้าเพดานในบริเวณพื้นที่เช่าสำนักงานควรสูงกว่า 2.7 เมตร

-   ควรมีทีมบริหารอาคารที่เป็นมืออาชีพทางด้านนี้

-   ส่วนจอดรถต้องมีประสิทธิภาพ และสามารถเข้าถึง และหาทางออกได้ง่าย

สำหรับอาคารสำนักงานที่มีคุณสมบัติต่ำกว่าที่ได้กล่าวไว้ข้างต้น จะเป็นอาคารสำนักงานเกรด B

ที่ตั้งของอาคารสำนักงานในกรุงเทพฯ

ย่านศูนย์กลางทางธุรกิจ (CBD) ได้แก่ บริเวณสีลม สาทร สุรวงศ์ พระราม 4 เพลินจิต ถนนวิทยุ
สุขุมวิท (ซอย 3-39 และซอย 2-24) และถนนอโศก

ย่านที่ไม่ใช่ศูนย์กลางทางธุรกิจ (Non-CBD) ได้แก่ บริเวณสุขุวิท ช่วงปลายรัชดา พหลโยธิน
วิภาวดีรังสิต เพชรบุรี พระราม 3 และถนนบางนา-ตราด

1.  ความคืบหน้าโครงการและแผนงานในอนาคต

(1) อสังหาริมทรัพย์ที่อยู่ในแนวเส้นทางรถไฟฟ้า

-   โครงการอาคารใช้สอยหลายรูปแบบ บริเวณสถานีรถไฟฟ้าพญาไท

บริษัท ก้ามกุ้ง พร็อพเพอร์ตี้ จำกัด มีแผนการที่จะพัฒนาโครงการให้เป็นอาคารใช้สอยหลายรูปแบบ
อาทิอาคารสำนักงาน พื้นที่เพื่อการพาณิชย์ และโรงแรม เป็นต้น บนที่ดินเนื้อที่ประมาณ 2 ไร่
ติดกับสถานีรถไฟฟ้าพญาไท อันเป็นสถานีเดียวในปัจจุบันที่เป็นจุดเชื่อมต่อของรถไฟฟ้า 3 ระบบ
กล่าวคือ รถไฟฟ้าบีทีเอส รถไฟฟ้าแอร์พอร์ต
เรล ลิงค์ และรถไฟฟ้าสายสีแดง ซึ่งขณะนี้อยู่ในระหว่างการศึกษาความเป็นไปได้โครงการ

-   โครงการ BTS Square ถนนพหลโยธิน จตุจักร

บีทีเอส แอสเสทส์ เป็นเจ้าของที่ดินเนื้อที่กว่า 15 ไร่ ตั้งอยู่บนถนนพหลโยธิน ตรงข้ามสวนจตุจักร
ใกล้ที่ตั้งสำนักงานใหญ่ของบีทีเอสซี ซึ่งขณะนี้อยู่ในระหว่างการออกแบบแนวความคิด (Conceptual
Design) ในรูปแบบต่างๆ
เพื่อศึกษาและพิจารณาความเป็นไปได้ในการสร้างกลุ่มอาคารเนื้อที่รวมประมาณ 200,000
ตารางเมตร ซึ่งจะประกอบด้วยอาคารสำนักงาน อาคารที่พักอาศัย พื้นที่เพื่อการพาณิชย์
และอาคารจอดรถ โดยอาคารทั้งหมดจะมีทางเดินถึงกันและเชื่อมต่อเข้ากับสถานีรถไฟฟ้าหมอชิตได้
โดยคาดว่าจะต้องใช้เงินลงทุนสำหรับทั้งโครงการกว่า 7,000 ล้านบาท

ณ เดือนพฤษภาคม 2556 ราคาประเมินที่ดินดังกล่าว เป็น 1,266 ล้านบาท

(2) อสังหาริมทรัพย์ที่อยู่ในทำเลอื่นๆ

-   โรงแรม ยู เขาใหญ่

ที่ดินโครงการโรงแรม ยู เขาใหญ่ มีเนื้อที่ประมาณ 20 ไร่ ตั้งอยู่ที่ตำบลโป่งตาลอง
อำเภอปากช่อง จังหวัดนครราชสีมา ใกล้กับเขตวนอุทยานแห่งชาติเขาใหญ่ โดยบริษัท เมืองทอง
แอสเซ็ทส์ จำกัด เป็นเจ้าของที่ดิน และมีแผนการที่จะพัฒนาที่ดินนี้เป็นโรงแรมในเครือโรงแรม “U
Hotels and Resorts” โดยโครงการดังกล่าวยังอยู่ในขั้นตอนการออกแบบและวางผัง
เพื่อรอความพร้อมของสภาวะตลาด

ณ เดือนมีนาคม 2556 ราคาประเมินที่ดินดังกล่าว เป็น 9 ล้านบาท

-   โครงการปราณคีรี

ที่ดินบริเวณ ตำบลโป่งตาลอง อำเภอปากช่อง จังหวัดนครราชสีมา เนื้อที่กว่า 600 ไร่
โดยกลุ่มบริษัทเป็นเจ้าของที่ดิน
และมีแผนการจะพัฒนาให้เป็นโครงการที่พักอาศัยบนเนินเขาที่มีภูมิทัศน์ ท่ามกลางสิ่งแวดล้อมที่ดี
รายล้อมรอบโครงการโรงแรม ยู เขาใหญ่
โดยขณะนี้ยังอยู่ในระหว่างดำเนินการเพื่อขอจัดสรรกับทางหน่วยงานที่เกี่ยวข้อง

ณ เดือนมีนาคม 2556 ราคาประเมินที่ดินดังกล่าว เป็น 318 ล้านบาท

1.  ธุรกิจบริการ

    1.  ธุรกิจเงินอิเล็กทรอนิกส์ (e-money)

บีทีเอสซีได้จัดตั้งบีเอสเอสเพื่อให้บริการเงินอิเล็กทรอนิกส์ (e-money) พร้อมระบบตั๋วร่วม
(common ticketing system) สำหรับระบบขนส่งต่างๆ เช่น รถไฟฟ้าบีทีเอส
และรถโดยสารด่วนพิเศษ BRT เพื่อเป็นการอำนวยความสะดวกแก่ผู้โดยสาร
ให้สามารถใช้บัตรโดยสารเพียงใบเดียวเดินทางกับระบบขนส่งมวลชนทั้งสองระบบ นอกจากนี้
บีเอสเอสยังเปิดโอกาสให้ธนาคารพาณิชย์ ร้านค้า และผู้ให้บริการต่างๆ
เข้าร่วมใช้ระบบเงินอิเล็กทรอนิกส์นี้ได้ เพื่อให้เกิดการใช้งานระบบอย่างกว้างขวางมากขึ้น
และทำให้ผู้โดยสารได้รับความสะดวกมากขึ้นตามไปด้วย

บีเอสเอสได้รับอนุญาตให้ประกอบกิจการที่เกี่ยวข้องกับเงินอิเล็กทรอนิกส์ (e-money)
โดยได้รับใบอนุญาตจากกระทรวงเทคโนโลยีสารสนเทศและการสื่อสารในวันที่ 24 มิถุนายน 2554
และจากกระทรวงการคลังในวันที่ 1 กรกฎาคม 2554
โดยบีเอสเอสได้เริ่มให้บริการเงินอิเล็กทรอนิกส์ (e-money) ภายใต้ชื่อ “แรบบิท (rabbit)”
แก่บุคคลเฉพาะกลุ่มในวันที่ 28 กุมภาพันธ์ 2555 และได้ให้บริการแก่บุคคลทั่วไปในวันที่ 1
พฤษภาคม 2555

ภายในระยะเวลา 1 ปี มีฐานผู้ถือบัตร “แรบบิท” อยู่ในตลาดแล้วมากกว่าหนึ่งล้านใบ
และมีพันธมิตรในเครือข่ายมากกว่า 40 แบรนด์ กว่า 700 แห่ง
จากหลากหลายประเภทธุรกิจที่สามารถตอบสนองความต้องการและไลฟ์สไตล์ของคนเมือง เช่น
แม็คโดนัลด์ สตาร์บัคส์ โอบองแปง เบอร์เกอร์คิงส์ แบล็คแคนยอน โออิชิ กูร์เมต์มาร์เก็ต
เมเจอร์ซีนีเพล็กซ์ เอสเอฟซีนีม่า ร้านค้าต่างๆ ในห้างดิเอ็มโพเรียม
สยามพารากอนและเดอะมอลล์ เป็นต้น โดยคาดว่าในสิ้นปี 2556
จะมีร้านค้าและสถานประกอบการที่ร่วมรับบัตรแรบบิทมากกว่า 1,500 แห่ง

ปัจจุบันนี้
ในแต่ละวันมีรายการที่เกิดจากการใช้บัตรแรบบิททั้งจากระบบขนส่งมวลชนและที่ร้านค้าพันธมิตรที่ร่วมรับบัตรแรบบิทมากว่า
400,000 รายการ
โดยจำนวนการใช้บัตรดังกล่าวมีอัตราเพิ่มขึ้นอย่างต่อเนื่องตามจำนวนบัตรแรบบิทและเครือข่ายที่เพิ่มขึ้น

โดยตั้งแต่ต้นปี 2556 ที่ผ่านมา บีเอสเอสเปิดตัวโครงการที่สำคัญดังนี้

-   บัตรร่วมแรบบิทธนาคารกรุงเทพ จำกัด (มหาชน)

บีเอสเอสได้ร่วมมือกับธนาคารกรุงเทพ จำกัด (มหาชน) โดยร่วมกันออกบัตร
ทั้งประเภทเดบิตและเครดิตที่มีชื่อว่า บัตรบีเฟิสต์ สมาร์ท แรบบิท และบัตรเครดิต ธนาคารกรุงเทพ
แรบบิท

-   AIS mPay Rabbit หรือ เอไอเอส เอ็มเปย์ แรบบิท

บีเอสเอสได้ร่วมมือกับบริษัท แอดวานซ์ อินโฟร์ เซอร์วิส จำกัด (มหาชน) หรือ เอไอเอส และ
บริษัท
แอดวานซ์ เอ็มเปย์ จำกัด หรือ เอ็มเปย์ ในการพัฒนาระบบการใช้บริการแรบบิทบนโทรศัพท์มือถือ
ในชื่อ AIS mPay Rabbit หรือ เอไอเอส เอ็มเปย์ แรบบิท
เพื่อให้ลูกค้าผู้ถือบัตรแรบบิทที่ใช้โทรศัพท์มือถือในเครือข่ายของเอไอเอส
สามารถใช้โทรศัพท์มือถือรุ่นที่รองรับเทคโนโลยีดังกล่าวกับระบบของแรบบิทได้
โดยได้เปิดให้บริการแก่บุคคลเฉพาะกลุ่มแล้วเมื่อเดือนเมษายน 2556
และคาดว่าจะเปิดให้บริการอย่างเต็มรูปแบบได้ภายในไตรมาสที่ 3 ของปี 2556 นี้

-   ขยายเครือข่ายสู่อุตสาหกรรมบันเทิง

บีเอสเอสได้ร่วมมือกับพันธมิตรในอุตสาหกรรมบันเทิง ในการออกบัตรแรบบิทพิเศษ รุ่นวันพีซ
ฟิล์มแซด
ลิมิเต็ดอิดิชั่น (One Piece Film Z Limited Edition)
ซึ่งใช้ภาพบัตรจากคาแรกเตอร์ของการ์ตูนแอนิเมชั่นชื่อดังซึ่งเป็นที่นิยมมากที่สุดของประเทศญี่ปุ่นในขณะนี้
โดยบัตรแรบบิทพิเศษดังกล่าวมีวางขายที่สถานีบีทีเอสทุกสถานี
นอกจากนี้บัตรแรบบิทยังมีการทำโปรโมชั่นร่วมกันกับพันธมิตรที่ทำธุรกิจโรงภาพยนตร์เพื่อกระตุ้นยอดใช้จ่ายผ่านบัตรแรบบิท
บีเอสเอสคาดว่าในระหว่างปี 2556 จะมีการออกบัตรแรบบิทลายพิเศษหรือบัตรแรบบิทในรูปแบบอื่นๆ
โดยร่วมกับพันธมิตรในอุตสาหกรรมบันเทิงอย่างต่อเนื่อง

บีเอสเอสมีวัตถุประสงค์และนโยบายที่ชัดเจนที่ต้องการให้บัตรแรบบิทเป็นส่วนหนึ่งในชีวิตประจำวันของคนเมือง
ที่ทำให้ชีวิตง่าย สะดวกสบาย รวดเร็ว และสนุกสนานมากขึ้น
บีเอสเอสจึงได้ร่วมมือกับพันธมิตรทางธุรกิจในหลากหลายอุตสาหกรรมเพื่อพัฒนาผลิตภัณฑ์และบริการใหม่ๆ
ออกสู่ตลาด
รวมทั้งมีแผนในการเพิ่มช่องทางการเติมเงินเพื่ออำนวยความสะดวกแก่ผู้ถือแรบบิทที่อยู่นอกเส้นทางรถไฟฟ้าบีทีเอสและรถโดยสารด่วนพิเศษ
BRT โดยคาดว่าภายในปี 2556 ผู้ถือบัตรแรบบิทจะสามารถเติมเงินได้ที่ร้านค้าพันธมิตร ตู้เติมเงิน
และเติมเงินผ่านโทรศัพท์มือถือ นอกจากนี้ บีเอสเอสยังมีแผนที่จะเปิดให้บริการเติมเงินอัตโนมัติ
(auto top-up) กับกลุ่มผู้ถือบัตรแรบบิทร่วมที่ออกร่วมกับธนาคารกรุงเทพ
และจะพร้อมให้บริการเติมเงินอัตโนมัติกับบัตรแรบบิทประเภทอื่นๆ ได้ในอนาคต

1.  ธุรกิจการให้บริการลูกค้าสัมพันธ์และโปรแกรมส่งเสริมการขายด้วยเครื่องพิมพ์คูปองอัตโนมัติ
    (coupon kiosks)

แครอท รีวอร์ดส จัดตั้งขึ้นเมื่อวันที่ 6 กรกฎาคม 2553 เพื่อให้บริการด้านงานลูกค้าสัมพันธ์ (CRM
loyalty program) ที่เกี่ยวข้องกับบัตรเงินอิเล็กทรอนิกส์แรบบิท โดย แครอท รีวอร์ดส
(Carrot Rewards)
บริการโปรแกรมสะสมแต้มเพื่อดึงดูดให้ผู้ถือบัตรเข้ามาร่วมเติมมูลค่าและใช้งานบัตรเงินอิเล็กทรอนิกส์แรบบิทกับผู้เข้าร่วมให้บริการ
โดยแต้มที่สะสมนั้นสามารถนำมาแลกเป็นเงินเติมกลับไปยังบัตรแรบบิท รวมถึงของรางวัลต่างๆ
ที่ประชาสัมพันธ์บนเว็บไซต์ของ แครอท รีวอร์ดส รายได้ของ แครอท รีวอร์ดส
จะมาจากการขายแต้มแก่พันธมิตรเพื่อแลกกับข้อความและโครงการส่งเสริมการขายให้แก่สมาชิก
ทั้งนี้ แครอท รีวอร์ดส ได้เริ่มให้บริการในส่วนของลูกค้าสัมพันธ์ในวันที่ 1 พฤษภาคม 2555
และตั้งเป้าว่าจะมีสมาชิก 700,000 ราย ภายในสองปีแรกของการให้บริการ

แครอท รีวอร์ดส ได้ทำการติดตั้งตู้พิมพ์คูปองอัตโนมัติจำนวน 60 ตู้บนสถานีรถไฟฟ้าบีทีเอส
โดยตู้พิมพ์คูปองอัตโนมัตินี้จะให้บริการแก่สมาชิก แครอท รีวอร์ดส ในการตรวจสอบแต้มคงเหลือ
แลกคะแนนสะสม และพิมพ์คูปองส่งเสริมการขายจากร้านอาหารประเภท QSR - Quick Service
Restaurants หรือสินค้าประเภท FMCG – Fast Moving Consumer Goods
โดยรายได้จะมาจากการขายคูปองและการโฆษณารายเดือน ทั้งนี้ แครอท รีวอร์ดส
มีแผนที่จะขยายเครือข่ายตู้พิมพ์คูปองอัตโนมัติจำนวน 200 ตู้ในปี 2556
ไปยังสถานีระบบขนส่งมวลชนอื่นๆ ร้านค้า อาคารสำนักงานและศูนย์การค้าต่างๆ อีกด้วย

2.  ธุรกิจบริหารโรงแรม

กลุ่มบริษัทได้ร่วมทุนกับผู้ร่วมทุนซึ่งมีประสบการณ์บริหารโรงแรมมาอย่างยาวนาน เพื่อจัดตั้งบริษัท
แอ๊บโซลูท โฮเต็ล เซอร์วิส จำกัด และ แอ๊บโซลูท โฮเต็ล เซอร์วิส ฮ่องกง ลิมิเต็ด
เพื่อให้บริการให้คำปรึกษา และบริหารจัดการเครือโรงแรม “U Hotels & Resorts” และ
“Eastin” ทั้งที่อยู่ในประเทศและต่างประเทศ นอกจากโรงแรม ยู เชียงใหม่ โรงแรม ยู
อินจันทรี กาญจนบุรี และโรงแรมอีสติน แกรนด์ สาทร กรุงเทพฯ แล้ว บริษัท แอ๊บโซลูท โฮเต็ล
เซอร์วิส จำกัด ยังมีแผนการที่จะบริหารโรงแรมของกลุ่มบริษัทอีก 2 แห่ง ภายใต้แบรนด์ “U
Hotels & Resorts” คือ โรงแรม ยู สาทร ที่ซอยอรรถการประสิทธิ์  ถนนสาทร
ซึ่งอยู่ระหว่างการก่อสร้าง และโรงแรม ยู เขาใหญ่ ซึ่งอยู่ระหว่างการรอความพร้อมของตลาด
นอกจากนี้ แอ็บโซลูทยังได้ลงนามในสัญญาบริหารโรงแรมกับบริษัทอื่นๆ ทั้งในและต่างประเทศ ซึ่ง ณ
ปัจจุบัน ได้ลงนามในสัญญาบริหารโรงแรมไปแล้ว 47 แห่ง นับรวมประมาณ 4,895 ห้อง ภายใต้
แบรนด์ “U Hotels & Resorts” และ “Eastin” โดยในปัจจุบันได้เปิดให้บริการแล้ว 17 แห่ง

3.  ธุรกิจรับเหมาและรับบริหารงานก่อสร้าง

บริษัทฯ ได้จัดตั้งบริษัท ฮิบเฮง คอนสตรัคชั่น (ประเทศไทย) จำกัด (ภายหลังได้เปลี่ยนชื่อเป็น
บริษัท เอชเอชที คอนสตรัคชั่น จำกัด)
เพื่อดำเนินธุรกิจรับเหมาและรับบริหารงานก่อสร้างโครงการต่างๆ ของกลุ่มบริษัท เช่น
โครงการโรงแรมอีสติน แกรนด์ สาทร กรุงเทพฯ โครงการ ABSTRACTS Phahonyothin Park
โครงการ ABSTRACTS Sukhumvit 66/1 โครงการปรับปรุงสโมสรกีฬาและกอล์ฟ ธนาซิตี้
(Thana City Golf and Sports Club) และโครงการโรงแรม ยู สาทร เป็นต้น